
A KÉZIRATOS KÖNYV 


A népvándorlás után mélyre hanyatlott a klasszikus ókor magas szellemi 
színvonala. A görögöknél és rómaiaknál sok rabszolga és egyszerű 
közkatona is tudott írni-olvasni. A középkori Európában ezer éven át alig 
értett más a betűvetéshez, mint a pap. Papok írtak papok számára. Csak 
egyházi személyek tudtak könyvet készíteni. S emiatt nálunk magyarok- 
nál a könyvtörténet akkor kezdődött, amikor István király az országot 
kereszténnyé nyilvánította, s egyháziakat hívott be. Ezek azonban nem 
magyar könyveket írtak. Az egész kereszténység s valamennyi nyugat- 
európai állam hivatalos nyelve a latin volt. Nemzetközi nyelv, de csak az 
írni-olvasni tudók - a papok - körében. A magyar csupán népnyelv, 
márpedig a nép nem tudott olvasni. A prédikátorok élőszóval, magyarul 
tanítottak, de elmondanivalóik szövegét latin nyelven kapták, mert a 
római szentszéknél, valamint a honi egyházmegyékben az irányító idegen 
származású püspökök és apátok csak ezt tudták ellenőrizni. 


Könyvkultúránk - ha emlékei számát tekintjük - már a magyar királyság 
első századában fejlettnek látszik. A tihanyi bencés apátság alapításakor, 
1055-ben, hazai testvérkolostoraitól hozományul öt kódexet kapott. Ekkor 
a többi szerzetesháznak már tekintélyesen gyarapodó könyvtára volt. I. 
László királynak a pannonhalmi apátság vagyonát leíró oklevele a 
könyvtár nyolcvan kötetét sorolja fel. A pécsváradi kolostor harmincöt s a 
bakonybéli nyolcvannégy kódexéről e messzi múlt hazai könyvtári 
állományának tehát összesen 204 művéről - van tudomásunk. 


Túlnyomó részük vallásos munka. Pannonhalmán az oklevél szentírás- 
köteteket, evangéliumos-könyveket, missalékat, ima- és zsolozsmás- 
gyűjteményeket, szentbeszéd-sorozatokat, regulákat, szertartás-írásokat, 
bibliai elbeszéléseket, szentek életrajzait Nagy Gergely, Ágoston és Izidor 
teológiai elmélkedéseit sorolja fel, s ezeken kívül csak néhány - az ifjú 
papjelöltek iskolája számára szerkesztett - latin grammatikát említ. 


Volt-e e könyvek közt olyan, melyet Magyarországon másoltak? 
Bizonyára. Nem valószínű, hogy valamennyit külföldi anyakolostorukból 
hozták volna magukkal. Hoztak, de többnyire csak kölcsön. A másolat 
elkészülte után visszaküldték őket. Az első hazai állományok keletkezése 
főleg az itthoni kölcsönforgalom révén lendült fel. Kolostoraink egymás 
könyveit írogatták le. 


De ezt csak a későbbi századok adataiból következtetjük. Mert az említett 
204 kódexből egyetlenegy sem maradt ránk. Nincs lehetőségünk 
szövegeik, írásszokásaik, rövidítési rendszerük összehasonlítására, nem 
állnak rendelkezésünkre a könyv első lapjára írt tulajdonos-bejegyzések, 
melyekből az ide-odavándorlás tényeit megállapíthatnók. 


A könyvek pusztulásáról rémregényt lehetne írni. Nemcsak a csupán 
néhány másolatban készült kéziratok, hanem a később többszáz vagy 
ezer példányban terjesztett nyomtatványok nagyobb részét is elnyelték a 
századok viszontagságai. A legnagyobb nemzeti bibliográfiák is torzók, s 
hiányaik miatt hamis képet adnak a szellemi termelésről. Hány címnél 


jegyzi meg Szabó Károly, az 1711-ig terjedő idők könyvtermelését 
számbavevő nemzeti könyvészetünk, a ,Régi Magyar Könyvtár" I-II. 
kötetének összeállítója, hogy X. Y. idézi, de , ma már egyetlen példánya 
sem ismeretes"! S mekkora az unikumok és régi kötéstáblákból kiáztatott 
töredékek száma! A fennmaradtak közt is alig akad ép példány. Nincs 
olyan nyomda, melynek valamennyi terméke valahol együtt volna. Senki 
sem tette félre a napi használatban elnyűtt iskolakönyveket, lejárt 
kalendáriumokat, idejét múlt jegyzeteket meg egyéb elrongyolódott 
nyomtatványokat. S mennyivel több veszteség érte a sokkal régebbi és 
sokkal kevesebb példányban készült kéziratokat! 


Eszünkbe jut a Magyar Nemzeti Múzeum egyik hajdani vezetőjének 
mondása: , Odaadnám régiségtárunk egész eddigi gyűjteményét azért, 
ami még a föld alatt rejlik." 


Kálti , Márk Képes Krónikája egyik — miniatűrös  kezdőbetűjének 
képecskéjében látjuk a könyvíró szerzetest. A kis festmény azonban nem 
mutatja, cellájában végzi-e munkáját a barát, vagy pedig a kolostor közös 
másolóhelyiségében, a scriptuariumban? 


A  másolóhelyiség vezetője, a  scriptuarius, — ott  raktározta a 
könyvkészítéshez szükséges anyagokat: a pergament meg az írószereket. 
A kolostorbeliek mindent maguk állítottak elő. Lent az udvaron keretbe 
feszítették, oltott mésszel kenegették, majd simára kaparták, szőrte- 
lenítették s végül egyforma nagyságú ívekre szabdalták a juhbőröket. 
Amíg az egyik szerzetes az íróhártyákat gyártotta, a másik főzte a tintát, 
a harmadik hegyezte a lúdtollakat, vonalzót fűrészelt, s a sorok előzetes 
megvonalozásához szükséges apró ólomkorongokat öntött. Közben az 
apát egyik társukat elküldte valamelyik más vármegyében dombcsúcson 
épült testvérkolostorukba, hogy annak könyvtárából kölcsönként elhozza 
a lemásolandó ,anyakódexet". A barát könyvszállító  zsákjával 
szamárháton kocogott oda és vissza. 


A scriptuarius kijelölte a másolókat, akiknek szigorú fegyelemben, 
ellenőrzés alatt kellett megszabott napi munkájukat elvégezniök. , Hogy 
ihatnám" - jegyezte valamelyikük az egyik kódex margójára. Nem volt 
szabad munkáját félbeszakítania, hogy szomját oltsa. 


A szöveget nem kötött könyvbe, hanem laza füzetekbe írták: a 8-levelest 
guaterniónak, a 10-levelest guinterniónak, a 12-levelest sexterniónak 
nevezték. Ha a könyv elkészültének ideje rövidre volt szabva, minden 
füzet más-más kéz írása. 


A scriptuarium munkatársai nem csak másolók. Amit ők leírtak, azt 
felülvizsgálta, javította és a mondatkezdéseket piros tintás vonalkákkal - 
rubrum jelekkel jelölte meg a scriptuarius. A díszesebbnek szánt 
kódexekbe a miniátor színes kezdőbetűket (iniciálékat), némelyikbe 
képecskét is, a széles margóra folyondárdíszt, s a másolók által 
tervszerűen üresen hagyott helyekre miniatúrákat festett. 


A rubrikálás és miniálás után pedig jött a /igator, a könyvkötő barát, aki a 
sorba rakott füzeteket erős spárgával összefűzte, s az egészet két 


kemény deszkalap közé kötötte. E kötésmódtól kapta a középkori könyv a 
kódex nevet: a ,codex" vagy ,caudex" szó eredetileg fatáblát jelentett. 


A különösen megbecsült szöveget védő deszkaborítékot bevonták vastag 
bőrrel, ebbe rézdúcokkal finomvonalú díszítő mintákat préseltek, s végül 
ugyancsak a kolostorban ötvözött sarkokat és cizellált sárgarézkapcsokat 
szögeltek a kódexre. 


Több hónap, néha egész esztendő telt el, míg a könyv elkészült. A 
ráfordított munkáért dolgozóit csak , égi jutalom" kecsegtette. 


Anyagi előnyt nem szereztek vele. Napjaik időbeosztása mindig ugyanaz 
maradt. A kész könyvet, hacsak az apát nem szánta ajándékul a 
fejedelemnek, a püspöknek vagy más távollevőnek, beállították a 
könyvtárba. Ott - kivéve a napi használatra való misekönyveket, 
zsolozsmásokat és iskolakönyveket - vastag lánccal erősítették az 
állványhoz. Aki láncos kötetet akart használni, annak az állvány megfelelő 
része elé kellett tolnia a könyvtár olvasóasztalkáinak egyikét. 


A művek tartalmával, szellemével és szerzőikkel az irodalomtörténet 
foglalkozik. A könyvtörténet a könyvek fizikai jelenségeit, köntösét, külső 
formáját, előállításuk módját tárgyalja, de mindenkor figyelve külsejüknek 
a kor eszmevilágával való összefüggésére. A vizsgálat többnyire azt 
állapítja meg, hogy a fennmaradt példányok nem egykorúak a bennük 
olvasható művekkel. A régi kéziratos könyv rendszerint nem eredeti 
fogalmazvány, hanem későbbi, a szöveg terjesztését célzó másolat. 


Az irodalomtörténész a tartalom elemzéséből és a szerzőre vonatkozó 
adatok összevetéséből pontosabban tudja meghatározni a mű keletkezési 
idejét, mint a csupán századnyi körülbelüliséget találgató, írástörténetre 
(paleográfiára) támaszkodó könyvtörténész a másolt példány korát. Az 
írás szinte évtizedenként változott, de csak apróságokban: a vonalvezetés 
árnyalataiban, egyes betűk meghosszabbodásában vagy 
megrövidülésében, gömbölyödésében vagy szögletességében. S az írás 
változásainak vizsgálatánál a divaton, a másoló egyéni sajátságain és a 
terjedés fokozatosságán kívül helyi jelenségekre is kell figyelnünk. Helyi 
szokások lassan hódítottak tért, s nem mindig váltak általánossá. 
Evtizedek, félszázadok teltek el a tudomásunkra jutott első előfordulás és 
a betűvetés korstílusának általános elterjedése közt. (S mi minden nem 
jutott tudomásunkra!) Ezért keltezés nélküli kódexek 
kormeghatározásánál a művészettörténetben ismertetett stílusokból 
indulunk ki. 


Az Árpád-ház két első századából származó kódexeink román stílűek: 
írásuk gömbölyded, betűik hajlataikkal hasonlítanak mai latin betűinkre. A 
XII. század óta gótikus stílű kéziratok váltják fel őket, - hegyes, karcsú 
betűk,  hajlatok helyett szögletekkel.  Folyóírásban  összekötöttek, 
soraikban sok a rövidítés, a betűkihagyás, gyakorlatlan ember el sem 
tudja őket olvasni. Szépírásban - aszerint, hogy milyen a szöveg tartalma 
és nyelve - vastagabb vonalúak; nagy alakú, különálló betűs textúrával 
írják az ünnepélyes hangulatú egyházi könyveket, mint a bibliát vagy a 
latin szerkönyvek fennhangon olvasandó részeit; kisebb, kerekdedebb és 


csatlakozóbb rotundával a tudományos könyveket (többségük teológiai); 
szeszélyes kifutó vonalakkal cifrázott bastardával pedig a nemzeti 
nyelvűeket, például Kinizsiné magyar imakönyvét. A XV. században latin 
szépirodalmi és tudományos művekben új stílusként divatossá válik a 
humanista Írás. Könnyen olvasható, belőle fejlődött mai latin betűs 
szépírásunk, valamint az ősnyomdászok ma is élő antigua nyomdabetűje. 
Olaszországból származott, hazai kéziratokban először Vitéz János 
kódexeiben találkozunk vele. Utána Mátyás király s renaissancekori 
főpapjaink  — másoltatták vele  díszkódexeiket. De ugyanakkor 
párhuzamosan tovább élt a gót írás, s hivatalos egyházi könyvekben az 
maradt az uralkodó. 


Az írásfaj és a mindenkor hozzáidomult díszbetűk (iniciálék), szövegközi 
képecskék (miniatúrák) és a lapszéli folyondárdísz tanulmányozásából 
nyerjük kódexkori könyvtörténetünk legjellegzetesebb képét. 


LEGRÉGIBB KÖNYVEINK 


A hazai könyvírást I. István király politikája indította meg. Az ő idejéből 
származik legkorábbi irodalmi termékünk az /nstitutio morum - Intelmek 
Imre herceghez. A maga nevében ad benne az uralkodásra útmutatást, de 
nem tudjuk elképzelni, hogy szárnyaló latin szövegét ő maga fogalmazta 
volna. Az Országos Széchényi Könyvtárban őrzött kéziratos másolata 
mintegy négyszáz évvel ifjabb a benne leírt szövegnél. 


Aránylag korai, XI. század végi másolatban maradt fenn Gellért marosi 
püspök dagályos hittudományi értekezése a Nabukodonozor által tüzes 
kemencébe vettetett fiúk énekéről. 


Mai tudomásunk szerint a harmadik, szintén csak későbbi másolatból 
ismert irodalmi alkotás Mór pécsi püspöknek az 1060-as években írt 
legendáskönyve az első magyarországi csodatevő szentről, Zoerard 
remetéről és ennek vértanú tanítványáról, Benedekről. 


E három mű szövege keletkezésében megelőzi a köntösében, kötetében is 
fennmaradt legrégibb kéziratainkat. Utóbbiak nem eredeti hazai 
alkotások, hanem külföldi munkák itthoni leiratai, illetőleg a hazai 
szükségleteknek megfelelő módosításai. Azonban olyan könyvet, mely 
István vagy az utána következő öt király életében öltött volna testet 
Magyarországon, nem ismerünk. Első az esztergomi prímási múzeumban 
őrzött  Szelepcsényi-kódex. Salamon uralkodása idején (1063-1074) 
készült XI. századi kerekded, román stílű írással, de már a század második 
felének enyhén gótikus hajlamával. A kerek vonású m, n, és u betűk 
mellett ugyanis előfordul néhány olyan a és g, melynek karikája 
szögletesre tört. A húsvéttal kezdődő egyházi év rendjét követő miséhez 
válogatott evangélium-szakaszokat tartalmaz. Benedekrendi kolostor 
számára kellett készülnie, mert a szentek névsorában más rendek vagy 
világi parókiák evangelistáriumaival szemben a rendalapító Benedeknek 
három ünnepe fordul benne elő. Anyakódexét, melyből másolták, a 
bencések már hazánkba költözésükkor hozták magukkal, mert a felsorolt 


szentek közt egy sincs, aki az ezredik évet túlélte volna. (A későbbi 
evangéliumos könyvek mindig megemlékeznek a legújabb szentekről.) Az 
anyakódex hazája a frank birodalom északi részében volt, ugyanis a 
Szelepcsényi-kódex legtöbb ünnepe egyezik a franciaországiakkal. A 
másoláskor azonban itthon már tekintettel voltak a különleges magyar- 
országi tiszteletre, mert Szent Adalbert, Elek és Vencel ünnepe megvan a 
Szelepcsényi-kódexben, míg a franciaországi szerkönyvekben hiányzik. 
Viszont más cseh vagy német szentek sem az egyikben, sem a másikban 
nincsenek meg. 


Az evangelistáriumot helyenként iniciálék és lapszéli repkények díszítik. 
Díszbetűinek ékítményei hasonlítanak egy XI. század végi somogyvári 
oszlopfő és egy XII. századi pécsi párkányrészlet ornamentikájához. 
Nálunk kedvelt rajzelemeknek látszanak. 


A kódex csak a múlt században, 1820-ban került Esztergomba, amikor az 
akkori érsek nagyszombati ideiglenes székhelyéről oda visszaköltözött. 
Régebben, 1666-ig, Nyitrán volt, ahol püspökszentelési eskütételhez 
használták. Ez ünnepi jellege miatt köttették, ott - stílusának tanúsága 
szerint a XIV. században - mai aranyozott ezüst táblái közé. 


Nyitrából Szelepcsényi György, ottani püspök, mint kinevezett 
hercegprímás vitte magával Nagyszombatba. 


Kor szerint második kódexünk a zágrábi érseki könyvtár Hahóti 
Sacramentariuma. Azért nevezik Így, mert a Zala megyei Hahót bencés 
apátsága részére készült. ÖOsszeállítója már ismerte Mór püspök 1060 
táján befejezett legendás-könyvét, s megemlíti Zoerárdot és Benedeket. A 
másolat 1092 előtt készült. Ez kiviláglik abból, hogy 1092-ben tartott 
zsinati határozatokhoz nem alkalmazkodik, és Istvánt, Imrét meg Gellértet 
nem említi a szentek között. 


Díszítése a Szelepcsényi-kódexénél is egyszerűbb. Némi francia hatás 
látszik rajta, mert - noha lapszéli indáiban nincs meg a francia díszítések 
szaggatott lendülete - az egyik betű szárát kis férfifejjel zárja le: ez már 
franciás móka, a , drölerie" eleme. 


István után száz évvel új könyvkorszak virágzott ki nálunk, s ezúttal is 
uralkodó, a krónikások által hagyományosan , Könyves" Kálmánnak 
nevezett király támogatásával. Kezdeti termékei törvénykönyvek és 
legendák. Első az Admonti kódex, mely egykori felső-ausztriai lelőhelyéről 
kapta a nevét. Ma az Országos Széchényi Könyvtár tulajdonában van. 
Kisrétalakú,  8-leveles, szerény díszítésű kézirata I. Istvánnak az 
ördöngösöket és jövendőmondókat  megrendszabályozó törvényét 
tartalmazza. Viszonylag szelíd büntetésekről szól: A pogány lelkiségtől 
megszálltakat , térítse észre a püspök ostorral", s még a boszorkányokat 
is csak meg kell böjtöltetni, de aztán engedjék őket haza. Egyszerű, de 
mégis művészi iniciáléit nem a scriptor festette, hanem külön munkában 
a szöveg másolása után az illuminátor. Albricus esztergomi kanonok egy 
másik törvénykönyvben Kálmán király dekrétumait közölte. 1100 körül 
szerkesztette, - mindenesetre 1104 előtt, mert ebben az esztendőben halt 


meg Szerafin érsek, akihez előszavát intézte. Szövege csak századokkal 
későbbi kódexben maradt ránk. 


A legendáskönyvek a magyar szentek, István, Imre, László és Gellért 
életét mesélik el. Többfajta fogalmazásban és több másolatban maradtak 
meg a XII. és XIII. századból. Első köztük a volt tulajdonosáról elnevezett, 
ódon bájt sugárzó Ernst-kódex. A kisebbik és a nagyobbik /stván-legenda 
s rajtuk kívül Szent Márton életrajza van benne. Ismeretlen bencés 
kézirata Kálmán uralkodása elejéről. Azért gondoljuk bencés munkájának, 
mert díszítése a magyar bencés kolostorok könyvfestéséhez igazodik. 
Iniciáléi hasonlók a Szelepcsényi- és Hahóti-kódex díszbetűihez. 


A két István-legendát egybeolvasztotta még ugyancsak Könyves Kálmán 
korában, 1111-ben Hartvicus (franciás nevén Ardouin) győri püspök. Az 
Országos Széchényi Könyvtárban levő másolata szintén még a XII. század 
stílusát mutatja. Rövid, mindössze 40 oldalas dísztelen szövege vegyes 
tartalmú, s hat különféle kézzel különféle évtizedekben írt munkák 
gyűjtelékes kötetének (ún. kolligátumának) végén található. 


Sok könyvünk pusztult el háborús cselekményekben, másokat a tatár 
majd török megszállás, vagy a XVIII. század végi szekularizáció elől 
menekítettek külföldre, ismét másokat pedig elkótyavetyéltek, s így 
kerültek ki az országból. Túlnyomó részüknek nyoma veszett, nem egy 
valószínűleg még ismeretlen helyen lappang, néhányat azonban sikerült 
felfedeznünk. Utóbbiak közé tartozik a kétkötetes Csatári vagy Gutkeled- 
biblia, román-kori kódexkészítésünk legszebb emléke. Csatárinak azért 
nevezzük, mert eredetileg a Zala megyei csatári bencés apátság 
könyvállományába tartozott, Gutkeled-bibliának pedig azért, mert ennek 
az apátságnak XIII. századi kegyura, a Gutkeled-nemzetségbeli Wyd, a 
kódexet 1263 körül elzálogosította. Tudta, mekkora értéket tulajdonított 
el, mert két faluval kárpótolta érte jogos tulajdonosát. Egy századdal 
később a kódex már az Admonrti kolostor leltárában szerepel. Az 1932-ben 
Ausztriával kötött velencei egyezmény értelmében , visszakértük, az 
osztrákok azonban vitatták magyarországi eredetét, s a salzburgi 
miniatúra-festészet remekének mondták. Nem is adták vissza. Pedig a 
tárgyalásokon szakértőnk, Gerevich Tibor ikonográfiai egyezésekkel, 
stíluselemeinek elemzésével és különleges magyarországi ornamensei 
megállapításával elég bizonyítékot szolgáltatott követelésünk 
jogosságához. A kódex ma a bécsi Österreichische Nationalbibliothek 
tulajdonában van. 


Számunkra az teszi különösen értékessé a  Csatári-bibliát, hogy 
képfestésünk első emléke. Két kötetében 111 iniciálén kívül 42 miniatúra 
van, köztük 11 egész oldalt tölt meg. Szokatlan, hogy a színei között 
előfordul a gyorsan megfeketedő ezüst is. 


A Kálmán utáni Árpád-házi királyok idejéből két olyan írásmű maradt fenn, 
melyről minden magyar középiskolás diák tanul. Hírüket a tartalmuknak 
köszönhetik. Az egyik a magát P. magisternek nevező királyi jegyző - 
irodalomtörténetünk Anonymusa - által Írt Gesta Hungarorum, a 
magyarság viselt dolgainak története, mely a velencei egyezmény 
értelmében 1932-ben került a bécsi Nemzeti Könyvtárból haza az 
Országos Széchényi Könyvtárba. De ismerték régóta, szövege 


nyomtatásban már 1746-ban megjelent, 1892-ben pedig Szabó Károly és 
Fejérpataky László hű hasonmásban adta ki a színes iniciáléval kezdődő, 
48 oldalas könyvet. A másik az első ismert összefüggő magyar szöveget, 
a Halotti Beszédet tartalmazó, s felfedezőjéről elnevezett Pray-kódex. 
Három kéz írta legalább három évtizeden át, 1192 és 1228 között a 
boldvai bencés monostorban a 172 hártyaleveles könyvet. Van benne 
mise, száraz pozsonyi krónika, futólagos esztergomi feljegyzések s 
néhány odavetett, eredeti fogalmazványnak tűnő apróság. Különösen 
érdekesek szertelenkedő tollrajzai. Számunkra legfőbb értéke a 32 soros 
(mindössze 274 szavas) magyar nyelvű oldal. Írása még román stílusú. Ez 
az első összefüggő magyar nyelvű szöveg. Nyugaton is ez időben 
terjednek el nemzeti nyelvű íÍrásművek, jeléül annak, hogy az olvasni 
tudás már túllép a papság körén, s olyanok számára is kell írni, akik nem 
értenek latinul. 


A Halotti Beszédet Észak-Norvégiát megjárt jezsuita csillagászunk, 
Sajnovics János tette közzé 1770-ben; vele kívánta bizonyítani, hogy a 
lappok nyelvrokonaink. 


A kor haladtával könyvemlékeink szaporodnak. Egyesek ezúttal is 
külföldön tűnnek fel, mint például a Vatikáni Könyvtárban Julianus barát 
Ural vidéki útjának latin nyelvű leírása, melyben lóhúst evő, kancatejet 
ivó, , Ősrégi magyar nyelven beszélő s  szájhagyományaikban 
rokonságunkra emlékező törzseket mutat be; - vagy az első világháború 
után, 1922-ben, német hadikárpótlásként egy müncheni antiguáriustól a 
löweni Egyetemi Könyvtárba juttatott szentbeszédgyűjtemény, lapjain 
többek közt az 1300 körül írt, 37 soros Mária-siralommal, a legrégibb 
magyar verssel. 


A XIII. században - bizonyára főként a tatár pusztítás következtében - igen 
sok könyvünk eltűnt. Csak híreket örököltünk róluk, - példányaik 
elkallódtak. Elveszett például a csodákat mesélő Szent László-legenda 
ama kézirata, melyet külföldön a XV. század végén még felhasználtak a 
magyar szentek életéről ájtatoskodó egyik ősnyomtatványban. S lappang 
Kézai Simon udvari káplán III. László királynak ajánlott krónikája, noha 
szövegét Horányi Elek a XVIII. században középkori kéziratból adta ki. 
Megdöbbentő, hogy ilyen fontos, az egész nemzetet érdeklő könyv 
elveszhetett, miután az újkori tudomány már felfedezte és méltatta. Igaz, 
megmaradt Anonymus, a Pray-kódex, Julianus munkája (hála Ricardus 
domonkosrendi szerzetesnek, kinek első világutazónk az útleírását 
tollbamondta) s a Löweni kódex, de mindez kevés a korabeli nagyszerű 
olasz, német és francia fellendüléshez képest. A többi ez időből származó 
meglevő kéziratunk alig érdemel említést. A németújvári ferencrendi 
zárda misekönyvét mindössze egy egyszerű kánonkép díszíti, a budai 
dominikánusok pedig egyik régebbi (X. századbeli) külföldről hozott 
kódexüket az időben ékítették hangszereket és citerázó alakot ábrázoló 
tollrajzokkal. 


A KÉPES KRÓNIKA 


A XIV. század emlékei is gyérek. De kárpótlásul köztük van a diplomáciai 
egyezmények útján hazakerült kódex-kori csúcsteljesítményünk, a 
régebbi lelőhelyéről Bécsi Képes Krónikának nevezett könyv. I. Lajos 
király, illetőleg kislánya részére 1370 táján másolták, és színpompás 
miniatúrákkal díszítették. Kezdőlapja iniciáléjában Lajost és nejét 
megáldja Szent Katalin, azt 1374-ben, négyéves korában eljegyzett 
Katalin hercegnő védszentje. Szövege azonban korábbi. Régebbi 
krónikákból összeszerkesztett előadását a magyarok történetéről 1330-cal 
fejezi be s 1358-ban keltezi. Szerzője valószínűleg  Kálti Márk 
székesfehérvári őrkanonok, de nem ő a másoló és nem is ő a festő. Az 
utóbbi mesélőkedvű magyar ember: a hazai viseletek és címerek kitűnő 
ismerője. A magyar viselet történetét az ő miniatűrjeinek tanulmányozása 
nélkül nem is lehet megismerni. Történelmünkből olyan részleteket tud, 
például I. István és I. László királyok legendáiból, minőket a szövegíró 
Kálti nem említ. Személyére vonatkozólag találgatásokra vagyunk utalva. 
I. Lajos több kézirat-miniátort foglalkoztatott, köztük a festőcsaládból 
származott, Sopron megyei Meggyesi Miklóst, kit egy 1352. évi oklevél a 
király címerfestőjének mond. 1356-ban is azt jegyzik fel róla hogy ,sok 
különféle munkát készített a királynak, aki ezeket igen kedvelte". Ha ő 
volt, ő másolta az oxfordi Bodleiana könyvtár Pseudo-Aristoteles-kódexét, 
a Secretum Secretorumot, melynek kezdőlapján az Anjou-liliomokkal 
körülvett kettőskeresztes magyar címer látszik, fölötte a lengyel sassal. 
Ebből nyilvánvaló, hogy e kódex körülbelül egykorú a Képes Krónikával, 
mert Lajost 1370-ben koronázták lengyel királlyá. Írása és illuminációinak 
stílusa is ugyanaz. Jellegzetes gótikus könyv a krónika, szellemében és 
külső  kiállításában egyaránt. Pedig akkor Olaszországban már 
felderengett a renaissance könyvízlése már hatott és hódított Dante, 
Petrarca és Boccaccio. Nápolyi-Anjou királyunk e díszműve mégis a 
germán művészetet utánozza. 


A MAGYAR NYELVŰ KÓDEXEK 


A vallásos tartalmú műveket nyugaton is, nálunk is a kézirat-kor végéig 
barátgót betűkkel írták. A XV. századi és a XVI. század eleji magyar nyelvű 
könyvek mind e középkori köntösben maradtak ránk. Legnevezetesebb 
köztük a ,legrégibb magyar könyv"-nek nevezett, teljesen magyar nyelvű 
Jókai-kódex, melyet 1851-ben egy nyitrai gimnazista, Ehrenfeld Adolf 
fedezett fel. Tanulótársai az iskola udvarán hancúrozva vállon dobták 
vele, s ő a tízperces szünet után a pad alatt szép elbeszélést betűzgetett 
belőle a farkast megszelídítő Assisi Szent Ferencről. Később tudósaink 
megállapították, hogy a 162 oldalas csonka kötetkét 1430 táján másolta a 
ferencrend valamelyik névtelenje. Egyetlen kéz írása, s hibáin látszik, 
hogy másolat. Avignoni latin legendáskönyvből fordították magyarra 1380 
körül, tehát anyakódexe, mint annyi más, elveszett. 


Ehrenfeld örökösei a kódexet eladták, de a magyar országgyűlés 1925- 
ben 1450 angol fontért megvásárolta egy londoni antiguáriustól, s Jókai 
születésének százéves fordulója emlékünnepén a nagy íróról nevezte el. 


A francia befolyás a Jókai-kódexet követő többi magyar kéziratos 
könyvben is szembetűnő. Kolostorokban írták vagy fordították őket, ott is 
készítették másolataikat, a könyvtermelő szerzetesrendek száma pedig 
megnőtt. Bencés, cisztercita, premontrei, ferences, dominikánus és 
ágostonrendi  barátokon kívül pálosok, karthauziak, klarissza- és 
dömésapácák szorgalmasan körmöltek, festettek és kötöttek könyveket. 
Természetes, hogy a XIV. században szemüket az avignoni pápai udvar 
felé fordították, s iskolázottságukat onnan szívták magukba. 


Közösségi életükhöz hozzátartozott a munkaszabályozás. A kolostori 
együttélésből fejlődött ki a XIV-XV. századi magyar helyesírás. A könyvek 
alakításában külföldi előírásokat követtek, de voltak magyar rendházak is 
- mint 1334-ben egyik ágostonrendi kolostorunk -, melyek részletes 
utasításban szabványozták, miként kell kódexet készíteni. 
Fegyelmezetten követték a rendelkezéseket, noha olykor-olykor 
mégiscsak kitört a könyvíró egyéni természete. A Bod-kódex írója például 
kedélyes ember lehetett, aki afölötti örömében, hogy munkája végére 
jutott, szövegének utolsó sora alá odaveti: , Ennek jó áldomása volna jó 
helyen." A csíksomlyói graduáléban pedig a tréfás hajlamú leíró a 
feketetintás, komor latin sorok fölé vörös tintával ilyen negédeskedéssel 
fejezte ki vágyait: ,hopp haja koma", és , nosza lóra legények". 


De az effélék kivételek. A fennmaradt szövegek mind komolyak. 
Többségük latin vallásos munka, ámbár akad köztük filozófiai mű is, 
például a XII. századi párizsi teológiai tanár és püspök, Petrus Lombardus 
kommentárjai. 


A három tucatnyi magyar nyelvű kötetet Zolnai Gyula a nyelvemlékeinkről 
szóló munkájában részletesen leírta. Száraz tárgyilagossága fátyolán át 
látjuk a csodahivő másolókat, amint naphosszat kalligrafálnak, s csak 
ritkán találnak időt arra, hogy a tollat letéve kimerengjenek a bolthajtásos 
írószoba ablakán kolostoruk kertjébe. A magyar múlt bájos legendáit és 
olvasóik rajongó áhítatát ők mentették át az utókorba. 


A XV. századi magyar nyelvű szövegek közt legterjedelmesebb az a biblia- 
fordítás, melynek együttesen több, mint 720 írott oldalra rúgó másolata 
három egymást (megszakításokkal) folytató kódexet - az ún. Bécsi, a 
Müncheni és az Apor-kódexet - tölt meg. Több kéz írása, köztük a 
középső, a Müncheni, Németi György 1466-ban Moldvában Tatros 
városában készített másolata. E tényből a múlt század végén arra 
következtettek, hogy a fordítás Moldvába menekült magyarországi 
husziták munkája. Ennek azonban ellentmond, hogy naptárában a Husz 
által annyi gyűlölettel szidott rendalapítók és szentek ünnepeit 
vörösbetűsen közli. Ezért, s egyházi szempontból kifogástalan szövege 
miatt is ma hithű katolikus  szerzetesektől, legvalószínűbben 
ferencrendiektől készített fordításnak és másolatnak véljük. 


A legfényesebb kiállítású magyar kódex Kinizsi Pálné Magyar Benigna jól 
olvasható, gót betűs imakönyve, a keszthelyi, volt hercegi könyvtár ún. 


Festetich-kódexe. (Ma az Országos Széchényi Könyvtár tulajdona.) Első 
lapját a Kinizsi és Magyar-család egyesített címere, iniciáléjában pedig a 
Madonna képe díszíti. 1494 májusa, vagyis Kinizsi Pál halála előtt készült, 
mert egyik imája , Pál uram betegségéről" szól. 


A legszorgalmasabb másoló Ráskay Lea margitszigeti dömés apáca volt. A 
szép, nyugodt írású kódexek egész sora származik tőle, köztük a Margit- 
legenda, IV. Béla király önsanyargató apáca lányának akkor már mintegy 
250 éves története, melyet Lea nővér 1510-ben a , Nyulak szigetén" egy 
száz évvel korábban latinból magyarra fordított, s immár négy évszázad 
óta elveszett könyvből rendtársai épülésére s az utánuk jövő nemzedékek 
megilletődésére saját következetes helyesírásával lemásolt. Betűiben 
vonzó alak lép elénk, mely Beöthy Zsoltot költői elbeszélés írására ihlette. 


A HUMANISTA KÓDEX 


A könyv korszakait nem lehet pontos évhatárok közé szorítani. Száz évvel 
az első datált nyomtatványok után még mindig másoltak kódexeket. 
Tizenötödik századi gótikus kéziratokkal egykorúak humanista-írású 
renaissance könyvek. Pedig két külön világ termékei. Nemcsak a 
betűvetés vonalaiban, nemcsak a kifejezés stílusában, a mondanivaló 
szellemében és tartalmában különböznek egymástól, hanem a 
könyvkészítés technikájában s a könyvterjesztés módjában is. 


Világi kiadóvállalatok keletkeztek, ezekben pénzért felfogadott hivatásos 
kalligráfusok másolták a kéziratokat, s azok szélesebb körben való 
terjesztését a középkor első könyvkereskedői, a /ibrariusok vállalták. A 
leghíresebb kiadó Vespasiano da Bisticci, aki Firenzében Cosimo dei 
Medici számára 45 írnokkal 22 hónap alatt 200 díszkódexet másoltatott. 
Magyarországból is jelentkeznek megrendelői, elsősorban Vitéz János 
esztergomi érsek. 


Az új stílusú könyvek közt már ritka a vallásos tartalmú. Köztük vannak 
ugyan a korai egyházatyák, Szent Ágoston, Szent Jeromos írásai, de őket 
a humanisták stílusuk és szabadelvű szellemük miatt szerették. A pogány 
Cicero eleganciájával szálltak síkra az új hit mellett. A könyvek zöme 
azonban az ókori latin klasszikusokból, a Caesartól Tacitusig élt prózaírók, 
és a Catullustól, Vergiliustól Horatiusig terjedő aránylag rövid korszak 
költőinek műveiből került ki. Ezenkívül az akkori humanista kortársak 
poémái és különféle tudományszakban értekező elmefuttatásai alkottak 
tekintélyes könyvcsoportot. A latin könyvek tömege mellett a termelés 3- 
4 százaléka ógörög könyvekre esett. A nemzeti nyelvek közül a Dantétól 
és Petrarcától megigézett humanisták csak az olaszt tartották irodalmi 
alkotásokhoz elég fejlettnek. A többi újkori nyelv szerintük csupán a 
csodahivő nép számára a kolostorokban kieszelt legendák meg 
ájtatosságok megírására való. 


A humanista kiadók amellett, hogy a szinte pogány színezetű tartalom 
éleselméjűségével és szellemességével igyekeztek kápráztatni híveiket, 
arra is törekedtek hogy olvasóikat művészi fogásokkal áhítatos 


hangulatba ringassák. A gazdagok körében párnapos bárányok bőréből 
fortélyos gonddal készült hártyára, apró gyöngyírással írt szövegeket 
hoztak divatba, drága portékákat, híres festők miniatúráival, színekben 
pompázó kecses képecskék, medaillonszerű portrék és címerek 
tarkaságával átszőtt lapszéli folyondárokkal, a szövegben sok aranyalapú 
kezdőbetűvel. Abban a hitben, hogy kerekded kisbetűik, melyekből a mi 
mai latin írásunk lett, az ókori rómaiaktól származnak, tévesen 
antiguának nevezték őket. 


Legfontosabb az volt számukra, hogy a könyv külseje is szép legyen. E 
ragyogó kiállítású kötetekben azonban a gyors munka miatt gyakori a 
leírási hiba. Egy-egy másoló ugyan naponta csak 2-3 oldalt írt, átlagban 5 
hónap alatt készült el egy könyvvel, de minden figyelme a betűk 
újformájú vonalaira irányult. Azonkívül együtt dolgozott a könyvfestővel, 
akivel közösen tervezte meg a lapok képeit. E díszkódexek drágaságuk 
ellenére is könnyen keltek el. A XV. században a polgárság gazdagodása 
már jelentősen előrehaladt, több lett a pénz, terjedt a luxus, s ehhez 
hozzátartozott a szép könyv is. 


Az új másolóműhelyekben készültek remekül illuminált imakönyvek, 
missalék és egyéb liturgiák is, hagyományos gót írással. Olaszországon 
kívül Német-, Francia-, Angol- és Spanyolországban a világi kiadók 
hegyes-sarkos gót betűkkel és darabos naiv miniatúrákkal lovagok és 
gazdag kereskedők számára nemzeti nyelvű verses lovagregényeket, 
krónikákat meg bibliai legendákat másoltattak. Ilyenekkel különösen az 
elzászi Hagenauban működött Diebold Lauber tűnt ki. Fennmaradt üzleti 
leveleit hercegekhez, hadvezérekhez, világias ízlésű apátokhoz és 
egyszerűbb műveltségű gazdag magánosokhoz intézte. 


Nálunk azonban csak az olaszországi humanista irány hódított. Egyházi 
főuraink, Vitéz János, Janus Pannonius meg a többiek főleg Firenzéből 
rendelték könyveiket. Ma Vitéz 26 kódexéről tudunk, közülük 4 
Magyarországon készült - már nagyváradi püspöki udvarában tartott 
magánál másolókat, például 1455-ben Polánkai Berecket -, 17-et pedig 
Olaszországban készen vásárolt. Itthon valamennyit saját kezűleg 
átjavította, s egy részükre miniátorával ráfestette a címerét. Mind latin 
nyelvű, többnyire klasszikus szöveg, de volt néhány középkori teológiai 
munka is köztük, valamint kortársának, a csillagász Regiomontanusnak 
két könyve. Hártyára írt díszkódexei mellett akadnak igénytelen 
papírkéziratok is. Ezek korábban mások tulajdonában voltak. Janus 
Pannonius egyik levelében panaszkodik, hogy Vitéz éppoly feledékeny 
kölcsönző, mint a király könyvtárosa, Galeotto. Ők ketten latin könyveit 
már mind elvitték; szerencsére nem tudnak görögül, így legalább görög 
kódexeit meghagyták neki. 


Vitéz sem járt sokkal jobban, mint Janus Pannonius. Több Corvin- 
kódexben Mátyás király átvilágított címere alatt Vitéz címere látszik. 
Hogyan kerültek a Corvinába? Vitéz és Janus Pannonius kegyvesztése 
után? Előállítójuk, Vespasiano, emlékirataiban csak egyszer említi 
Mátyást, de nem mint vevőt s nem is mint kora legnagyobb 
könyvgyűjtőjét, hanem haraggal a volt nevelőjével és kancellárjával 


szemben tanúsított hálátlansága miatt. Vitéz és Janus Pannonius sorsa 
érzékeny csapást mért Vespasiano üzletére. 


De Janus Pannonius levele értelmében arra is gondolhatunk, hogy ezek a 
kódexek csak kölcsönként jutottak a király könyvtárába, és csak a 
tulajdonosok halála után kerültek be mint gazdátlanok a Corvina 
állományába. Így legalább itthon maradtak. Mert Vitéz többi - 
Esztergomban hagyott - könyveit utóda, Beckensloer érsek, szökésekor 
magával vitte új székhelyére, Salzburgba. 


Vitéz példáját főpap-társai vetélkedve követték. Vagyonokat költöttek 
másolókra és miniátorokra. Nézegetve e könyveket, az a gyanú tolakszik 
fel bennünk, hogy e lélegzetelállítóan ragyogó példányok eredeti célja a 
tulajdonosaik gazdagságával való hivalkodás. A beléjük festett címerek is 
előkelőségük fitogtatására szolgálnak. 


Legnevezetesebb főpapi könyvgyűjtőink voltak Kálmáncsehi Domokos, 
1474-ben székesfehérvári prépost, majd Mátyás király diplomatája s végül 
kalocsai érsek, kinek 4-6 kódexe maradt fenn; továbbá a paraszti 
családból származott Nagylucsei Orbán győri, majd egri püspök, Mátyás 
egyik leghűbb embere; Váradi Péter, Vitéz egykori bolognai ösztöndíjasa, 
majd Mátyás kancellárja és kalocsai érsek, kit a király megbízott Janus 
Pannonius irodalmi hagyatékának felkutatásával; és Han János pozsonyi 
kanonok-plébános, aki régi könyveket is gyűjtött. A gyulafehérvári 
Batthyány könyvtárban levő, s 1377-ben a csukárdi plébános által másolt, 
illuminált és bekötött esztergomi misekönyvet Han új, de a saját kora 
modorát követő, nem stílusos miniatúrákkal egészítette ki. 


MÁTYÁS KIRÁLY KÖNYVTÁRA 


Legnagyobb könyvgyűjtőnk Mátyás király volt. Könyvtára, a Corvina, már 
a maga korában is világhírű. Mátyás más renaissance fejedelmek 
módjára, sőt őket felülmúlva megtöltötte könyvtárát a XV. század 
legszebb köteteivel. Nem csak pompaszeretet ösztönözte erre. Olvasó 
volt. Könyvtára nem is állt csupa díszmunkából. A Corvina ránk maradt 
kéziratainak egy része oly egyszerű kiállítású, hogy bármely kolostor 
állományába is tartozhatott volna; épp csak Mátyás címere díszíti őket, s 
néhányon még a címer is hiányzik. Tartalmuk miatt tartotta ezeket 
könyvtárában. Humanista tisztelői tömérdek versben, levélben és 
ajánlósorban emlékeznek meg olvasottságáról. Túlzó hízelgéseik mellett 
elmondanak tényeket, melyekből látjuk, hogy Mátyás magas irodalmi 
műveltséggel telített légkört teremtett maga körül. Háborúban tábori 
ágyán esténként verseket vagy tudományos műveket olvas, békében dús 
asztala mellett kora híres tudósaival vitázik, szabad óráiban pedig 
tervrajzok készítése közben megálmodja a világ legnagyobb tudományos 
intézetét. Nem külső hatásra vagy hatásvadászatból, hanem hajlamánál 
fogva volt igaz könyvbarát, gyűjtő és mecénás. 


"Mátyás király asztalánál - meséli Galeotto, a Corvina könyvtárosa - 
mindig vitatkozás foly komoly vagy kellemes tárgyról, vagy pedig 


költeményeket dalolnak. Zenészek és hárfások vannak ott, kik a hősök 
tetteit honi nyelven lant kíséretében éneklik." Ha a lantosok elhallgattak, 
irodalmi kérdések kerültek szőnyegre, s Mátyás talpraesett klasszikus 
idézetekkel fűszerezte a társalgást. Kitűnően ismerte a régi latin írókat, 
hiszen a fennmaradt 170 hiteles Corvin-kötetből 56, a mai állomány 
egyharmada, ókori remekírók műveit tartalmazza. Utánuk - a mai 
jegyzékek tanúsága szerint - legélénkebben a szintén még a klasszikusok 
közé sorolt egyházatyák írásai iránt érdeklődött: 42 ilyen kódex maradt 
ránk. 


Amikor érdeklődési körére a  korvinák címeiből következtetünk, 
mindenekelőtt az a feltűnő, mennyire modern volt e könyvtár a maga 
idejében. Túlnyomó részében akkor Európa-szerte ismert, divatos 
könyvekből állt. Az előbb említettek mellett 54 kötet humanista szöveget 
és korabeli szakművet látunk. A többi már csak 2 biblia, 6-7 díszes 
egyházi szerkönyv és mindössze 10 középkori filozófus és teológus, 
kiknek sorában Aguinói Tamás egymaga 4 kötettel szerepel. 


Könyvgyűjtésében két fő korszakot különböztetünk meg. A határvonal 
köztük a Beatrix nápolyi királylánnyal kötött házasság ideje, Mátyás 
életének 33., uralkodásának 18. éve. Az 1475 előtti - első - korszakban 
inkább a könyvek tartalma érdekelte, az 1475 utáni, másodikban ügyelt 
díszítésük különleges szépségére is. Korábban többnyire olyan könyveket 
szerzett meg, melyek eredetileg nem az ő számára készültek: lepattogzó 
vagy átvilágított címerük alatt régibb tulajdonos címere tűnik elő. Később 
a legszebb könyveket ő maga rendelte meg, és számos mű neki szóló 
ajánlással van ellátva. Az első korszakból valók a legrégibbek: a 8 görög 
kódex. A latinok közül legöregebb egy XIV. századi dísztelen gótikus 
biblia, mely apai vagy anyai örökségként szállhatott rá. Jelenleg az 
erlangeni Egyetemi Könyvtárban őrzik. Miként a görög kódexekről, erről is 
hiányzik Mátyás címere. Csak pazar kötéséről tudjuk, hogy az övé volt. 
Mintha érzelmi okokból ezt a legegyszerűbb könyvét becsülte volna 
legtöbbre. 


Két másik XIV. századi latin kéziratot királyelődeitől örökölt. A többit mind 
már a saját életében másolták. Némelyiket ajándékul kapta más 
fejedelmektől: II. Pál pápától, IV. Sixtus pápától, a nápolyi királytól. A 
fennmaradt korvinák zöme, 76 kötet, 1475 utáni korszakból származik. 


Mátyás akkori könyvtárosát, Taddeo Ugoletót gyakran küldte Firenzébe, 
hogy ott számára könyveket vásároljon vagy másoltasson. Ugoleto 
Mátyáshoz írt leveleiben számol be a megbízatások teljesítéséről. Soraiból 
kitűnik, hogy Mátyás maga állapította meg, milyen szerzőktől milyen 
munkákat szerezzen be. , Bonfini nemsokára Budára utazik - jelenti egyik 
alkalommal -, átadtam neki néhány Rómában megjelent nyomtatott 
könyvet könyvtárad számára, s ezenkívül négy kéziratot, melyet itt leírni 
parancsoltál." A leveleiben cím szerint említett kódexekből és a római 
ősnyomtatványokból azonban egyet sem látunk a Corvina maradványai 
közt. 


"Egy olasz menyetske megváltoztattya az hatalmas királyt" - írja 
, Chronicá"-jában Heltai Gáspár. - , Mindenütt kerestete tudós népeket, kic 
az égü forgáshoz és a Czillagoknac fárásához tudnac vala... Meg épütete a 


szép Librariát, avagy Könywtarto házat... Minden esztendőben harmintz 
három ezer arany forintot költe az iro deákokra, kic Görög országban, és 
egyebüt könyveket leirnac vala. Es a könyveket be köteti vala draga 
kötésseckel, sellyembe, es szép kéc bársonyba, ezüst és aranyas 
kaptsockal és boglárockal... Az Magyaroc kedig mind ezeket igen bányác 
vala, hogy az országnac kenczét ollyanokra költi vala." 


Már nem tudjuk eldönteni, hogy a szép ,könyvtartó ház" a Fioravanti által 
épített 340 szobás budai királyi palota melyik szárnyán volt. Bonfini 
verses felirata a főkapu fölött mindenekelőtt a könyvtárra hívta fel a 
belépő figyelmét: ,Érc, márvány és könyv nem hagy enyészni soha." 
Naldus Naldius, Ugoleto barátja, négyénekes költeményben zengve a 
Corvina dicséretét, leírja helyiségeit is. Szerinte az előcsarnok boltozatos 
mennyezetére az ég volt festve a csillagok amaz állásával, melyben akkor 
voltak, amidőn Mátyást 1469-ben Csehország királyává választották. A 
következő két, ugyancsak bolthajtásos teremben a könyvek hárompolcos, 
faragványos állványokon feküdtek, s az állványokat arannyal átszőtt piros 
bársonyfüggönyök védték a portól és fénytől, melyet egyébként az 
ablakok függönyei is tompítottak. Az egyik terem közepén Mátyás 
kerevete állt, melyen a király sziesztázva olvasgatott. 


A Corvina harmadik korszaka akkor kezdődött, amikor Mátyás a budai 
másolóműhelyt létesítette. Oláh Miklós ,Hungaria" című, 1536-ban írt 
könyvében elmondja, hogy Mátyás Budán állandóan 30 könyvmásolót és 
könyvfestőt foglalkoztatott, kik tudós férfiak, utoljára ,a festésben is 
járatos" Felix Ragusanus felügyelete alatt dolgoztak. E műhely két 
legkiemelkedőbb művészegyénisége Franciscus de Castello Ithallico és 
Giovanni Antonio Cattaneo madocsai apát. A másolók közül ismerjük 
Petrus de Abbatis Burdigalensist, a nápolyi királyi könyvtár volt scriptorát, 
ki 1484 óta tartózkodott Budán. Ő másolta a párizsi Nemzeti Könyvtár 
remek Cassianus Corvin-kódexét, melyet a madocsai apát és több más 
budai miniátor illusztrált. 


Nem kevesebb, mint 43 fennmaradt korvinán csodáljuk a budai 
könyvfestőműhely munkáját.  Némelyikbe csak címert festettek, 
másokban a díszlapok virágos kerete és a miniatűrös vagy egyszerűbb 
ékességű iniciálék is budai származásúak. A ma Párizsban őrzött ötkötetes 
Arisztotelész-ősnyomtatványt szintén Budán illuminálták. S könyveken 
kívül festettek itt nemesi címeresleveleket, s alkalomadtán másoknak is 
dolgoztak, mint például de Castello, aki Kálmáncsehi Domokos 
székesfehérvári prépost számára, vagy a madocsai apát, aki Nagylucsei 
Orbán egri püspök számára festett gyönyörű áhítatkönyvet. 


A  könyvfestő-műhellyel szoros összeköttetésben állt a Corvina 
könyvkötészete. 71 kódexe maradt fenn eredeti kötésben, s ezek közt 
csak a 7 vörös, kék vagy zöld selyemkötés nem különbözik más, XV. 
századi selyemkötésektől. A 27 bársonykötésnek, eltekintve attól, hogy 
némelyiket még ma is díszíti a Corvin-címerrel ékesített zománcos veret, 
van egy sajátsága, mely Mátyás kötött könyveinek kétségtelen 
ismertetőjelei közé tartozik. A könyvnek a kötés által nem védett, tehát 
kinyitható hosszoldalán színes festéssel díszített, jellegzetes arany- 
metszés van, melyen zöld, kék, rózsaszínű és sárga szalagfonadékok vagy 


leveles indák közt a mű rövidített címe olvasható. Amiből az is következik, 
hogy a Corvinában - egyébként régi középkori szokás szerint - a könyvek 
a polcokon nem álltak, hanem hevertek, mégpedig a bársonykötésűek a 
kötés gerincével a fal, metszésükkel a szemlélő felé. 


Fennmaradt továbbá 43 eredeti bőrkötésű Corvin-kódex is. Hozzájuk 
hasonló stílusú kódexburkolat sehol másutt nem található. Műhelyüknek 
Magyarországon kellett lenniök. Mindegyiket Mátyás címere díszíti, de 
ennek kerete és az azt körülvevő zsinór- és  dúsaranyozású 
gyöngysordíszítés mindegyikben más-más változatokat ölt. Stílusuk mégis 
annyira egységes, hogy nemcsak ugyanabban a műhelyben, hanem 
ugyanabban az évtizedben is kellett készülniök. Vannak köztük régi, a 
Corvina első időszakából származó kéziratok, s vannak olyanok, melyeket 
1480 után írtak. A műhely tehát a király életének utolsó évtizedében 
működött. Atkötötték a régi állomány kéziratait is, melyek első lapját - ha 
nem volt elég díszes - ebben az időben ékesítette ragyogó virágos 
keretekkel a könyvfestő-gárda. 


A bőrkötések is elárulnak egyet-mást a könyvtárban való elhelyezésükről. 
A széleiken levő apró lyuk arról tanúskodik, hogy vékony ezüst- vagy 
aranylánccal voltak polcaikhoz erősítve. A művek címét nem az első, 
hanem a hátsó kötéstáblára préselték, mégpedig annak felső részére, e 
bőrkötésű könyveket tehát a rézsútosra állított és bársonnyal bevont 
polcdeszkákon mellső táblájukra fektették, mert címük csak így tűnhetett 
szembe. 


A budai királyi könyvtár a maga idejében a világ leghíresebb könyvtára 
volt, Könyvállományának nagyságáról szólva még az egykori szemtanúk 
adatai is lényegesen eltérnek egymástól. A II. Lajos vendégeként 
ismételten Budán járt s a Corvinát erősen dézsmálgató bécsi humanista, 
Alexander Brassicanus, 1530-ban barátjának, Stadion lovagnak azt írja: 
n...Oly nagy mennyiségben volt itt a régi és újkori latin kézirat, mint sehol 
a világon." A világ akkor legnagyobb könyvtára mások szerint a római 
Vaticana, s ez 4000 kötettel dicsekedett. Brassicanus szerint még ennél is 
nagyobb lett volna a Corvina. Négyezer ívrétes kódex azonban nem 
férhetett el a  Naldustól leírt helyiségekben. Utolsó gondozója, 
Bartholomaeus Fontius egyik beszerző útjáról a küldeményeihez csatolt 
levélben áradozva írja, hogy egész Firenze a Corvináról beszél, s Lorenzo 
de Medici az ő mintájára akar hasonló latin-görög könyvtárt berendezni. 
Fontius azonban biztosítja az olaszokat, hogy Mátyás könyvtárát ez a 
Laurenziana sem fogja felülmúlni. 


Hízelgett, de így is közfelfogást fejezett ki. Amikor Firenzébe eljutott 
Mátyás halálhíre, Lorenzo de Medici felkiáltott: ,Most már olcsóbbak 
lesznek a kéziratok!" Mátyás halálakor még egyre özönlöttek a könyvek a 
Corvinába. Firenzében 150 megrendelt kódexen dolgoztak, s még egyre 
jöttek a számlák is: egy bibliáért 1400 aranyat, egy breviáriumért 500 
aranyat követeltek utódjától. De egyúttal megindult a könyvtár züllése is, 
megkezdődött a Corvina tragikus időszaka. Corvin János, Ugoleto neveltje, 
nagyratörő terveiben csalódva, szekerein a legszebb kéziratokkal útnak 
eredt Olaszország felé. Csapatok indultak üldözésére, a páratlan 
szállítmány Csontmezőnél ütközet közepébe került, s aztán diadallal 


visszavitték Budára. Nagy jelentőségű a szerződés, melyet akkor Corvin 
János a nemzet képviselőivel kötött: kimondja, hogy a Corvina országos 
könyvtár, a nemzet tulajdona, s belőle a herceg csak az országgyűlés 
tudtával vehet könyvet kölcsön. A könyvtár gondozója a feloszló 
könyvfestő-műhely vezetője, Felix Ragusanus. 


A Corvina többé-kevésbé nyilvános jellege és a könyvkölcsönzés 
lehetősége azonban csakhamar bajokat okozott. Ulászló idején a 
humanisták kedvük szerint kutathattak benne, másolatokat készíthettek, 
a kancelláriai hivatalnokok és a diplomaták akár szép díszkódexeket is 
kölcsönvehettek, a kikölcsönzött könyveket pedig nem adták vissza. Így 
kerültek remek korvinák a bécsi Conradus Celtes, az ansbachi Vincentius 
Obsopoeus, a prágai Bohuslav Lobkovic, a nürnbergi Willibald Pirckheimer 
Budán járt humanisták, Christoph Bambridge angol követ, Mattheus Lang 
bíbornok és Johannes Cuspinianus német császári követek, Hieronymus 
Balbi és más diplomaták s azok titkárai, Gremper, Brassicanus stb. 
tulajdonába. Ulászló király készségesen ajándékozgatott kéziratokat. A 
magyar urak sem jártak rosszul. Bakócz Tamás bíboros érsek, Thurzó 
János püspök, Ippolito d"Este egri püspök, Johannes Lang, a budai udvar 
zeneigazgatója mind kaptak  korvinákat. Miksa császár követe, 
Cuspinianus, huszonötször járt Budán, s a budai királyi könyvtár 
állományából mindannyiszor vitt könyveket uralkodójának, sőt még 
utasításokat is kapott tőle, hogy: milyeneket hozzon. A Miksa által 
alapított bécsi udvari könyvtár felirata még ma is hirdeti: ,M Magna parte 
libprorum  serenissimi segis Mathiae Corvini locupletata [Nagyrészben 
Mátyás király könyveivel gyarapíttatott]." 


A mohácsi csata után a menekülő Mária királyné vitt magával korvinákat, 
többek közt a világhírű miniatúrafestő, Attavante remekművét, a mai 
brüsszeli Corvin-missalét. Amikor pedig a törökök 1541-ben másfél 
századra elfoglalták Budát, Izabella királyné távozott nagy 
könyvrakományok kíséretében Erdélybe. Korvinái állítólag a brassói és 
gyulafehérvári könyvtávba kerültek. Mindkét könyvtár tűzvészben 
pusztult el. 


II. . Ulászlónak és utódainak a Corvina tekintetében tanúsított 
gondatlansága végül mégis szerencsének számíthat. Mert ami ma 
megvan Mátyás király könyveiből, az túlnyomórészt azáltal menekült meg 
a pusztulástól, hogy idejében nyugati államokba csempészték. Ami 
viszont a törökök kezére jutott, abból 22 kódexen kívül minden elveszett. 
A XVI. század közepén Konstantinápolyban megfordult idegenek az ottani 
zsibvásáron néhány garasért öt korvinát vásároltak. Ezután már csak 
1608-ban és 1778-ban bukkant fel ott az egykori budai könyvtár egy-egy 
további kézirata. Kutatók hasztalanul érdeklődtek; kérdezősködésükre azt 
a feleletet kapták, hogy Murat szultán 1728-ban az összes görög 
kódexeket feltüzeltette. Mégis sugdosták hogy a szultáni szerájban kell 
még lenniök bizánci és budai kódexeknek. Csakhogy ami odakerült, 
hozzáférhetetlen titok maradt. Végül több mint 300 éves lappangás után 
előkerült 15 hiteles latin korvina: II. Abdul Hamid szultán ajándékba küldte 
őket I. Ferenc József királynak; 4 közülük a Magyar Nemzeti Múzeumba, 
11 pedig (24 egyéb magyarországi kódexszel együtt) a budapesti 
Egyetemi Könyvtárba került. 


Amikor a XVII. században a portánál I. Rákóczi György, majd I. Lipót 
követek útján kísérletet tett a Corvina maradványainak visszaszerzésére, 
azt a választ kapták hogy a könyvtár Budán maradt. Erre I. Lipót 1666- 
ban elküldte Budára a könyvtárnokát, Lambeciust, aki a vár egyik 
kriptaszerű helyiségében talált is 300-400 kötetet, penésztől portól, 
piszoktól vastagon  belepve, hegyén-hátán rakásban a földön. 
Legnagyobbrészt nyomtatványok voltak. Húsz évvel később, Buda 
visszafoglalásakor, Marsigli olasz hadimérnök a még lángban álló várban 
behatolt egy bolthajtásos szobába melynek rongált falain egykori színes 
arabeszkfestés nyoma borongott s ott sok nyomtatott és kéziratos 
könyvet látott szanaszét heverni, ásók, kapák és tömérdek limlom 
közepette. Volt ott ezenfelül még tíz hatalmas cserzetlen bőrrel bevont 
láda, tele könyvvel. A zsákmányoló császári katonák szétverték a ládákat, 
a könyveket lapjaiknál fogva kiráncigálták, mert kincseket sejtettek 
alattuk széttaposták őket, fojtást csináltak belőlük muskétáikba, minden 
ott pusztult. A Salm-ezred jezsuita tábori papja mégis jegyzékbe vette, 
amit a csonkaságokból még lehetett: 125 kéziratot és közel 200 
nyomtatványt. Ezzel az akkori tudósok álma a Corvináról szertefoszlott. 


Ami ma még megvan belőle, azt túlnyomó részben a nyugati könyvtárak 
átkutatása során fedezték fel. A Corvinával foglalkozó tudósok közül 
1976-ban Rómer Flóris még csak 84 kódexéről írt, Gulyás Pál 1916-ban 
116-ot ismert. Fogel József 1927-ben már 167-et. Két világrész 12 
országának  könyvtáraiban vannak szétszórva. A legtöbb német 
nyelvterületen van: 58 (egyedül a bécsi Nemzeti Könyvtárban 31); azután 
Magyarországon összesen 44, ebből 30 az Országos Széchényi 
Könyvtárban, 11 a budapesti Egyetemi Könyvtárban, továbbá egy-egy a 
Magyar Tudományos Akadémián és a győri meg az esztergomi káptalani 
könyvtárakban. Magyarország után következik Olaszország 39 kódexszel; 
a többi országnak csak néhány darab jutott. 


A KÖNYVNYOMTATÁS KEZDETE MAGYARORSZÁGON 


A HAZAI ŐSNYOMDÁK 


Az első magyarországi nyomtatványok Mátyás uralkodása idején jelentek 
meg. Az ipar és a kereskedelem gyorsuló fejlődésével, a polgárosodás 
előrehaladásával megnőtt az olvasni tudók száma. Több könyvre lett 
szükség, mint ahányat a sctiptuariumok és a humanista másoló irodák 
termelni tudtak. A másolatok ellen egyébként is sok volt a panasz. A 
tudósok zúgolódtak a másolási hibák, a gondatlan s félreértéseket okozó 
rövidítések miatt, meg amiatt, hogy kívánt szövegek nehezen szerezhetők 
meg: kevés a példány. A tanulók drágállották a könyveket. A szükséglet a 
sokszorosításban új, gyorsabb, olcsóbb, egyszerre számos példányt 
előállító módszert kívánt, és a technika fejlődése most már lehetővé is 
tette az új módszer megteremtését. 


Mátyás még kamaszkorában volt, amikor  aprónyomtatványok 
előállítására irányuló hosszas kísérletezések után az első nagy nyomtatott 
könyv, a Gutenberg biblia megjelent. Tizennyolc évvel később királyi 
székhelyén, Budán is működött nyomda. Tehát a magyar nyomdászat 
eredete is az ő nevéhez kapcsolódik. További hét év múlva az ő 
rendeletére nyomattak egyházi szerkönyveink gyönyörű első kiadásai, s 
utánuk Magyarország törvénykönyve. Az ő idejében terjednek íróink 
művei először nyomtatásban. Előszók és ajánlások emlékeznek meg 
kiadásokat elősegítő támogatásáról. A Bibliotheca Corvina a nyomtatott 
könyveknek is első ismert hazai gyűjtőhelye. 


Két korszak mezsgyéjén élt: a renaissance tűzijátékában utolsókat 
lobbanó  kódex-korszak végén és a szükségszerűen meginduló 
nyomtatvány-korszak kezdetén. Mindkettőnek nagy embere. A korvinák 
fényétől elkápráztatott szakirodalom - Jankovich Miklósnak egy 1811-ben 
közzétett feltevését követve - az utolsó, közel másfélszáz éven át mégis 
azt hangoztatta, hogy idegenkedett a nyomdászattól, s nem támogatta 
azt. A közben ismertté vált tények (Corvin-ősnyomtatványok és oklevelek) 
megdöntik ezt a feltevést. A Mátyás könyvszeretetéről szóló legkorábbi 
adat (levele Pomponius  Laetushoz) és az utolsó korabeli 
könyvszállítmányról szóló okmány nyomtatott könyvekről szól. A Corvina 
sorsáról beszámoló utolsó szemtanú (Marsigli) - mint 1686. évi 
jelentésében írja - több nyomtatványt látott a maradékok közt, mint 
kéziratot. 


Egyébként sem hihető, hogy a minden korszerűség iránt oly fogékony 
Mátyás nem ismerte volna fel a nyomdászat, az akkori , res inaudita" - a 
bámulatra méltó találmány - jelentőségét. Mindenki erről beszélt, a 
humanizmus terjesztésének legfontosabb eszköze volt. Mátyás ide- 
genkedése olyan volna, mintha valamely mai államfő nem akarna 
tudomást venni repülőgépről, rádióról,  televízióról. Feleségének, 
Beatrixnak több nápolyi nyomdász köszöni meg kiadványajánlással a 
pártfogását. A Corvina valamennyi könyvtárosa kapcsolatban állt a 


nyomdászattal. Az első, Regiomontanus, Budáról való távozása után, 
1471-ben, maga is nyomdát alapít Nürnbergben, ahol kinyomatja Budán 
írt világhírű csillagászati munkáját, az Ephemeridest. A második, Galeotto, 
elmegy nyomdai korrektornak Bolognába. A harmadik, Ugoleto, nyomdász 
öccsének, Angelo, Ugoletónak lektora és korrektora. A negyedik, 
Bartholomaeus  Fontius Budára jövetele előtt a firenzei  Ripoli- 
apácanyomda alkalmazottja volt. 


A budai kiadók előszavaikban hivatkoznak arra, hogy a magyar 
egyházmegyék szerkönyveit Mátyás rendeletére nyomatják. Egyikük, 
Theobald Feger neki ajánlja Thuróczi-kiadását, a XV. század leghíresebb 
és legelterjedtebb magyar vonatkozású könyvét. Mátyásnak szóló dediká- 
ciót tartalmaznak továbbá Petrus Niger, Angelus Politianus, Brandolinus 
és Candidus akkori humanista írók egy-egy művének ősnyomtatványai. 
Nem lett volna tudomása róluk? Hiányozhattak-e a budai könyvtárban? 


HESS ANDRÁS BUDAI NYOMDÁJA 


Az első magyarországi nyomtatvány, a Chronica Hungarorum, 1473 
pünkösdjének előestéjén jelent meg. Nyomdásza a záró sorokban, az ún. 
kolofonban, Andreas Hessnek nevezi magát. A neve ezentúl egy negyed 
évezreden át sehol, sem nyomtatva, sem kéziratban nem fordul elő. 
Személyéről csak annyit tudunk, amennyit ő maga előszavában, elegáns 
humanista körmondataiban elmond. Latiumban (Itália ama klasszikus 
tartományában, melynek székhelye Róma) látta, , mennyire az emberiség 
javát és dicsőségét szolgálták" az ottani nyomdászok, mire ő maga is 
kedvet kapott foglalkozásukhoz, s miután abban ,némi előhaladást tett", 
Karai László budai prépost, Mátyás király alkancellárja jóvoltából 
Magyarországra jött. 


Oklevelekből tudjuk, hogy Karai diplomáciai kiküldetésben 1470 őszén 
Rómába érkezett. Ott akkor, tizenöt évvel az első nagy nyomtatott könyv, 
a Gutenberg-biblia megjelente után, már több nyomda működött, 
valamennyi egyházi támogatással. Karai a jelek szerint a Szent Özséb 
kolostorban szállt meg, melynek patrónusa és felügyelője éppen az a 
Caraffa bíboros volt, ki a Vatikán részéről a magyar kiküldöttel való 
tárgyalásokat vezette. E kolostor scriptuariuma immár papi nyomdává 
alakult át. Igazgatója Georgius Lauer. S egy pillantás Lauer akkori 
nyomtatványaira meggyőz arról, hogy Hess típusai azonosak Laueréval. 
Hess Lauer segédje volt, s amikor Budára távozott, gazdája hozományul 
matricákkal és betűöntő-műszerrel látta el. Más nyomdászok is adtak 
ilyeneket önállósulni kívánó alkalmazottaiknak. Néha matricák helyett kis 
zsákravaló betűpéldányokat adtak, melyeket az új nyomdász a 
székhelyén puhára felhevített vörösrézkockákba kalapált, s ekként maga 
készítette matricáit. Ilyenkor az előző és az új betűgazda típusai közt apró 
eltérések észlelhetők: az űrös betűk (mint az e, a, 9g) vonalainak 
vékonysága megváltozik. Hess és Lauer betűi közt azonban nincs ilyen 
különbség, mindketten ugyanazokból a matricákból öntöttek. 


Minden történelem tényei között hézagok mutatkoznak, s ezeket 
feltevésekkel próbáljuk áthidalni. Tény - mert szövege fennmaradt -, 
Mátyás király köszönőlevele Pomponius Laetushoz, aki neki Blandius 
budai királyi könyvfestő útján megküldte Silius Italicus, a Nero-korabeli 
római költő Punica c. hőskölteményének nyomdászát meg nem nevező 
kötetét. Tény az is, hogy Pomponius Laetus, aki mindig ezt a klasszikus 
ókortól kölcsönvett álnevet használta, a Lauer nyomda korrektora volt. 
Lauer kiadványainak kolofonjaiban meg is szokta említeni: ,Pomponius 
correxit ac Georgius Lauer impressit." E két tényt összekötjük azzal a 
feltevéssel, hogy, Silius Italicus egykori korvina-példánya is Lauer 
nyomdájából került ki. Egyedülálló, másutt elő nem forduló betűtípusa 
azonban különbözik attól, melyet Lauer cégjelzett kiadványaiban látunk. 
Csak itt használták, először és utoljára: - kísérleti típus. Kapcsoljuk hozzá 
analógiaként azt a korabeli oklevelekből ismert szokást, hogy a 
nyomdaalapító a szerződendő nyomdásztól próbanyomatot kívánt, s 
akkor feltételezhetjük, hogy a Silius-kötet Hess római próbanyomata volt, 
melyet Karai abban a tudatban rendelt meg nála, hogy ez - amint a király 
leveléből is kitűnik - Mátyás kedvenc olvasmánya. A típus 
különlegességére is Karai adhatta meg az utasítást. Rómában ugyanis azt 
tapasztalta, hogy az egyházi műértő köröknek Sweynheym § Pannartz 
típusai tetszenek leginkább. A pápa is őket becsülte legtöbbre, a két 
nyomdászt ki is tüntette, kanonokságot adományozott nekik. Karai az ő 
stílusukhoz hasonló betűket akart látni Budán. A Silius Italicus 
betűmetszője utánozta őket, de nem tudta elérni színvonalukat. Mátyás 
királynak tetszett a betűje, a nyomdászati ügyekben jobban tájékozott 
Karainak nem. Inkább Lauer rendes antiguájára tért vissza. 


Lauer 1472 februárjáig használta ezt a típusát. Akkor tűnik fel nála 
utoljára Antoninus Florentinus érsek  Confessionaléjában. Ennél a 
kiadványnál az elkopott vagy egyéb károsodást szenvedett 
betűpéldányok pótlásához szüksége volt matricáira, ezért Hess csak e 
kiadvány megjelente után hagyhatta el Rómát. Legfontosabb 
útipoggyásza a zsebre dugható kis betűöntőműszer -. mert elkészítéséhez 
értő megfelelő szakemberre Budán nem számíthatott - és a 80 matricát 
tartalmazó ládika. A többi felszerelési tárgyat, sajtót, szedőszekrényt, 
szedésformát, festékező szereket stb. Budán is csináltathatta. Az út 
Rómából Budára az időben 4-5 hétig tartott. 1472 húsvétja után 
hozzáláthatott a budai műhely berendezéséhez. 


Tizenhárom hónappal később megjelent a Chronica Hungarorum, melyet 
előszavában első nyomdatermékének mond. Ugyanitt említi meg azt is, 
hogy Budán eleinte ,nem kevés ideig" az előkészülettel foglalkozott. A 
berendezkedésen kívül nyilván a következő feladatok kötötték le: vonzó 
szöveg felkutatása és másoltatása; a papír beszerzése; a személyzet 
kiképzése és begyakorlása; végül pedig a megfelelő betűmennyiség 
öntése. A Chronica szedéséhez csak ezek elintézése után foghatott. 


A ,Porro" (-továbbá) szóval kezdődő, vagyis elején csonka szöveg 
kéziratát a budai minorita kolostorban másoltatta. ,Azt hittem - mondja 
előszavában Hess -, hogy Pannonia történetének közreadásával minden 
magyar embernek kedves örömöt fogok okozni." 


A papír beszerzése nem okozott nehézséget, hiszen - miként ugyancsak 
az előszóban mondja - a Chronica után ennél terjedelmesebb könyveket 
szándékozott nyomtatni. Tekintettel a pergamen drágaságára és 
könyvkiadáshoz szükséges mennyiségének  elégtelenségére, minden 
nyomdász első kérdése a letelepedés előtt az volt, tud-e székhelyén 
papírt szerezni? Ezért keletkeztek az első ősnyomdák a papíripar 
területén: a Rajna mentén, Olaszországban és Bajorországban. 
Magyarország Mátyás király idején, miként az akkor keltezett levéltári 
anyag tömegéből látjuk, bőven el volt látva papírral. Sőt a Fejérpataky 
László által kiadott számadáskönyvek tanúsága szerint a magyar papír 
olcsóbb volt, mint a német. Bártfán 24 évvel a Chronica Hungarorum 
megjelenése előtt rizsmája (500 ív) a minőség szerint váltakozva 20-24 
denárba került; Frankfurtban Hess idején ennek másfélszeresére. Hess a 
többi nyomdászhoz képest pazarolja a papírt: széles margót hagy, csak 33 
soros tükröt ad lapjainak, noha azokra 40 sor is fért volna, a 
fejezetcímeket sorűrök közt közli, s kiadványát elején meg végén üres 
levelekkel burkolja. Papírja honi termék. Mérleges vízjegy-változatai 1467 
és 1477 közt Briguet vízjegykatalógusa szerint leginkább Magyarországon 
kelt oklevelekben és kódexekben fordulnak elő. S az a tény, hogy a 
Chronica Hungarorum  papírjában egyfajta vízjegy, illetőleg annak két 
változata látszik, szintén papírbőségre enged következtetni. Ha valamely 
nyomtatványban többféle ábrájú vízjegy van, vásáron szerezték; ha 
egyféle, nem vásáron, hanem malomból, illetőleg annak képviselőjétől 
vették. A malom két változat esetén kisebb, négy vagy hat változat 
esetén nagyobb üzem. A malomban ugyanis minden puttonynál két 
munkás dolgozott: az egyik merített, a másik átvette a megtöltött hálót, s 
egyúttal átnyújtotta az üreset. A vízjegy a háló egyik felének közepére 
drótból font gyártmányjel; miután azonban a drót engedetlen anyag, a 
hálópárok figurái apóságokban eltérnek egymástól; - innen a változatok. 
Hess ezek szerint egyputtonyos - kisüzemű - malomból, nem pedig piacról 
szerezte be papírját. S bősége felidézi bennünk a kérdést, talán a magyar 
papíripar érdekeit is képviselte Karai, midőn Budán nyomdát alapított? 
Olaszországban tapasztalhatta, hogy a nyomda a legjobb fogyasztó. 
Velence azért vezetett a nyomdák száma tekintetében, mert a 
leggazdagabb papíripar központja volt. S viszont papíripara azért fejlődött 
olyan szépen, mert sok volt a nyomdája. Miként a nyomdászok ott 
telepedtek meg, ahol könnyen szerezhettek papírt, úgy a 
malomtulajdonosok is a nyomdaszékhelyek közelében kerestek megfelelő 
folyóvizet, abban a tudatban, hogy a nyomda sok papírt fog rendelni. A 
papírgyártás nagyarányú fellendülése a XV. század második felében 
szorosan összefügg a nyomdászat térfoglalásával. 


Briguet adataiból azt következtetjük, hogy Magyarországon három 
papírtermelési gócpontunk lehetett: az első Buda környékén vagy a Vág 
völgyében, gyártmányában azzal a mérleges vízjeggyel, melyet Hess 
nyomtatványaiban látunk; a második Eperjes-Bártfa vidékén, ökörfejes 
vízjeggyel; a harmadik az erdélyi szász városok körül, a két előbbihez 
hasonló vízjeggyel, de más stilizáltságban. 


A nyomdaszemélyzet száma a sajtók számához igazodott. Minden sajtó 
mellett három ember dolgozott: egy-egy szedő, festékező és nyomtató. A 


sajtók száma megállapítható a szedésrészletekről. Ha valamelyik 
guinternio befejezett mondattal, ponttal végződik, s utolsó egy vagy két 
oldalán a  szedésnek  rövidítésekkel vagy  betűösszevonásokkal a 
szokottnál feltűnőbb összeszorítása, vagy ellenkezőleg, rövidítések vagy 
összevonások mellőzésével, évszámoknak szavakban való kiírásával a 
nyújtása észlelhető, ott szedésrészlet fejeződik be, s az utána következő 
oldalon nagybetűvel, új mondattal, új füzet (guinternio) s vele új 
szedésrészlet kezdődik. A hosszuk változó; gyakorlatlan, kezdő, még 
lassan dolgozó szedő egy-két füzetnyi részletet kapott; a tapasztalt, 
ügyes és gyors szedőre akár 5-6 guinternio (100-120 oldal) eshetett. 


A Chronica Hungarorumban három szedésrészletet különböztetünk meg. 
Hess tehát valamelyik budai esztergályossal három sajtót ácsoltatott, s 
ezek mellé nyomdai munkást fogadott. A középső részletet, 80 oldalt, 
gyakorlott szedő állította össze, a másik kettőt (22 és 31 oldalnyit) ebben 
a mesterségben tanoncok, egyébként azonban a rövidítési rendszerben 
jól tájékozott volt scriptorok, akik a budai kancellária klerikus írnokai közül 
kerülhettek ki. Magyarok, mert hibátlanul alkalmaznak nálunk szokásos, 
külföldön ritkán előforduló rövidítéseket, mint amilyen például a ,pp?co", 
a ,perpetuus comes" magyar közjogi méltóság kifejezésére. 


A szedéssel és nyomással foglalkoztatott kilenc emberen kívül a 
személyzethez tartozott még a korrektor, aki esetleg a rubrikátor 
szerepét is betöltötte, továbbá egy-két nyomdai szolga, akik festéket 
kevertek, kencét főztek, a sajtóból kikerült s a nedvesítéstől még nyirkos 
íveket szárításra a kötélhálózatra függesztették, s száradásuk után 
szignatúráik . sorrendjében füzetekbe rakták. Ők szedték szét a 
lenyomtatott szedésformákat, tisztára kefélték betűiket, seperték a 
helyiséget, s ellátták a küldöncszolgálatot. 


Külön szakmunkás volt a betűöntő. De tekintettel évente csak egy-két 
hónapot igénybevevő munkájának időlegességére, a kisebb üzemekben 
nem tartozott az állandó személyzethez. Lehetőleg vándorló betűöntőhöz 
folyamodtak, aki nagy területek, néha több ország műhelyeit látogatta 
végig. Feladatát Budán elvégezhette maga Hess is. 


A budaihoz hasonló kisebb nyomdák személyzete általában 10-12 főnyi 
volt. Tudjuk például nápolyi oklevelekből, hogy az ottani Riessinger § Del 
Tuppo üzemében a vezetőkön kívül 11 név szerint megnevezett 
alkalmazott dolgozott, nem számítva a korrektort és a szolgákat. 


A tucatnyi vagy ennél nagyobb személyzet a vezetőnek háztartási 
gondokat is okozott. Ugyancsak külföldi oklevelekből tűnik ki az az 
általános szokás, hogy a nyomdai alkalmazottak gazdájuknál szabad 
szállást és élelmezést kaptak. A helyiségnek is megfelelően alkalmasnak 
kellett lennie. Fraknói Vilmos feltevése szerint Karai a budai prépostság 
valamelyik épületét bocsátotta Hess rendelkezésére. 


A betűöntéshez csak a kézirat birtokában készített öntőcédula alapján 
fogtak. Ez mutatta meg, hogy az egyes betűkből mekkora készletre lesz 
szükség. Legtöbb kellett az e-ből (sajtónként kb. 2600), legkevesebb az x- 
ből (kb. 10). A magyar nevekben gyakori, egyébként latin szövegben ritka 
K, k, y-ból több kellett a Chronicához, mint más könyvhöz. A teljes készlet 
lényegesen kevesebb volt a mainál: sajtónként 12-12 oldal kiszedéséhez 
szükséges betű elegendő volt. A gutenbergi kistégelyű oldalankénti 
nyomtatást ugyanis nem a 20 oldalas guinternio kiszedett első lapjával, 
hanem legbelsőbb ívével, a 9. s utána a 10., 11. és 12. lappal kezdték; ez 
ív lenyomatása után szedésformája betűit tisztogatták és visszaosztották 
rekeszeikbe, s a szedő hozzáfoghatott a 13. oldalhoz. Eszerint a három 
sajtóhoz összesen 36 oldal számára kb. 70 000 (mintegy három méter- 
mázsányi) betűt öntöttek, napi adagban 2800 (óránként 280) példányt. A 
munkának gyorsan kellett folynia, az ólomnak nem volt szabad hűlnie a 
matricában, nehogy annak falához hozzátapadjon. A betűöntő-készüléket 
a fém forróságától védő faládika vette körül. A matricát az egyik felén 
levő kis lyukba csíptették, a másik oldala nyílásába az olvasztótégelyből 
bekanalazták a folyékony fémet, aztán a szerszámot hirtelen mozdulattal 
felfelé bökték, hogy az ólom a matrica minden mélyedésébe behatoljon, 
végül szétnyitva a kis műszert, kihullatták belőle a kész betűlécet, tetején 
a  betűképpel. A felhalmozott példányok megvizsgálása, csingák 
letördelése, a betűpálcika méricskélése, esetleges csiszolása, gyalulása, 
hosszabb időt vett igénybe mint maga az öntés. Hess, miként az űrös 
betűk (a, b, d, o, e, 9) elhasználódásán látszik, régimódian még tiszta (cin- 
és antimonötvözet nélküli) ólmot használt. A szedésrészletek vége felé itt- 
ott a kemény ősnyomtatvány-papír már leheletnyire koptatta a puha 
fémet. Betűöntő-készüléke is még kezdetleges: vasból öntötték, s 
ráadásul már elöregedett; a vasban keletkező kopások miatt a betűképet 
nem tudta mindig ugyanazon a ponton a lécre önteni, úgyhogy a 
lenyomatban itt-ott a sorszint fölé táncoló betűket látunk. Némely betű 
néhol túl közel kerül jobb oldali szomszédja mellé, s ugyanakkor az 
előírtnál nagyobb hézag választja el a bal oldalitól. Ugyanezeket a 
szépséghibákat észleljük Lauer 1472 februárjáig megjelent 
nyomtatványaiban. Hess ugyanazt a műszert használta. S ugyanazokat a 
matricákat is, melyek azonban nála már egy-két évvel idősebbek és 
használtabbak, mint Lauenál voltak. Innen egyes betűk (például az e) 
kifutó vonalainak mikroszkopikus határozatlansága. 


A nyomdai munkát a szedők kezdték szedésrészletük első oldalával. 
Miután csak egyformán széles hézagléceik voltak, az előírt sorhosszt 
rövidítések alkalmazásával érték el. A korrektor a kiszedett lapról 
kefelevonatot kapott, s azon a maival azonos korrektúrajeleket használt. 
A rövidítések helyessége és a sorzárás tetszetőssége kedvéért azonban 
többet korrigált, mint mi. Több volt a korrektúralevonat is. Még nyomás 
közben is folyt a javítás. A mennyezet alatt kifeszített drótokon már 
kinyomtatott ívek száradtak, amikor a nyomtatás megszakításával a még 
ki nem nyomtatott ívekben újabb javításokat eszközölt. Ezért annyi a 
változat az ősnyomtatványokban. Nemcsak a szedésben felejtett hibákat, 
hanem alkalmasint magát a szöveget is helyesbítette. A humanista 
korrektor nem bízott a kéziratmásolóban, s irodalmi babonáinktól 


mentesen a , prima editió"-t - az , első kiadást" - nem tekintette olyan 
szentségnek, mint mi. 


Hess korrektora nemcsak tudós, hanem költő is. A hosszúsága miatt 
pontosan ki nem számíthatott középső szedésrészlet végén hézag maradt 
volna, ha Róbert Károly halálát - nehogy az akkori ízlést bántó üres folt 
maradjon a papíron - hexameterekben meg nem siratja. 


A munkafolyamat összjátékában a nyomtatók párosával dolgoztak. Amíg 
az egyik a nyeles bőrlabdákkal a szedésre kente a ház udvarán rézüstben 
főtt fekete kencét, a másik a sorfedést biztosító s a szedésforma 
keretétből kiálló hat tűbe, a puncturákba illesztette a spongyával enyhén 
megnedvesített 25-25 tiszta papírívet, rájuk eresztette a rámát, 
papírdarabkákkal egyengetve zárta a sajtófödőt, a szedésformát hordó 
taligát a tégely alá tolta, meghúzta a fordítókart, s ügyelt, hogy a 
hirtelenül a szedésre nyomódó tégely arról rugalmasan visszapattanjon. 
Ettől függött a nyomás tisztasága, - minden elpazarolt pillanat mázolást 
okozott volna. 


A kinyomtatott íveket még egyszer átnézte a rubrikátor, aki kisebb 
nyomdákban rendszerint azonos volt a művelet szellemi felügyelőjével, a 
korrektorral. A személynevek és mondatkezdetek első betűjét megjelölte 
piros vonalkával, a rubrummal, s a guinterniók sorrendjének biztosítására 
a levelek alsó jobb sarkát betűszignatúrákkal (al, a2, a3... b1l, b2, b3... 
stb.) látta el. Utóbbiak, miként a puncturanyomok, a példányok 
bekötésekor a vágógép áldozatául estek. 


A Chronica nyomdai munkálatai négy-öt hónapig tarthattak, 1473 első 
napjaitól pünkösdig. Egy-egy szedő az akkori gyakorlat szerint naponta 
egy-egy oldallal készült el (munkáját lassította a rövidítési jelek 
válogatása), s mindegyik sajtón naponta ugyancsak egy-egy oldalt 
nyomtattak kb. 400-500 példányban. E számítás szerint a 3 sajtón 45 
munkanap alatt befejezhették volna a könyvet (a teljes időtartam a 
vasár-, ünnep- és szünnapokkal együtt is csak 75 nap lenne), de 
tekintetbe kell vennünk a nyomdai munka bonyolultságát és a korrek- 
tornak a munka folyamatosságát megakasztó feladatait. S nemcsak a 
korrektor avatkozott be a munka menetébe. Tanácskozások előzhettek 
meg bizonyos szövegtörléseket. A krónika vége túl rövid. Nincsen benne 
szó Hunyadi László kivégzéséről; ez kellemetlen érzéseket támaszthatott 
volna Mátyásban. De Mátyás legnagyobb sikereit sem említi. Elhallgatja a 
husziták fölött aratott győzelmeit. 


Talán azért, mert a Husz és Hess nevek rokonhangzásúak? A 
magánhangzók írása nevekben még határozatlan volt. Az akkori világ 
legnagyobb nyomdásza hol Kobergernek, hol Koburgernek írta a nevét, s 
lehet, hogy Kobürgemek ejtette. Még nem használtak ékezett betűket. 
Ékezetek csak a mohácsi vész után fordulnak elő. 


A Chronica, mint Hess idejében az ősnyomtatványok általában, címlap 
nélkül jelent meg. Ures fedőlap után Karaihoz intézett előszóval kezdődik. 
A szöveg lenyomatása után, utólag - ,e könyv néhány nappal azelőtti 
befejezése után" - Írta. Kitűnik belőle, hogy nem megrendelésre, nem 
Karai kívánságára, hanem saját kezdeményezésére adta ki. Meglepő, 


hogy ,hosszasan tépelődött, kinek ajánlja". Bizonyára a királyra gondolt. 
De a természetes személy adva volt Karaiban, ,A munka legfőbb 
indítóoka te voltál, - nélküled sem megkezdeni, sem befejezni nem 
tudtam volna." Karai adta többek közt a ,nervus rerum"-ot, a pénzt. A 
nyomdák termékei lassan készülnek s későn jövedelmeznek. Mennyit 
adhatott Karai? Ugyanabból az időből származik egy mantuai és egy 
genuai mecénás kesergő levele: az egyik 500, a másik 600 arannyal 
tartott fenn a budaihoz hasonló kisarányú nyomdát. Nagy házat, 
földbirtokot, gulyát vehettek volna rajta. Fő oka ez a kisnyomdák rövid 
élettartamának. 


Pedig a Chronica kiadása nem látszik rossz üzletnek. Példányai gyorsan 
fogytak, mert már az 1480-as évek eleje óta kéziratos másolatokkal 
pótolják őket. Ilyenek a fennmaradt Dubniíci Krónika, a Pozsonyi Krónika, 
Menestarfer Mihály bécsi orvos 1480-ban készült másolata, a müncheni és 
bécsi másolatok. S 1488-ban Thuróczi krónikája két kiadásban is 
megjelent. 


Hess példányszámára csak a költségek és az értékesítés hozzávetőleges 
becsléséből következtethetünk. Költségei - köttetés nélkül - külföldi 
példák szerint kb. 700 aranyforintra rúghattak. (Augsburgban 1472-ben 
egy-egy sajtó ácsoltatása 15 forint, Frankfurtban 35 rizsma papír 227 és 
fél forint, 1476-ban a perugiai nyomda személyzetének évi bére és 
ellátása 324 forint.) A Chronicához hasonló hétguinterniós, kisívrétű, 
rubrikált könyvek átlagos ára másfél arany. (Kötve 2, rubrikálatlan, fűzött 
állapotban 1 forint.) Ha Hess ennél többet kér, nem versenyképes. De így 
300 példány eladása esetén csak 450 forintja térült volna meg, s 400 
eladott példány után is csupán 600. A kiadásra költött összeget 450 
példány ára megközelítette, 470 már túl is haladta. Legalább ennyit 
kellett nyomatnia. S ezt valószínűsíti a könyv papírvízjegyeinek fekvése is. 
Minden új ívvel más rizsmára tért át, melyben a vízjegy másik változata 
tűnik fel. A rizsma ötszáz ívből állt, de volt benne egy-két tucat hibás ív is, 
melyet ki kellett selejtezni. Miután 13 ívben a vízjegyek az általam látott 
példányokban szabályosan változnak, nyilvánvaló, hogy egy-egy ívet 
annyi példányban kellett nyomatni, ahány hibátlan ívet a rizsma 
tartalmazott. Nyereségként könyvelhette el az állandó berendezést, a 
tiszteletpéldányokért kapott jutalmat és támogatói megrendelésekre 
hajlandó jóindulatát. 


Hessnek még egy másik budai kiadványát ismerjük: kisnegyedrétű, 
mindössze 20 leveles füzet, mely két klasszikus görög szerző, Xenophon 
és Basilius egy-egy művecskéjének Leonardus Brunus, a Mediciek 
házitanítója majd kancellárja által készített latin fordítását tartalmazza. 
Mindkettő olaszországi kiadások utánnyomata. A kolofon nem a könyv 
végén, az ,Apologia Socratis" után áll; hanem az első értekezés, 
Basiliusnak az olvasandó költőkről szóló ,De legendis poetis"7-e (nem 
pedig bibliográfiáink tévesen olvasott és idézett , De legendis poeticis"-e) 
végén: , per A. H. Budae." Máshova nem fért. Kolofonban a névnek kezdő- 
betűkkel való helyettesítése 1480 előtt - Hesstől eltekintve - kizárólag 
római szokás volt, melyet később is többnyire csak olyanok gyakoroltak 
másutt, kik Rómában tanulták a mesterségüket. (Nem kolofonokban, 
hanem nyomdász és kiadói jelvények fametszeteiben mint monogram a 


század két utolsó évtizedében gyakorivá válik.) Valamennyi, Hesst 
megelőző esetben a nyomdász tulajdonjoga a kezdőbetűs kolofonnal 
ellátott kiadványhoz korlátozottnak látszik, s csak részesedési igényt 
jelez, vagyis azt, hogy a nyomtatvány megrendelésre készült. - Budán, 
Mátyás király udvarában elég sok újplatonista beállítottságú humanista 
érdeklődött a két szerző iránt. A Corvina könyvtár ma ismert maradványai 
közt hat művel szerepel Basilius és hárommal Xenophon. A kis 
nyomtatvány tartalma tehát jól beleillett az udvar ízlésébe. 


Külseje azonban igénytelen. Ugyanazzal az antigua betűvel s ugyanolyan 
vízjegyű papírra nyomatott, mint a Chronica Hungarorum. A betűket 
azonban átöntötték: 20 sor függőleges mérete nem 111 mm, mint a 
Chronicában, hanem 109. A puha ólom az előző kiadvány nyomtatásakor 
kopott, s ezért a betűkészletet meg kellett újítani. A már amúgy is 
elöregedett betűöntő-műszer falaira égési termékek rakódtak, , sodrot 
kapott" - kissé megszűkült - s ennek következtében a betűlécek 
keskenyebbek lettek. Maga a betűkép azonban változatlan maradt, hiszen 
ugyanazokból a matricákból öntötték. 


Hess további működése és sorsa ismeretlen. A neve nem fordul elő többé. 
1479-ben bizonyára nem volt már Budán. Mátyás király abban az évben 
rendelte el a hazai egyházmegyék szerkönyveinek kinyomatását, s 
valamennyi, bár budai kiadók költségén, külföldön jelent meg. 


A MÁSODIK MAGYARORSZÁGI ŐSNYOMDA 


Újabb felfedezések azt a meggyőződést keltik bennünk, hogy Mátyás 
korában, Hess letűnte után, 1477 és 1480 közt, még egy nyomda 
működött Magyarországon. Gazdája nevét és székhelyét három ismert 
terméke egyikén sem közli, s azért az első könyve után a , Rejtélyes 
Confessionale" nyomdászának nevezzük. Ennek kolofonja csak annyit árul 
el, hogy 1477-ben nyomtatták. Szerzője, Antoninus Florentinus firenzei 
érsek a gyónás kérdéseit tárgyalja benne. Előzőleg már több külföldi 
nyomda is kiadta. Kopott, helypazarló misekönyv-betűje előfordul 
Nápolyban is, az olmützi származású Matthias Moravusnál 1476-ban, 
1477-ben és 1482-ben, s ezért az ősnyomtatványok nagy német 
összkatalógusa Matthias Moravust jelölte meg nyomdászául. Csakhogy ez 
utóbbinál e betűfajta sohasem szövegtípus, hanem kivételes kiemelő 
típus fejezetcímekhez. A sorméret sem egyezik: Matthias Moravus 112 
mm-ével szemben a , Rejtélyes Confessionalé"-é 115 mm. Sok! Ilyen 
különbség csak átöntésből származhatott. De lehetséges-e, hogy a 
nápolyi nyomdász az alig, csak egy-két szóhoz használt készletet 1476 
után vastagabb lécvastagságra öntse át, mégpedig olyan szöveghez, 
melynél ilyen helypazarló betűkre nincs szükség, s utána, még 1477-ben 
egy másik s apró típusú szöveg fejezetcímeihez újra visszaöntse? 
Ertelmetlen lett volna. S nála a típus friss és éles, - a Confessionaléban 
pedig kopott. A sokféle típusban gazdag Matthias Moravus mindig 
gondosan alkalmazkodott a közízléshez. Márpedig a  Confessionale 
divatellenes. Megjelenése idejében teológiai könyveket rotundával 


szoktak nyomatni, nem pedig a liturgiák kánonrészében az idősebb papok 
rövidlátásával indokolt szembeugró textúrával. 


Matthias Moravus tehát nem lehetett a ,Rejtélyes Confessionale" 
nyomdásza. Viszont kétségtelen, hogy mind a 112-es, mind 115 mm-es 
sorméretű típus, akár kopott, akár friss, ugyanazokkal a matricákkal 
készült. Utánzásról nem lehet szó, mert lehetetlen 100 vagy annál is több 
jelet minden részletében újjámetszeni. A típus matricáit valóban Matthias 
Moravus alkotta, aki eredetileg - miként egyik kolofonja mondja - 
Olmützben kéziratmásoló volt, majd mint vándorló betűmetsző és 
betűöntő járt be nagy területeket, s végül, 1474-ben, maga is nyomdász 
lett. A ,Rejtélyes Confessionale" matricáit még vándorútja idején 
rendelhette meg nála valamilyen Duna vidéki nyomdász. A 
betűbélyegzők, mint általában, metszőjük tulajdonában maradtak. 


Más bizonyítékunk is van rá, hogy nem ő a Confessionale nyomdásza. 
Ennek papírjában kétféle vízjegy látszik: az egyik Hess Chronica 
Hungarorumának mérlege a másik az ökörfej, szarvai közt koronával és 
felvirágzott kereszttel, mely ebben a változatban 1438 és 1476 közt 
szintén csak magyarországi papírokban fordul elő. Matthias Moravus 
termékeiben e két vízjegyet hiába keressük. 


Confessionalénk hazai eredetét bizonyítja példánytörténete is. Mindeddig 
az egész világon 4 példányát vették nyilvántartásba, s mind a négy régi 
magyar kolostorokból származik. Ha nápolyi nyomtatvány lenne, 
lehetetlen, hogy Olaszországban nem maradt volna példány. Itáliát nem 
dúlta a török, s könyvtárainak nem volt háború okozta vesztesége. 


Mindebből az következik, hogy Matthias Moravus még mint vándorló 
betűmetsző, magyarországi nyomdásznak liturgikus kiadvány számára 
szállította a típus  matricáit. Valamelyik hazai egyházmegyénk e 
szerkönyve el is készült, ezért oly elhasználtak a Confessionale betűi -, de 
valamennyi példánya, mint annyi más ősnyomtatványé, a használatban 
elrongyolódott s elveszett. 1480-tól kezdve könnyen pótolhatták őket az 
azóta megjelent új kiadásokkal. 


A nyomdász a liturgia után hozzáfogott a Confessionaléhoz. Ehhez 
textúratípus nem illett, de rotundát nem tudott szerezni. Régi ügyfelénél, 
Matthias Moravusnál rendelt ugyan új típusokat, de azok Nápolyból csak 
elkésetten, a Confessionale megjelente után értek el hozzá. 


Második nyomtatványában, Laudivius latin Szent Jeromos-életrajzában fel 
is használta őket. Itt csak a fejezetcímekben látjuk a Confessionale 
textúráját. Papírjában ugyanaz a mérleges vízjegy látszik, melyet a 
Confessionaléban és Hess kiadványaiban magyar gyártmánynak 
minősítettünk. 


Még egy további nyomtatványa is maradt ránk. A pozsonyi Városi 
Könyvtár őrzi Han János egykori kanonok 1480. május 11-én kelt 
bűnbocsátó levelének unikumát, melyet kéziratos bejegyzése szerint 
"honesta Agnes de Posonio" váltott ki. Betűi megegyeznek a kiemelt 
szavakban a Confessionale, egyébként pedig a Laudivius szövegtípusával. 
Azonosak, noha a betűlécek más testmérete miatt a sorméret különbözik. 
Megint átöntés történt. S miután a bűnbocsátó levél H és E betűje a 


Laudiviuséhoz képest romlott állapotban van, a bűnbocsátó levélnek 
későbbinek kell lennie a Laudiviusnál. 


A bűnbocsátó levél kis negyedrétű cédula, fennmaradt példányába nem 
jutott vízjegy, de a papír hálójának sávjai olyanok, mint a Laudiviusé és a 
Confessionaléé. 


Hol lehetett a nyomda? Han János kanonok, aki a bűnbocsátó levelet 
kiadta, a pozsonyi Szent Márton-székesegyház plébánosa volt. A hivő, 
kinek számára a fennmaradt példányt kiállították, Agnes de Posonio. S 
kezdő soraiban a nyomdász Pozsony nevét a latin szokástól eltérően a 
magyaros kiejtés szerint szedte: , pozoni..." ( Pozsonynak olvasandó!) 


Hátha mégis volt valami - kétszázéves szájhagyománynak látszó - alapja 
Pápai Páriz amaz állításának (1702), hogy az első hazai nyomdahely 
Pozsony volt? Persze nem ,első", mert Hess után következett. Hessről 
azonban Pápai Páriz még mit sem tudott. 


Gyenge nyomdácska lehetett, mert a budai kiadók nem hozzá fordultak, 
amikor Mátyás király 1479-ben elrendelte a magyar egyházmegyék 
misekönyveinek és breviáriumainak kiadatását. 


MAGYAR ŐSNYOMDÁSZOK KÜLFÖLDÖN 


Ugyanabban az időben, amikor Hess berendezte budai műhelyét, 
külföldön magyar ősnyomdászok tűntek fel. A szakírók 16 nevet 
emlegetnek, de kritikusok hatnak a magyarságát kétségbevonták. A 
kétségtelenek közt nevezetesek Thomas Septemcastrensis de Villa 
Hermanni (Nagyszebeni Erdélyi Tamás, 1472-1480, Mantuában), Andreas 
Corvus de Corona (Brassói Holló András, 1476-1484, Velencében) és társa 
Martinus Burciensis de Seidino (Barcasági Feketehalmi Márton). Továbbá 
Petrus de Bártfa (kolofonjai többségében olaszosan P. de Bartua, 1477- 
1478, Velencében), Petrus Ungarus (1482-1510, Lyonban és Toulouse- 
ban) s végül a magyar betűöntő Gabriel Broncs Hungarus (Broncs Gábor, 
1493-1494, a spanyolországi Valenciában). 


Tevékenységük színhelye Olaszország, Dél-Franciaország, Spanyolország 
és az abban az időben a magyar koronához tartozó Morvaország volt. 
Mindenütt mint társ vagy alkalmazott lépnek elénk. Csak Petrus Ungarus 
függetlenítette magát időnként. 


Mint az ősnyomdászok többsége, vándormadarak. A budai nyomda 
megszűnte után Hess András segédei is a vándorbothoz nyúltak. Alig 
tételezhető fel, hogy újonnan tanult mesterségüket, melyet mindenütt 
megbecsültek, mely kenyeret és hírnevet biztosított, abbahagyták volna. 


A magyarsággal a kapcsolatot leginkább Andreas de Corona, Martinus 
Burciensis és Petrus Ungarus tartotta fenn. 


Az 1484. szeptember 18-án Velencében megjelent  Breviarium 
Olomucensét, melyet a kolofon tanúsága szerint Andreas Corvus de 
Corona, Martinus Burciensis de Seidino és Conradus Stahel de Blaubeuren 


nyomtatott, nem rendelhette meg más, mint az olmützi püspök. Ez pedig 
Filipec János, Mátyás király budai kancellárja, az olmützi püspökségen 
kívül egyúttal a váradi püspökség gazdája is. 


Filipec 1486-ban megalapította a brünni nyomdát, s annak személyzetét 
Velencéből hívta meg, feltehetően abból a nyomdából, melyben az 
olmützi breviáriumot nyomatta. Andreas Corvus, Martinus Burciensis és 
Conradus Stahel ugyanis ez időben eltűnnek Velencéből, s csak 12 évvel 
később, 1498-ban tér oda vissza Andreas Corvus és Stahel. 


A brünni nyomda Mátyás életében és Filipec olmützi püspöksége idején 
sohasem nevezte meg nyomdászait. A kolofonok hallgatnak róluk, mert 
nem ők a nyomda tulajdonosai, hanem Filipec. 14 éven át mindig 
ugyanazzal a nagy gótikus betűtípussal 9 könyv jelent meg Brünnben, de 
csak egyetlenegyszer, 1491-ben, amikor a püspöki székben üresedés állt 
be, közli a Theobaldus Feger budai könyvkereskedő költségén kiadott 
esztergomi misekönyv negyedik kiadásának kolofonja, hogy Conradus 
Stahel és Matthias Preinlein ,impressores veneti" nyomtatták. 


Tizenhét hónappal a nyomda első kiadványa, az olmützi szerkönyv 
(agenda) után, 1488. március 20-án megjelent Thuróczi János budai 
kancelláriai hivatalnok fametszetekkel gazdagon díszített Chronica 
Hungaroruma. Magyar személy- és helynevei szokatlan alakzatok külföldi 
fülnek és szemnek, de szedésük - idegenszerű torzítások nélkül - 
kifogástalanul megfelel az akkori magyar helyesírásnak. Szedőinek és 
korrektorának magyaroknak kellett lenniök. 


Thuróczi a krónikájában megemlíti Bécsújhely 1487. augusztus 17-én 
történt elfoglalását; s terjedelmes műve hét hónappal később már piacra 
került, hozzá még 41 fametszetes illusztrációval. Az ősnyomda gyorsan 
dolgozott. 


A kézirat kinyomatását maga Filipec rendelte el. Thuróczi, aki miként 
Hess, a budai minorita krónikát használta fel, s a régibb történelem 
elmondásában 14 lapon át betűhíven megegyezik a Hess-féle krónikával, 
nem ismerte kinyomtatott könyve függelékét, a tatárok elől bujdosó 
Rogerius váradi püspök Carmen misererabilé-ját, mert sem előszavában 
nem említi, sem a tatárjárás leírásában nem követte. Viszont tudjuk, hogy 
Rogerius egyetlen - cím szerint ismert, de fenn nem maradt - kézirata a 
XV. században a váradi káptalan birtokában volt. Filipec mint budai 
kancellár ismerte meg Thuróczi munkáját, mint váradi püspök Rogeriusét, 
s ugyanakkor mint olmützi püspök rendelkezett a brünni nyomda fölött. 


a /7a, 


metszette is. Művelt magyar volt, aki a szerzővel munka közben szoros 
kapcsolatot tartott. Az első képe, mely a hét vezért és a mögöttük 
sorakozó népüket mutatja be, történelmi tudást, szakszerűséget árul el, 
amennyiben a lobogók közt az Árpád-ház sávos zászlaját is ábrázolja. 
Erről a XV. században laikus nem tudhatott. 


1488-ban a krónikákat már nem antiguával, hanem rotundával volt 
szokás nyomatni. A Thuróczit azonban Brünnben az efféle könyvekhez 
nem használt missale-típusokkal szedték. A liturgiák kiadására 
berendezett nyomdának nem volt más betűfaja, s úgy látszik Filipec 


rendelkezése folytán ideje sem volt más készlet kifaragására és 
megöntésére. Mert máskülönben, ha Andreas Corvus valóban Brünnben 
tartózkodott, ez módjában állt volna. Amikor Velencében újra találkozunk 
vele, ottani oklevelek 1498-ban , Andreas olim Sigismundi Corui inxisor 
literarum  stampé"-nak, néhai Holló Zsigmond András fiának és 
betűmetszőnek nevezik. 


Petrus Ungarus működését Lyonban és Toulouse-ban 28 éven át 
kísérhetjük figyelemmel, 1482-től 1510-ig. Névváltozatai: Petrus Ungarus, 
Pierre de Hongrie, Pierre Ongre Allemant (az utóbbi szó itt nem németet, 
hanem külföldit jelent), Petrus Vngre, Petrus de Hungaria. Rendesen a 
magister címet is neve elé biggyesztette, egyetemi végzettségének 
jeleként. 


Dél-franciaországi pályáját mint Martinus Huss betűöntője kezdte. Utóbbi 
1478 után áttelepedett Lyonba, s oda Petrus Ungarus is követte. Sőt 
1482-től fogva Martinus fiának és örökösének, Matthias Hussnak a társa. 


A kolofonok Petrus Ungarust hol önállónak, hol társnak jelzik. Huss 
ideiglenes könyvkereskedői útra távozott. Tulajdonjoga fennállt, de nem 
intézkedett, s emiatt cégjelzése szünetelt. Mikor visszaérkezett, Petrus 
átadta neki az üzemet, s most ő távozott Lyonból, hosszú időn át - nyolc 
évig - utazgatott mint könyv ügynök. Aztán megint cserélnek, Petrus újra 
átveszi a műhelyt, s Huss vonul át a másik pályára. 


1492-ben Petrus rövid időre visszatér Lyonba. Az adólajstrom 120 tours-i 
fontra becsüli vagyonát. Adóját azonban már a következő évben, 1493- 
ban nem hajthatták be rajta, mert ,recessit in patria sua [hazájába 
utazott]." 


1496 nyarától kezdve ismét Lyonban nyomtat. Többféle típusa van, 
szereti a könyveit csinos iniciálékkal és fametszetekkel díszíteni, s bibliofil 
hajlamait azzal is tanúsítja, hogy mestere a két színű nyomásnak. Egyre 
kisebb könyvalakra, s az alakhoz illően egyre apróbb típusokra tér át. 
Törvénykönyveket előtte ívrét alakban szoktak kiadni, ő nyolcadrétben 
nyomatja őket. (Ívrét az egyszer negyedrét a kétszer, nyolcadrét a 
háromszor összehajtott papírív. Jelölésük: 2", 4, 87) A könyvek kényelmes 
használata lebeg szeme előtt, típusai pedig hozzáidomulnak könyvei 
alakjához. Ebben előfutára a nyomdászati stílus megújítójának, Aldus 
Manutiusnak. 1498-ban megjelenik legszebb remekműve, a lyoni egyház 
breviáriuma, miniatűr kiadásban, azzal a gyémánt-típussal, melyben az 
előző évben Justinianus /nstítutioneseit is nyomtatta. 


Megtisztelték érte. 1498-ban a városi karhatalomban zászlósi tisztséget 
viselt. A külföldön működött magyar nyomdászok közt neki volt a 
legnagyobb sikere. 


A BUDAI KIADÓK 


A mohácsi vész előtti Buda magas szellemi színvonalának beszédes 
bizonyítéka könyvkereskedőinek nagy száma. Tizenhetet ismerünk név 
szerint, s közülük tizenhárom egyúttal könyvkiadó. A bibliográfia 73 
kiadványukat írja le. Közülük öt a múlt században elveszett, a 
fennmaradtak jó része unikum, s bebizonyosodott, vannak olyan 
kiadványaik is, melyek elhallgatták nevüket. Feltehető tehát, hogy a 
leírtakon kívül egyéb könyvek költségeit is ők viselték, illetőleg a 
nyomatással és forgalomba hozatallal járó tárgyalásokat, intézkedéseket, 
levelezést és elszámolást ők vállalták. A 73 kiadványhól 51 a liturgia és 
17 a tankönyv. 


Mind a szöveg elrendezése, mind a típusok megválogatása, mind az 
illusztrációk tekintetében a középkor egyházi kódexeinek kiállítása volt a 
minta. Az átadó és szerkesztő főtisztelendőség itt-ott előszót írt a műhöz, 
vagy pedig a kolofon nevezi meg, mint a nyomtatott szöveg ellenőrzőjét. 
Az 1484-ben megjelent esztergomi breviáriumhoz Mihály milkói címzetes 
püspök, esztergomi vikárius írt bevezetést, melyben elmondja, hogy a 
Mátyás királytól kapott parancs értelmében több breviáriumot adott át 
Regensburgi János budai könyvkereskedőnek kinyomtatás céljából. 
Ugyanez évben megjelent a zágrábi egyházmegye breviáriuma is, 
melynek nyomdai ellenőrzését a kolofonban említett Blasius de Kemleck, 
egyházjogi doktor, archidiakónus, zágrábi kanonok végezte. 


Kiadóink főfoglalkozása a könyvkereskedelem volt. Nemcsak a saját 
kiadványaik terjesztéséről gondoskodtak, hanem bizományosai külföldi 
kiadóknak és könyvügynökségeknek. Ilyenek a velencei Jenson-Colonia- 
Manthen Ugelheimer-társaság, mely Mátyás királyunk számára is szállított 
nyomtatott könyveket, továbbá Ratdolt velencei, majd augsburgi 
vállalata, főleg pedig Kobergeré Nürnbergben, aki 100 munkásával, 24 
sajtójával,  könyvkötészetével, több országban levő fiókjaival és 
mindenfelé kinyúló összeköttetéseivel valamennyit túlszárnyalta. Budán 
állandó megbízottja, Theobaldus Feger, kinek - amint levelezésükből 
kitűnik - több tucat példányt küldött Schedel krónikájából, mely ma hazai 
ősnyomtatvány-állományunk egyik leggyakoribb darabja. A többi 
nagyvállalat megbízottai is letelepedtek Budán, Regensburgi Cassis János, 
Rüm György és későbbi társaik, kiket a különféle hazai szerkönyvek 
kiadóiként ismerünk. Nem korlátozták tevékenységüket egyetlen 
megbízóra. Egyszerre tartottak fenn összeköttetést Velencével, 
Augsburggal, Nürnberggel és számos más város nyomdaköreivel. 


Mai könyvtáraink kb. 7000 ősnyomtatványt őriznek, s közülük az egykori 
kéziratos tulajdonos-bejegyzések szerint mintegy 2000 még a XV. 
században, az ősnyomtatvány-korban jutott hazánkba. A kereskedelmi 
szállítás megszervezettségének magas fokáról tanúskodnak. Nagyobb 
részük olaszországi nyomtatvány, mely hosszú vándorútjának csak kis 
részét, Bécstől Budáig tehette meg a Duna kényelmes útvonalán. 


Tevékenységük kiterjedtségét mutatja, hogy egyidejűleg több kiadó 
működött Budán, például 1490 és 1493 közt Feger mellett Rüm, 1497 és 
1498 között Feger és Pap, s a XVI. század második tizedében egyszerre 


négy-öt. Időnként azzal könnyítették terheiket, hogy összetársultak, Pap 
Kaymmal, Kaym Heckellel vagy Milcherrel, sőt egy ízben a bécsi 
Alantseéval. Kiadásaikat s a példányokat megosztották egymás között. 


Legtöbb kiadványuk az akkori idők nyomdászatának központjában, 
Velencében jelent meg, de nyomattak Nürnbergben, Augsburgban, 
Strassburgban, Torinóban, Párizsban, Lyonban, Bécsben, Brünnben és 
Krakkóban is. Egyesek egyetlen nyomdához ragaszkodtak, de például 
Feger minden alkalommal máshova fordult. 


Mind a kiadó, mind a nyomdász szerette a kiadványt jelvényével díszíteni, 
ki a címlapon, ki a könyv végén a kolofon alatt. E jelvények fametszetek, 
melyek a nyomdász vagy a kiadó nevére való utalásukon kívül valami 
ábrát mutatnak, például körbe zárt vagy körből kiemelkedő egyszerű, 
kettős vagy hármas keresztet, amilyen az ősnyomtatvány-kor papírjainak 
vízjegyeiben szokott előfordulni. A jelvény a középkori festők, kőfaragók 
és ötvösművészek mesterjegyeinek felel meg. A nyomdászatban először 
Fust § Schöffer alkalmazta, kettős címerük alakjában, az 1457. évi 
Psalteriumban. 


A jelvény néha nemcsak a monogrammal, hanem ábrájával is jelképezi a 
nyomdász vagy kiadó nevét. Olaszországban Torresani tornyot, Fontana 
kutat, nálunk Pap papot, Heckel pedig bárdocskát választ ábrául. 


Szöveg- vagy címillusztráló metszeteikben előfordulnak olyan magyar 
elemek, melyek külföldön nem voltak közismertek. Ilyenek a heraldikai 
ábrák, az ikonográfiájukban hagyományos arcképek és a kéziratos 
krónikáink miniatúráiból ismert jelenetek. Az augsburgi Thuróczi-krónika 
csataképeit - például azt, melyen László király megszabadítja a kuntól 
elrabolt leányzót - érdemes összevetni Kálti Márk Képes Krónikájának 
megfelelő ábrázolásaival. Mátyás király törvénykönyve címlapján a 
gnómszerű király arcképében felismerjük az augsburgi Thuróczi-kiadás 
Mátyás királyát. A magyar szentek képei mind a szerkönyvekben, mind a 
kiadói jelvényeken hagyományosak. Szent István szakálla és jogara, Szent 
Imre lilioma, Szent László bárdja, a Patrona Hungariae koronája 
századoktól örökölt részlet, melyről külföldi művész nemigen tudhatott. 
Legalább a rajzokat Budáról kellett a kiadónak a nyomdába juttatnia. 


Kiadványaikat számos esetben kiadói kötésben és rubrikáltan bocsátották 
áruba. S nemcsak a saját kiadványaikat, hanem a könyvesboltjukban levő 
idegen bizományi áruikat is. Az egyik budai kiadót, Kaym Orbánt egy 
1506-ban kelt oklevél Urbanus ligatornak, könyvkötőnek mondja. 


Vajon hány példányban jelenhetett meg egy-egy kiadás? Csak bizonytalan 
találgatással következtethetünk a számra. 


A misekönyvek terjedelme átlagosan 260-300 levél, négyszer annyi, mint 
Hess Chronica Hungarorumáé. Papírköltségük is négyszer akkora, a 
hártyaköltségük pedig lényegesen több, hiszen a fennmaradt példányok 
jó része pergamenre nyomatott. A rájuk fordított munka bére - nagyobb 
betűik s oldalankénti kevesebb sorszámuk ellenére - szintén többszöröse 
Hessének. Valamennyi piros-fekete nyomású; az ekként nyomtatott 
oldalak szedésformáit kétszer kellett festékezni és kétszer a sajtóba 
helyezni. S valamennyi díszmunka, mindegyikben vannak iniciálék, 


lombardok, metszetek. Ha Hess Chronica Hungarorumának előállítása - 
miként számítottuk - 700 forintba került, egy-egy missale-kiadásét 
óvatosan 3000 forintra becsülhetjük. 


A magasabb költségeknek megfelelően a példányok is többe kerültek. A 
Thurzó János boroszlói püspök költségén 1499-ben kiadott boroszlói 
misekönyvet az ottani káptalan a példányba írt feljegyzés szerint 3 
magyar aranyforintért vette. Az 1495-ben Velencében nyomatott 
esztergomi misekönyvet bejegyzése értelmében 1497-ben Budán 3 
florenusért vásárolta Mattheus Rosarius pozsonyi kanonok. A győri Szent 
Demeter-oltár XVI. század eleji leltára pedig felemlíti, hogy egy-egy 
hártyamissalét 9 forintért illumináltak és másfél forintért kötöttek. 3000 
forintos költség és 3 forintos példányár esetén egy-egy kiadásból kb. ezer 
példányt kellett nyomatni. 


A budaiak legszebb kiadványa a 22 misekönyv. De vetekszik velük a 
számunkra tudományos és nemzeti szempontból legfontosabb, 
illusztrációkban pedig leggazdagabb: a  Thuróczi-krónika augsburgi 
kiadása. Theobaldus Feger de Kirchen életének negyedik évtizedében járt, 
amikor a nyomdába adta. Feger a heidelbergi főiskolát végezte el, 1468 
nyarán lett  baccalaureus.  — Könyvkereskedői pályáját — Nyugat- 
Németországban, Colmarban kezdte, de aztán Budára csábította Mátyás 
király és környezete könyvszeretetének híre. Amikor Mátyás elfoglalta 
Bécset, Feger ott is rendezett be raktárt, főüzlete azonban 1498 körül 
bekövetkezett haláláig Budán maradt. 


Sajátságai közé tartozott, hogy sohasem nyomatott eredeti, hanem 
mindig csak megismételt kiadásokat. Az 1488. június 3-án Augsburgban 
Ratdolt nyomdájában megjelent Thuróczi-krónika is az. Szinte hihetetlen, 
hogy a szöveg, melyet átvett, csupán két és fél hónappal korábban, 
ugyanezen év március 20-án került ki a brünni sajtó alól. S a terjedelmes - 
348 lapnyi - szöveget Feger számos új - a brünninél lényegesen több - 
fametszettel díszítette, sőt arany nyomású előszóval ellátott 
díszpéldányokat is készíttetett. Aki a két kiadást nem hasonlítja össze, s 
csak a megjelenésük keltét nézi, azt hihetné, hogy Ratdolt nem a brünni 
nyomtatványról, hanem régebbi kéziratos másolatból szedette a 
szöveget. Pedig nem: kolofonja világosan megmondja, hogy új, javított és 
bővített - ,bene revisa ac fideli studio emendata" - kiadásról van szó. S 
valóban a brünninek a szedő félrefogásából származó sajtóhibáit 
kijavította, viszont a téves olvasásból származó baklövését gyanútlanul 
átvette. Rogeriust, miként a brünni kiadás, pesti püspöknek, ,episcopus 
pestiniensis"-nek . teszi meg, holott pápai oklevelek  ,episcopus 
prenesthiensis"-nek,  praenestei címzett püspöknek mondják. Pesti 
püspöki méltóság sohasem létezett. Ilyen elírás Thuróczi kéziratában sem 
fordulhatott elő. 


Az augsburgi kiadás utánnyomat voltát a változatlanul átvett 
szövegbeosztás is bizonyítja. A fejezetek, szakaszok, bekezdések külső 
tagolása azonos a két könyvben. 


Hogy Feger az augsburginak a kiadója, azt megmondja az előszó, a 
kolofon és a kötet végén közölt kiadói jelvénye. A kolofon budai 


polgárként említi. Előszava ajánlólevél Mátyás királyhoz. A Mátyásnak 
szóló ajánlás is lehetett az oka, hogy a krónikát újra lenyomatta. Maga 
Thuróczi a brünni kiadást főnökének, Drághi Tamásnak dedikálta. Feger 
politikusan és tapintatosan átérezte, hogy ilyen könyvet a magyar 
királynak illik felajánlani. 


Előszavából megtudjuk, hogy az augsburgi kiadás illusztrációit ő maga 
szolgáltatta. Nem azt mondja, hogy ő rendelte meg őket Augsburgban, 
hanem azt, hogy ő adta őket a kiadáshoz. Budai rajz vagy metszet 
lehetett többek közt az augsburgi kiadás elején teljes lapot betöltő 
címerkör. Megfelelt Mátyás kéziratos könyvei állományjelének a művész 
festette Corvin-címernek. A fennmaradt hártyapéldányokon ragyogóan 
kiszínezték és pompásan hat. A címerről ellátott és az előszóban 
aranyfestékkel nyomtatott példányok - melyekből az Országos Széchényi 
Könyvtárban kettő van - nyilván a Corvinának voltak szánva, sőt talán 
éppen ennek az állományából származnak. 


Az arannyal való nyomtatás Ratdolt különlegessége. Más nyomdásznál 
nem látjuk. Feger éppen e képessége miatt bízta rá a maga kiadását. A 
ravasz nyomdász az illusztrációk számát néhány helyen úgy szaporította, 
hogy a fametszet hátterét elfaragtatta, s módosult alakjában mint más 
uralkodó képét újra közölte. 


A kiadásnak rendkívüli sikere volt. A Schedel-krónika után a Thuróczi- 
krónika augsburgi kiadása egyike a ma leggyakoribb 
ősnyomtatványoknak. Megvan Európa minden nagy könyvtárában és 
számos magángyűjtő birtokában. Vonzóerejét, éppúgy mint a Schedel- 


a Za, 


mint a különben szintén érdekesen illusztrált brünni kiadásból. 


Fegernek kiadói működése utolsó két esztendejében erős versenytársa 
támadt Joannnes Pap (vagy Paep) személyében. Utóbbi is az esztergomi 
főegyházmegyének udvarolt, s ennek szerkönyveit nyomatta le újra. 
Ugyanabban az évben, amikor Feger (sőt Fegert megelőzve), ő is kiadja 
az esztergomi misekönyvet. 


Nevét 1505 óta többnyire magyarosan Papnak írta, s kiadói jelvényeit 
neve jelképezésére valamelyik híres pap képével díszítette: a 
pannonhalmi breviáriumban (1506) a bencés rendet alapító Szent 
Benedek, esztergomi szerkönyveiben (1508 óta) az első esztergomi érsek 
hol kisebb, hol nagyobb alakú képét találjuk. A halála után 1511-ben 
megjelent posthumus kiadványa címlapján közölt mesterjegyében a neve 
ismét Paep, de a rubrikátor áthúzta benne az e-t. Velencében inkább 
Paep, Budán inkább Pap néven ismerték. 


A magyaros névalak azonban nem jelenti azt, hogy pap volt. Bécsben 
őrzött végrendelete feleségét és gyermekeit említi. A Pap név viselőjének 
magyar származását sem bizonyítja, mert akkoriban, a papi nőtlenségre 
való tekintettel, csak foglalkozást jelenthetett, s nem lehetett családnév. 
Inkább arra gondolhatunk, hogy nevét a magyarok számára ismerősen 
csengő, de ugyanakkor eredeti nevéhez hasonlóval cserélte fel. 


Végrendeletét németül írta, a Paep névalakra azonban a német 
etimológiában nem találunk magyarázatot. 


Kaym mellett ő volt a legszorgalmasabb, legvállalkozóbb kedvű kiadónk. 
20 vagy 22 mű kiadását jelezte nevével. Kiadványainak száma az 
elveszettek, a töredékek és a változatok miatt nem állapítható meg 
pontosan. A bibliográfia szerint 1497-től haláláig, 1509-ig minden évben 
nyomatott könyvet. Volt esztendő, mikor háromról tudunk, másokból 
kettő-kettő ismeretes. De a jegyzékekben vannak vitás tételek. 


Újdonsága a magyar szentek legendáskönyve, a pécsi püspökség 
misekönyve, a pannonhalmi breviárium és a hazai iskolákban használt 
latin nyelvkönyvek, mint Alexander de Villa Dei és Donatus grammatikái. 
Legtöbb kiadványa egyházi szerkönyv, 16 vagy 17; rajtuk kívül kiadott 
egy prédikációs-gyűjteményt, egy egyházpolitikai füzetet a plébánosok 
állítólagos sanyarú helyzetéről és ha a magyar szentek legendáskönyvét 
ideszámítjuk - 3 tankönyvet. 


Fegerrel ellentétben minden kiadványát Velencében, eleinte különféle 
műhelyekben, majd 1505-től kezdve Giuntánál, illetőleg a Giuntának 
dolgozó — Nicolaus de Francofordiánál nyomatta. A velencei 
liturgdanyomdászok. ájtatosabb és szelídebb motívumokat választottak 
könyveik díszítésére, mint a mesélőkedvű északiak, például Koberger és 
Ratdolt. Az olaszok a kerekded, a németek a hegyesebb formákat 
szerették. Olaszországban még éltek a román stílus, Németországban a 
gótika hagyományai. Pap ízlése olaszos. Kiadványaiban még a 
liturgiákban megkívánt gót típusok vonalai is finomabbak és 
kerekdedebbek, mint az Alpoktól északra eső vidékeken. Olaszos ízlésű és 
magyar érzelmű. A költségén megjelent zágrábi breviárium fametszetű 
iniciáléiban Szent István, Szent László és Szent Erzsébet képe mosolyog 
ránk. Sokat ad a képzeletre. 


Míg a magyar érzésvilágot mutató Pap nemzetisége tisztázatlan, a budai 
kiadók közt voltak bizonyosan magyarok vagy magyarországi 
származásúak is. Pap végrendeletében megnevezett segéde, aki gazdája 
halála után annak cégét átvette, Stephanus Heckel de ,Rivulo 
Dominorum" (Nagybányáról). A neve és a , beszélő jelvénye", a bárdocska 
miatt azonban hazai szülőföldje ellenére német nemzetiségűnek látszik. 
(Hacke, kicsinyítő alakjában Háckel-—bárd.) 


Tiszta magyar volna Wardia (Váradi) István. Volna! - mert, mint annyiszor 
régi bibliográfiánkban, létének bizonyítékai elvesztek. Csak azt tudjuk 
róla, amit a máskor mindig szavahihető Kemény József mond. Részletes 
leírást ad egyik könyvéről, mely a nagyenyedi gimnázium könyvtárában a 
kezében volt, közli annak könyvtári jelzetét is, adatait a cikke 
megjelenésekor bárki ellenőrizhette. De 1849 elején leégett a nagyenyedi 
iskola, és a tűzvészben elpusztult a könyvtár, benne Wardia István 
kiadványa is. Más példány pedig mindmáig sehonnan sem került elő. 


A könyv (Arnoldus de Bryennio beszédei), címlapján Mária-képes kiadói 
jelvénnyel Párizsban jelent meg 1511-ben. A bökkenő rajta Wardia 
monogramja: W--/. Latin könyvekben szokatlan módon első helyre teszi a 
vezetéknév kezdő betűjét, s a második helyre szorult keresztnévben is 


nem a latin Stephanus S betűjét használja, hanem a magyar István /-jét. A 
XVI. századi magyar beszédben a vezetéknév valóban megelőzte a 
keresztnevet; Milcher ugyancsak 1511-ben kiadott latin Remete Szent Pál- 
életrajza előtt álló fametszeten a , Hadnagy balinth" nevet látjuk. De az 
ilyen jelenség latin könyvön s idegen országban mégis szokatlan. 


Kemény pontosnak látszó leírásai ellenére ugyanilyen kételyt támaszt egy 
másik budai kiadóval, Antonius Murariusszal kapcsolatban. Ez 1513-ban 
Nürnbergben, Peypus nyomdájában, latin retorikai iskolai tankönyvet 
adott ki, s ott monogramjában az M--A betűjegyet használta, szintén a 
keresztnév hátravetésével. Kemény Kenderesi Ferenc könyvtárában látta 
e nyomtatványt ott készítette leírását, de azóta a példány eltűnt. Még egy 
harmadik - szintén magyar származású - budai kiadóra szintén Kemény az 
egyetlen forrásunk. A neve Leonardus de Sessardia, biblipola budensis. 
(Sessardia — Szekszárd.) Ő is tankönyvet adott ki - földrajzit Turinban 
1523-ban. Megvolt a nagyenyedi könyvtárban G 27 sz. raktári jelzet alatt, 
de a példány csonka volt. Kemény nem tudta megállapítani, hogy 
Szekszárdi Lénárd használt-e kiadói jelvényt? Ha igen, a hiányzó levelek 
egyikén lehetett. 


Leonardus de Sessardia és a vele egy időben működő Prischwitz volt a 
mohácsi vész előtt a két utolsó hazai kiadó. Utánuk másfél századra 
megszűnik Budán a könyvkiadás és a nyomtatott könyvekkel való 
kereskedés. 


MAGYAR SZERZŐK KÜLFÖLDI KIADÓI 


A hazai ősnyomdák megszűnte után Európában csak Magyarországtól és 
Krakkótól nyugatra jelentek meg könyvek. Szabó Károly és Hellebrant 
Árpád a ,Régi Magyar Könyvtár" harmadik kötetében 259 olyan 
kiadásukat Írja le, melynek szövege magyar íróktól származik. 
Javarészüket Németországban nyomtatták, 109-et; Olaszországban 56-ot 
a többi 6 országban együttvéve 66-ot; 28 kiadvány nem nevezi meg 
nyomdája helyét. 


A városok közül az elzászi Hagenau vezetett, 69 kötettel. 
Legtermékenyebb kiadója, Joannes Rymman, nem kevesebb, mint 53 
kiadást rendezett 30 év alatt Temesvári Pelbárt, és 16 kiadást a másik 
magyar ferencrendi szónok és író, Laskai Osvát műveiből. Szakíróink azt 
sejtették, valami személyes kapcsolata lehetett a budai és pesti 
ferencesekkel. Ballagi Aladár ,Buda és Pest a világirodalomban" c. 
hatalmas történeti könyvészetében azt vélte, Rymman az 1490-es évek 
derekán Magyarországon járt (,sokszor meg kellett fordulnia Budán és 
Pesten"), hol Pelbártot és tanítványát, Osvátot bekapcsolta vállalatába, s 
kézirataik testes csomagjait magával vitte Hagenauba. 


Pelbárt mondhatni az egész katolikus világ egyik leghíresebb egyházi 
szónoka, aki midőn Mátyás király fent a várban a legkáprázatosabb luxust 
fejtette ki, lent a Vízivárosban mert ez ellen mennydörögni. Világhírét 
műveinek 90 mohácsi vész előtti kiadása bizonyítja. (Lehetett több is, 


hiszen a fennmaradtak egy részét csak unikumpéldányaikból ismerjük.) 
Sikere meglepő, mert a lelkipásztorok számára mintakönyvül kiadott 
félezer beszéde korszerűtlen: humanistaellenes. Az akkor legbámultabb 
írókat - Homéroszt, Vergiliust, Ovidiust - erkölcsteleneknek bélyegzi. 
Bátorságában rejlett a vonzereje. Szembeszállt a hatalmas pápák és 
püspökök által dédelgetett korszellemmel. 


Máig sem akadt még olyan hazai író, kinek külföldön akkora sikere volt, 
mint neki. Egyik sem ért el oly rövid időn (két évtizeden) belül annyi 
kiadást, mint ő. Méghozzá javarészben a halála (1504) után. 


A baranyai származású Laskai Osvát (11511) kevésbé népszerű, mert 
oktató modora és hosszadalmasan elemző módszere miatt nem volt oly 
közvetlen, mint Pelbárt. Ő csak 16 kiadást ért el, valamennyit 
Hagenauban. 


Temesvári Pelbárt kiadói közé tartozott többek között a XVI. század 
legnagyobb német nyomdájának mestere, Antonius Koberger is. Koberger 
hatalmas kiadói tevékenységet fejtett ki, gyakran más nyomdákat is 
foglalkoztatott. Pelbárt beszédeinek négy kötetét Lyonban is kinyomtatta: 
1509-ben Jacgues Sacon (eredeti nevén Zacchone) műhelyében. 1514- 
ben pedig ugyanott magister Bernardus Lescuyer nyomdájában. 


Úgy látszik ez a lyoni nyomda fiókja volt Kobergernek, előbb Sacon- 
Zacchone, később Lescuyer vezetése alatt. S ez esetben Koberger adta 
Saconnak a megbízást, hogy a magyar könyvpiac számára nyomja az 
esztergomi misekönyv fekete-piros hangjegyes 1501. évi lyoni kiadását, 
mely ugyan nem nevezi meg nyomdászát, de típusai a Sacon-félék. A 
címlap hátoldalát Szent István, László és Imre fametszetes képe díszíti, 
amint pajzsukra támaszkodva egymás mellett állnak. Pajzsukon a magyar 
címer, István és László fején a magyar korona, Imre kezében liliom. Fejök 
felett a Patrona Hungariae, a kép alatt disztichonok ünneplik őket mint a 
magyarok védszentjeit. 


Feltehető, hogy Mátyás király törvénykönyvét is Koberger adta ki. A 
kiadás helyéül Lipcsét választotta. Ott a jogi szöveg korrektúráját 
rábízhatta a nagyhírű egyetem valamelyik jogtanárára, a kelet felé 
szabad utakkal rendelkező Lipcse vásárairól az áru forgalmat lebonyolító 
karavánok pedig aránylag gyorsan és biztosan szállíthatták a példányokat 
Budára. Fametszetes címlapja azt a jelenetet ábrázolja, amikor a trónon 
ülő királynak Filipec kancellár és egy másik püspök átadja a kinyomtatott 
dekrétumgyűjteményt. Az alsó jobb sarokban a hollós Corvin-címer 
látszik. A király arcképe hitelesnek tűnik, ha összehasonlítjuk a Thuróczi- 
krónika augsburgi kiadásában közölt Mátyás-képpel. A metszet a 
kézirattal együtt Magyarországról származott. 


Ámbár a hozzánk legközelebb fekvő külföldi város Bécs, mégis csak későn 
kezdtünk ott nyomatni. Nyugat felé sem a Duna természetes és egyenes 
vonalán közlekedtünk, hanem északnyugati kerülővel Csehországon át. Az 
ok: Mátyás háborúskodása Frigyes császárral, kitől öt évre elfoglalta 
Bécset. Csupán a császár elhunyta utáni időből ismerünk magyar 
vonatkozású bécsi nyomtatványokat. Valószínűleg több jelent meg, mint 
ahány tudomásunkra jutott, sőt az 1492 óta gazdag felszereléssel 
működő Winterburger állítólag magyar szöveget is nyomtatott, de mi sem 
maradt belőle. 


Egy másik bécsi cég, Vietor § Singrenius ismételten adott ki verses 
műveket Janus Pannoniustól. Az elsőt Perényi Gábornak ajánlották, a 
címlapon a Perényi-címerrel, a másodikat (Elegiae, 1514) Verbőczihez 
intézett ajánlólevél vezeti be. Perényi és Verbőczi a mecénásaik voltak. 


Miután Singrenius 1514-ben önállósította magát, továbbra is hű maradt 
Verbőczihez. Nála jelent meg 1517-ben a Tripartitum, melynek sajtóhibáit 
errata-jegyzékében azzal mentegeti, hogy a közel 300 oldalas könyvet 40 
nap alatt kellett kinyomatnia. Ma is szép teljesítmény lenne. Egy másik 
kiadványát, Petronius Arbitert, Verbőczinek ajánlotta hálából ,pompás 
ajándékaiért". 

1526. fordulópont a magyar nyomdászat történetben is. A ránk vonatkozó 
ősnyomtatvány jellegű kiadványok utolsóját a török rémtől riadozó II. 
Lajos király német nyelvű segélykiáltásában látjuk. 


A REFORMÁCIÓ NYOMDÁSZATA 


ÚJ ALAK, ÚJ TARTALOM, ÚJ STÍLUS 


A nyugat-európai nyomdászat új korszakát 1501-től számítják. Ekkor 
nyomtatta Aldus Manutius Velencében az első olyan könyvet, amelyen az 
újkorra jellemző alakot, anyagot, beosztást, szerkezeti felépítést látjuk. Ez 
évtől fogva terjed el mindenütt, ahol nyomtatnak, egyre gyorsuló 
ütemben az új típusú könyv. 


A könyv formai átalakulását főleg társadalmi okok idézték elő. A 
polgárosodás fejlődésével a szegényebb olvasók rétege erősen 
szaporodott. Az iskolák és egyetemek tanulónak állománya egyre nőtt. Az 
ifjú tudósjelölteknek könyvre, sok könyvre volt szükségük, de szerény 
pénztárcájuk nem bírta a magas árakat. 


Aldus (csak humanista keresztnevén szokták említeni) az egyetemi 
hallgatók és az iskolák felsőbb osztályainak tanulói számára olcsó 
kiadásokat nyomtatott. Három marcelliért (kb. 5-6 forintért) a szegényebb 
tanuló is megszerezhette a szép antigua vagy kurzív betűkkel nyomott 
iskolai klasszikusokat, például Vergiliust. 


S az iskolai szövegkiadásoknak nemcsak olcsóknak kellett lenniök, hanem 
könnyűeknek, szállíthatóknak is, olyanoknak, hogy a tanuló magával 
vihesse őket - garmadával, mint ma - hazulról a tantetembe s onnan 
vissza haza. 


E szükségletet szemmel tartva teremtette meg Aldus a könyv mai 
formáját. Neki is vannak ívrétű kiadásai, de 1501 óta többségben vannak 
nála a zsebben hordható kis nyolcadrétalakúak. Illusztrációkat ritkán 
adott, de finom betűivel és karcsú tükörbeosztásával mégis művészi 
hatást ér el. Nagybetűi nem magasabbak, mint a hosszúszárú kisbetűk, az 
f, I, d, h, b. Ezért nem ütköznek ki a sorból, hanem belesimulnak a szedés 
képébe. 

Új típusa a kurzív nyomdabetű. Betűmetszője, Francesco Griffo alkotta a 
kissé dőlt humanista kézírás utánzásaként. 1501. évi Vergilius-kiadása is 
kurzív betűkkel van nyomtatva. Csak a kisbetűi kurzívak. Mellettük 
ugyanabban a sorban antigua nagybetűket használt, ezek mérete 
azonban pontosan illett kurzív hosszú betűihez. 


A korábban csak igen szórványosan alkalmazott oldalszámozást ő 
terjesztette el. 


A külső szépség mellett nagy súlyt helyezett a szöveg helyességére. 
Tudósokat gyűjtött maga köré a kiadásra szánt klasszikus szövegek sajtó 
alá rendezésére és korrigálására. Leghíresebb e társaságban Rotterdami 
Erasmus. Voltak magyar humanista barátai is. 


A könyv alakjával együtt szükségképpen megváltozott az anyaga. A régi 
kitűnő, de nehéz anyagok nem illettek könnyű iskolatáskában szállított 


könyvekhez. A kötésben az erős marhabőr helyett vékony birka- és 
kecskebőrt használt. A kötéstábla, melyet a bőr burkolt, már nem fa, nem 
deszka, hanem selejtezett — nyomdatermékekből  összeragasztott 
papírlemez. Szabó Károly és Fraknói Vilmos sok unikumot áztatott ki ilyen 
kötéstáblákból. 


A szöveget nem a kódexek hártyáját sikeresen utánzó ősnyomtatvány- 
papírra, hanem ennél gyengébbre nyomták. A minőségkülönbséget első 
pillantásra,  tapintásra észrevesszük. A XV. századi keményebb, 
sárgásabb, vastagabb a reformáció-kori puhább, szürkébb, bolyhosabb, s 
gyakran rútítják foltok. A gór-csövi vizsgálat mind a XV., mind a XVI. 
századiban ugyanazt az alapanyagot - a feldolgozott rongyokból származó 
gyapjú-, kender- vagy lenrostokat - találta. A minőségromlás okát tehát 
ne a pótanyagok felhasználásában, hanem a munkaütem meg- 
gyorsításában keressük. A rongyokat gyártási időnyerés céljából már nem 
zúzták oly alaposan, mint előzőleg. A fogyasztás emelkedett, a több papír 
előállításához egyre több idő kellett, ezenkívül pedig az iskolák 
drágállották a régi minőséget. Át kellett térni bizonyos tömegtermelésre. 
S valóban, a XVI. század elején forgalomba hozott papírt egyharmadával 
csökkent áron adták. (A század második felében ismét felszökkent az ára, 
de csak azért, mert a pénzt alacsonyabb értékű ércvegyületekből verték - 
vagyis nem a papír javult, hanem a pénz romlott.) 


Az új könyvtermelésben az alaki és anyagi változásokon kívül csakhamar 
új tartalmi, nyelvi és műfajbeli újítások is feltűnnek. A szakírók szerint az 
alaki változás kezdődátuma ,Velence, 15017, a tartalmi átalakulásé 
, Wittenberg, 1517". 


1517. október 31-én Wittenbergben az ottani egyetemen tanító 
ágostonrendi szerzetes, Luther Márton, a vártemplom ajtajára szegezte 
téziseit, melyekben kikel a papság búcsúlevél-kereskedelme ellen. A 
humanisták eleinte mosolyogtak rajta: a papok egymás közti 
veszekedését látták benne. De amikor Luther 1520. december 10-én 
nyilvánosan elégette az ellene kiadott pápai bullát, ráeszméltek, hogy ez 
hadüzenet a tekintélynek, szakítás a pápasággal, melyet a kritikátlanabb 
szellemek azonosítottak a vallással. 


Luther kíméletlenül goromba magatartásával, mint valami hatalmas 
szélvész, halomra borította a humanizmus filológiai játékait. Azt az érzést 
keltette, hogy míg a humanizmus csak szavakat, többé-kevésbé 
szellemes, de mégis olcsó szójátékokat adott az emberiségnek, ő a 
meggyőződés, a hit szabadságát kiáltotta ki. 


Két évvel később öntudatos protestáns nyomdászat működik: 1522-ben 
jelent meg Luther Ujtestamentum-fordítása, 1523-ban az 
(Otestamentumé, 1524-ben a zsoltároké. Míg egész Németország 
területén Luther fellépése előtt, 1513-ban összesen 90 könyvet 
nyomtattak, addig egyedül a kis Wittenbergben 1518-tól 1523-ig, 5 év 
alatt 600 kiadvány látott napvilágot. S a termelés évről évre fokozódott. 
1513-mal szemben 1522-ben a német nyomdavárosokban egyetlen év 
alatt 677 kiadvány jelent meg, hét és félszer annyi, mint 9 évvel 
korábban. 


A kiadványok számánál még meglepőbb a példányszám. Luther az ,An 
den Christlichen Adel deutscher Nation" (A németek keresztény 
nemességéhez) c. röpirata 1520-ban 4000 példányban jelent meg - az 
addig ismert legnagyobb példányszámban - s már öt nappal később, 
augusztus 23-án, második kiadás követte. Ujtestamentum-fordítása első 
ízben 5000 példányban jelent meg, s 3 hónap alatt darabonként másfél 
akkori forintért (kb. 25 mai német márkáért) - elfogyott. Teljes 
bibliafordítása pedig 1560-ig 120 000 példányban kelt el. Ezt a 400 év 
előtti rekordot még ma is csak ritkán érjük el. 


Ilyen példányszámok és az olcsóság hatalmas köteteket is népkönyvvé 
avattak. Voltak azelőtt is könnyen kezelhető, kisalakú széphistóriák, 
kalendáriumok és hírközlő röpiratok, mégpedig nemcsak latin nyelvűek, 
hanem a nép számára érthető nemzeti (német, francia, angol, olasz, 
spanyol) nyelven, de ezek a kötetlen füzetkék csak néhány száz 
példányban jelentek meg, csak kis körben terjedhettek, csak helyi 
szerepük volt. 


Luther mint szerző és nyomdai megrendelő nagyvonalúan fejlesztette 
tovább Aldus elgondolását az olcsó könyvről. Az új népkönyv-típus 
megteremtésében elejtette Aldus bibliofil törekvéseit, melyek csak a 
választékos ízlésű humanistákat tartották szem előtt. Egy-két papírív 
összehajtásából keletkezett kis negyedrétű füzeteket vettetett a piacra, 
óriási mennyiségben és gyors egymásutánban. 


A nemzeti nyelv a népkönyvnek éppoly fontos előfeltétele, mint az 
olcsóság és a nagy példányszám. 


A mi számunkra a reformáció nyomdászatának legfontosabb eredménye, 
hogy megindította a magyar nyelvű nyomtatást. 


A példányszám tekintetében persze nem tudtunk versenyezni a népes 
nyugati nemzetekkel. Nemcsak, mert olvasórétegünk vékonyabb volt, 
hanem - és főleg azért, mert a három részre szakított és állandó 
hadiállapotban levő ország szállítási viszonyai közt az olvasók számának 
megfelelő nagyobb példányszámot lehetetlen volt elhelyezni. Ballagi 
Aladár az átlagos példányszámot 200-300-ra becsülte. Ez túl kevésnek 
tűnik. 

A könyvek áráról Gallen János kassai könyvkereskedő 1583. évi hagyatéki 
leltárán kívül kevés megbízható adatunk van. Az élelmiszerek akkori 
filléres piaci árához képest a sokszor forintos könyvárak magasak. Ez 
természetes következménye a kis példányszámnak és a szállítási, 
értékesítési nehézségnek. 


Mindazonáltal a kisebb példányszám és a magasabb ár ellenére a nemzeti 
nyelvű kiadványok többségét nálunk is népkönyveknek lehet tekinteni. 
Azzá teszi a hangjuk: az egyre öblösödő, vaskos népies kifejezésekkel 
tűzdelt hitvitázó, helyesebben pápaságellenes hang. 


A nagy nyilvánosságot kereső, híveket toborzó és vitatkozó irodalom 
mellett egy másik új nyomdai műfaj áradata is megindult: a magán- 
nyomtatványoké. Kezdődő divatjuk szintén az egyén felszabadulásának, 
önállósulásának következménye. Egyelőre csak más személyekkel 


kapcsolatosak, másokhoz vannak intézve, szűk baráti körben való 
terjesztésre szánva. Magánérzelmeket fejeznek ki, de a nyilvánosság 
előtt. Irodalmi értékre törekedtek, de a humanisták elegáns epigrammái, 
elégiái, költői levelei után szánalmasan dadognak. Ide tartoznak az 
üdvözlő vagy sirató versek meg beszédek, a névnapot ünneplő 
onomasztikon, a születésnapot vagy évfordulót dicsőítő anniversarium, a 
házassághoz gratuláló epithalamium, a hivatalba iktatásra Írt instauratio, 
a halálesetet gyászoló epicedium, továbbá a különféle köszönő-nyomtat- 
ványok. A későbbi századokban, máig, ez a nyomtatványfajta sokat 
fejlődött, de nyilvánossága egyre szűkebb körre szorítkozott. (Meghívók, 
menükártyák, névjegyek, költözködési bejelentések, exlibrisek stb.) 


A magán-nyomtatványokat akkor is, miként ma, szerették különleges 
papírra, színes festékkel nyomatni. 


Az előző időktől elütő jellemző sajátságok együttese adja meg az egyes 
korszakok stílusát. 


A reformáció kora kétstílusú: a hanyatló, kimúlófélben levő renaissance 
ízléshagyományai, elgyöngülő aggastyánok módján, még éldegélnek, de 
már jelentkezik - egyelőre tartózkodóan - az új nemzedék barokk 
világszemlélete és modora is. 


A — renaissance-kori . humanizmus szabadszájú, és kedveli a 
változatosságot. A reformáció szabadgondolkodó, s eleinte Luther 
módjára közvetlenül kimondja, amit gondol. Az állam és egyház 
tekintélyének azonban árt a szabad szó. Terrorisztikusan lépnek fel, 
könyveket égetnek, lefoglalnak, protestáns Írókat és szónokokat 
bebörtönöznek. Egyre szigorúbbak lesznek. A gondolatokat nem tanácsos 
szabadon kimondani. Az üldözés rákényszeríti az írókra a körülírásokat, a 
cikornyás magyarázkodást - a barokk stílust. 


A barokkot képes ábrázolásokban a fölösleges járulékok jellemzik: túlzott, 
heves mozdulatok, rejtetten jelképes hozzáadások - szövegezésben pedig 
a bőbeszédűség, képes kifejezések és hasonlatok halmozása. 


A  renaissance ezzel szemben szinte igénytelenül egyszerű. 
Szövegezésben és szerkezetben a lényegnél marad, nem mond többet, 
mint amit akar. 


Az új stílus az emberi tevékenységnek szinte minden megnyilvánulásában 
jelentkezik: a renaissance-kori férfi borotválkozik - a könyvek címlapja is 
simán egyszerű -, a barokk-kori ember szakállt növeszt - a címlapok is 
bozontos sorúak. A renaissance-férfi fejét barett fedi, melyet hetyke tollal 
díszít. Térdig érő zsinórzatos köpenye, feszes nadrágja a karcsúságot 
hangsúlyozza. Ugyanerre a benyomásra törekszik a keskeny-keretű 
címlap is. Díszítő léceinek elrendezése eszünkbe juttatja a nyakláncot, 
mely akkor a férfiaknál annyira divatban volt. Viszont a barokk divat a 
kövérséget szereti. A szalaggal díszített testes keménykalap a széles, 
fodrozott s kiterjedésében keményítővel rögzített gallér, a bő bugyogó, a 
nők túlzottan szétomló szoknyája mind terjedelmet kíván mutatni. 
Ugyanilyen terjengős a címlap is. Nincs rajta üres folt, sornyi hézag sem, 
fecsegő szövege mintha utánozná a barokk ruhaszövet megszakítatlan 
mintapompáját. 


Költséges dolgokban a stílus lassabban változik. Az épületek még a 
nagyapák ízlését tükröztetik. A renaissance-házak emeletesek, mély 
várkapukkal, — udvarukon finom  merítőkúttal, a — földszinten — - 
nyakláncszerűen - az udvar körül nyitott tornác fut. Az első emeleti 
ablakok nagyok és szögletesek, a második emeletiek keskenyek és felül 
ívbe hajlottak. Régebben a lapos teraszos tetőket szerették, később a 
magasakat, hegyeseket. Bár mindez a XVI. században már elvesztette az 
újdonság varázsát, a kezdődő barokk-kor házai a régiek. Legfeljebb a 
padlásteret bővítették. 


A nyomdászatban sem határozottak a korszakhatárok. A kétféle stílus 
sokáig egymás mellett él, és néha keveredik ugyanabban a kiadványban. 
A szegényebb nyomdák ritkábban frissíthetik fel készleteiket. A nagyobb 
városoktól távol eső székhelyeken el-elmaradnak a gazdag központok 
újdonságaitól. De például Bécs közelsége miatt az első hazai magyar 
nyomtatvány, Sylvester Grammatica Hungarolatinája (Ujsziget, 1539) már 
barokk elemeket is mutat. Címlapján szimbolizált képeket, hajlékony 
vonalas díszítéseket s a címlapot kitöltő verssorokat találunk. Viszont 
Dévai Bíró Mátyás tíz évvel később, 1549-ben Krakkóban megjelent 
Orthographia Ungaricájának címlapja még renaissance elrendezésű, noha 
a latin cím után álló , azaz..." - bár szükséges magyarázat - barokkos 
csengésű. 


Mindenfelé észrevehető a kor ízléskeveredése. Tinódi 1554-ben 
Kolozsvárt kiadott Cronicájának címlapja, mind a cím bőbeszédűsége, 
mind a keret képes túlhalmozottsága miatt, barokkos. Viszont Bornemisza 
Predikatioc detrekői kötetének (1584) elrendezése is, kerete is 
renaissance stílusú (noha a címlapon nem tudott megtagadni magától egy 
kis bibliai idézetet). 


Ugyanaz a nyomda is hol a renaissance, hol a barokk eszközeit 
alkalmazta. Heltai Gáspár Chronicája (Kolozsvár, 1575) barokk köntöst 
öltött, a két évvel később ugyanott megjelent. Szép históriás ének az 
Telamon királyról és az ő fiánac Diomedes szörnyű haláláról egysze- 
rűségében renaissance-ízű. 


A stílus kétlelkűsége önkéntelenül, mélyebb művészi megfontolás nélkül, 
minduntalan jelentkezett, hol régi, hol újmódian, szeszélyesen, 
ugyanabban a tipográfiában. 


A NEMZETI NYELVŰ KÖNYVNYOMTATÁS 


A reformáció, mely nem mint új hit, hanem mint megtisztított katolikus 
vallás lépett fel, legszembetűnőbben abban különbözött a középkori latin 
világtól, hogy prédikációkban és vallási iratokban a nép, a nemzet nyelvét 
tette uralkodóvá, a szentírás szabad olvasását pedig mindenkinek 
megengedte. 


Miután a reformátorok nemzeti nyelven prédikáltak, tanítottak, és a 
szentírás olvasását ajánlották, szerte Európában tömérdek nemzeti 


nyelvű káté, prédikációs gyűjtemény, bibliafordítás és grammatika jelent 
meg. 


,Azki Sidoul és Görögül es vigre Diákul 
Szol vala righen, szol neked az itt Magjarul. 
Minden nipnek az ü n/elwin..." 


(Sylvester Újtestamentum-fordításának ajánlásából.) 


A nemzeti nyelvű szövegek terjesztéséhez nyomda kellett, a 
prédikátorokat tehát nyomon követte a sajtó. 


Az új nemzeti irány könyvmorfológiai következményekkel járt. A nemzeti 
nyelvek, a magyar, szlovák, lengyel és más nyelvek hangjait érzékeltető 
betűkre lett szükség. 


A betűknek alkalmazkodniok kell a nyelv hangtani alkatához. Sem az 
akkori latin, sem az akkori gót típusokban nem voltak meg a magyar 
nyelv különlegességeinek, az ő, ü, ly, gy, ny, ty, z5-hangoknak, valamint a 
magánhangzók árnyalatainak, az a és á, e és é közti különbségeknek 
kifejezésére szolgáló jelek. Mennyi baj volt már Hess és Thuróczi 
krónikáiban a magyar nevekkel, milyen körülményesen jelölték az 
említett hangokat a magyar kéziratokban, s mennyit bosszankodhatott 
Sylvester, mikor Krakkóban Hegendorf és Heyden Sebald 
nyelvkönyveinek sajtó alá rendezésekor ezek magyar szövegét idegen 
nyelvekhez készült betűkészlettel kellett szedetnie. 


A magyar nyomdászoknak mindenekelőtt a megfelelő magyar betűket 
kellett  megteremteniök. Ékezetekkel oldották meg problémájukat, 
mégpedig, mint a kezdeményezők szokták, erős túlzások közt. 
Magánhangzók és alacsony kisbetűvel írt mássalhangzók fölé, hosszú, 
illetőleg magas mássalhangzó-betűk felső szára mellé rakott apró éles, 
tompa, rézsútos, ferde egyenes vonalkákkal, félkörökkel, kis karikákkal 
jelölték a különleges hangot. Csodálatosan gazdag ábécé keletkezett. Ma 
35 egyszerű kisbetűnk van; a XVI. századi magyar nyomtatványokban 
Trócsányi Zoltán 114 különféle egyszerű kisbetűt számlált össze. Ma az a 
és á hangra 2 kisbetűnk van; Sárvár-Ujszigeten 11-féle volt: egy ékezet 
nélküli és 10 különféle ékezetes. Mindegyik az a-á-nak más-más 
árnyalatát jelölte. Hasonlóképpen volt 11-féle kis e, 10-féle /, 5-féle n, 6- 
féle o, 15-féle ő 15-féle u-úű és 3-féle v, mert a v-t a latin hagyományoknak 
megfelelően adott körülmények közt u-nak s nálunk emellett ű-nek is 
lehetett olvasni. 


Míg mai 35 kisbetűnk közt csak 12 ékezett akad (közéjük számítva a /-t 
is), a XVI. század 24 ékezetlennel szemben 90 ékezettet ismert. Nemcsak 
a magánhangzóknak hanem valamennyi mássalhangzónak is volt ékezett 
alakja. 


A gyakorlat azonban nem egyöntetű. Krakkóban 1533-ban Komjáthy 
Benedek és 1536-ban Gálszécsi István könyveikben ugyanúgy kettős 
betűvel fejezték ki a gy, /y, ny hangokat, mint mi, az utánuk következő 
Sylvester viszont következetesen, elvszerűen egyszerű, de ékezett 
betűvel írta őket. 


Az ékezési rendszer, mely csak a kisbetűkre vonatkozott, a nagyokra nem 
(a nagyokban változatlanul megmaradtak a régi latin capitalisok mellett), 
igen éles fülről, finom hallásról tanúskodik. Ma ugyan nem lehetünk 
biztosak abban, hogy akkor miként hangzottak az egyes hangok - hogy 
valóban volt-e 11-féle a -, de annyit megállapíthatunk, hogy a tudós 
nyomdászok betűhasználata következetes és céltudatos. Náluk nincs 
tapogatózás. Határozott elveket követnek. Nem tudjuk, mikor jelent meg 
Dévai Bíró Mátyás Orthographia Ungaricájának elveszett első kiadása 
(vita tárgya, hogy Újszigeten-e vagy Krakkóban az 1530-as vagy az 1540- 
es években-e), de kétségtelen, hogy Sylvester, aki Dévaival Krakkóban is, 
Wittenbergben is, Újszigeten is együtt volt, az ő - későbbi kiadásaiból 
ismert - rendszerét követte. Szláv minták után indultak. Sylvester a cs-t 
lengyelesen cz-nek írta (ez az egyetlen kettős betűje), egyébként 
Dévaival együtt a Husz-féle cseh helyesírási reform hatása alatt állt. 
Innen származnak az n, g, / fölé rakott diakritikus jelek, vagy a hosszú 
magánhangzóknak a  rövidektől tört tompa ékezettel való 
megkülönböztetése. 


A vándornyomdászok közül csak a magas műveltségűek, egyetemet 
végzettek, mint Huszár és Bornemisza, következetesek. A mesteremberek 
nem. Talán azért nem, mert túlnyomórészt nem magyar származásúak. A 
fülük nem foghatta fel azokat a finomságokat, melyek magyar 
embereknek természetesek. Náluk az  ékezethasználat ingadozik. 
Trócsányi Zoltán hálás feladatra vállalkozott, amikor a változatok alapján 
kulcsot dolgozott ki a keltezetlen és helyjelölés nélküli kiadványok és 
töredékek meghatározására. 


Fogas kérdés volt az is, melyik betűfaj felel meg leginkább a magyarnak: 
a gót vagy a latin? Az első ősnyomdászok a latin szövegeket is gót 
betűvel szedték. A subiacói és római ősnyomdászok a humanista írást 
utánzó antiguát hozták divatba. Hamarosan ez lett a klasszikus latin, 
valamint az olasz nyelvű szövegek típusa, míg a latin egyházi (bibliai és 
liturgikus) könyveket továbbra is a merev régi gót, a tudományos 
munkákat a már kerekdedebb újgót rotunda, s a nemzeti (német, francia, 
spanyol, angol) nyelvű műveket a cikornyás, de lényegében szintén gót 
bastarda-típusban tették közzé. Lassan-lassan a nem klasszikus latin 
könyvekben is terjedni kezdett az antigua. Például Hess András Budán, 
tekintettel Mátyás király és udvara humanista ízlésére, antiguában 
nyomatta Chronica Hungarorumát. Eszakabbra ilyet még nem volt 
szabad. A 15 évvel később Brünnben és Augsburgban megjelent Thuróczi- 
krónika kiadások típusa még a gót rotunda. 


A századforduló táján az antiguát és ennek válfaját, a kurzívát, Aldus 
Manutius népszerűsítette. De 1530-ig nemzeti nyelvű szövegekben 
továbbra is gót típusokat használtak. Párizsban Estienne kezdte a francia 
könyveket latin betűkkel nyomatni. Vele szinte egy időben, 1533-ban 
Krakkóban (Komjáthi Szent Pál-fordítása) és 1536-ban Bécsben (Pesti 
Gábor Újtestamentum- és Aesopus-fordítása) már magyar művek is latin 
betűkkel jelentek meg, noha a magyar nyelv különleges nyomdai 
követelményeinek a latin típus sem felelt meg jobban a gótnál. A 


reformáció azonban már megingatta azt a hagyományt, hogy latin 
betűvel csak latin klasszikus és olasz írásokat szabad szedni. 


Az áttérés ezúttal is fokozatosan történt meg. Újszigeten Sylvesterék a 
magyar szövegekhez még gótikus hangulatú betűket metszettek. Nem 
régi, szigorú gót típusokat, nem is bastardát s nem is a gót betű 
renaissance változatát, a fraktúrt, hanem apró, karcsú, tört sarkú betűket, 
melyeknek éppen tört sarkuk adja meg a gótikus jelleget. Csak 
fejezetkezdő, afféle iniciálé jellegű nagybetűkben használtak latin 
capitalisokat. 


Az antigua és a fraktúr közti ingadozásnak tíz évvel később Heltai Gáspár 
vetett véget. Volt ugyan fraktúr-készlete is, de azt kizárólag két német 
nyelvű könyvecskéjében használta. A magyarhoz mindenkor antiguát 
választott, s miután igen sokat nyomtatott magyarul, s a kiadványai 
népszerűségük folytán az egész országban elterjedtek, a latin típus lett a 
mindenhol megszokott magyar betű. Az utána következő nyomdászok 
nem is használtak mást. 


Horváth János a reformáció kora magyar irodalmának történetében a 
humanista szellem diadalát látja ebben. Feltűnő, hogy ugyanakkor a hazai 
nem-magyar nyelvekben ez a szellem nem győzedelmeskedett. Felső- 
Magyarországon a szlovák könyveket még a XVII. században is fraktúrral, 
illetőleg ún. schwabachi típussal nyomtatták, Erdélyben pedig a román 
nyelvűek cirillbetűsek. 


A nemzeti nyelven való nyomtatás megteremtette a magyar helyesírást. 
További folyamatként az Írók vidékenként eltérő nyelvjárása a 
nyomtatásban átalakult egységes irodalmi nyelvvé. Elő beszédben tovább 
élhetett a megszokott kiejtés, az ízés meg őzés, de nyomtatásban eltűnik. 


Trócsányi Zoltán irodalmi nyelvünk születési évéül az 1590. évet jelöli 
meg. Ekkor jelent meg Károli Gáspár bibliafordítása, a következő 
emberöltő legolvasottabb könyve. Ezentúl író és nyomdász nem azzal a 
hangzójelzéssel jegyezte le a szavakat, amellyel kiejtette, hanem úgy, 
ahogy a nyomdai helyesírás megkívánta. 


Erre az útra a fejlődést ismét Heltai Gáspár terelte. Amikor minden 
iskolának még saját helyesírása volt, ő írásai népszerűségével, kiadványai 
sokaságával és elterjedtségével, főleg pedig korrektori erőszakosságával 
fokozatosan háttérbe szorította a különcködést. Gondosan ügyelt az 
egyöntetűségre, s a maga helyesírási elveit nyomdája szerzőire 
rákényszerítette. A hozzá kiadásra benyújtott kéziratokat oly önkényesen 
javította át, hogy az utókor ferdítőnek, hamisítónak nevezte. Érdemes 
összehasonlítani Dávid Ferenc Kolozsvárt megjelent műveit azokkal, 
melyeket Gyulafehérvárt nyomtattak. Mintha nem ugyanaz a szerző írta 
volna őket. Melius debreceni kiadásai is más nyelvjárásbeliek és más 
helyesírásúak, mint ugyane szerző Kolozsvárt Heltainál megjelent írásai. 


Vele szemben, miként Trócsányi Zoltán bemutatta, Hoffhalter Rudolf alsó- 
lendvai nyomtatványainak más a helyesírása, mint ugyane nyomdász 
váradi kiadványainak. Nem voltak kialakult nyelvészeti elvei. A hozzá 
nyomtatásra beadott kéziratokat úgy szedette, ahogy hozzá kerültek. 


De aztán Heltai hatása mindinkább érvényesült. Először Bornemisza, a 
század Heltai mellett legtermékenyebb és legerősebben ható nyomdásza 
vette át kolozsvári kartársa helyesírását. A k-t szó közepén ő is k-val, szó 
végén c-vel szedette; az u-t és v-t szó elején v-vel, szó közepén u-val írta; 
az ö-t az o fölé rakott kis félkörrel jelölte; a c-hangot mindketten - már 
nem lengyelesen, hanem németesen - tz-vel nyomatják. Ök rögzítették 
véglegesen, immár kettős betűkkel, a sz, ty, gy, ny, ly hangokat. Ebben 
ma is követjük őket. 


A Heltai-féle helyesírást Bornemiszától átvette annak volt segéde, 
Mantskovit Farinola Bálint, aki Vizsolyban a Károli-bibliát kiadta. Ettől 
kezdve a református nyomdákban megállapodott a helyesírás, s miután a 
XVII. században a katolikus nagyszombati nyomda is fokozatosan erre az 
útra tért, nyelvünk és helyesírásunk lényegében egységesen fejlődött 
tovább arra a színvonalra, melyen ma van. 


A NYOMDÁK SZERVEZETE ÉS MUNKÁJA 


A NYOMDAI ÜZEM 


A nyomdák belső életéről szóló hiteles adatok sehol sem említik, hogy a 
vezető e korban is részt vett volna a kézimunkában. A sokféle számítás, 
az adminisztráció, a szerzőkkel és hatóságokkal való vesződség, a 
tipografizálás kitervelése, a mecénások körüludvarlása eléggé igénybe 
vette. Legfeljebb a tördelésre és korrektúrára szakíthatott időt. 
Tudósnyomdászaink, de például a vándorolgató Hoffhalter Rudolf is, 
ennek mesterei. 


Honternek, Heltainak, Huszárnak és Bornemiszának egyházi hivatalt 
kellett a  nyomdán felül ellátnia,  prédikációik megírása, az 
egyházigazgatás, a lelkészek ellenőrzése, a szokásos viták rendezése és a 
harcos természetükből folyó személyi súrlódások sok idejüket vették el. 
Valamennyi vándornyomdászunk írói munkát is végzett. (Manlius németül 
írt, atöbbi magyarul, ha egyebet nem, ajánló előszókat.) 


Nyomdáink vezetői mind művelt emberek. Miként Trócsányi Zoltán 
mondja, a régi nyomdász írt és olvasott akkor, amikor nagy hadvezérek 
és dúsgazdag várurak csak keresztvonással igazolták nevük titkáruk által 
odaírt aláírását. S anyanyelvükön kívül beszéltek latinul, s jórészük értett 
görögül. 


A nyomdászmesterség szabad művészet, gyakorlói céhet nem alkottak, s 
akadtak köztük nemes emberek, mint Hoffhalterék és Bornemisza, aki 
egyesek szerint éppenséggel főnemesi családból származott, s papi 
hivatala mellett földesúr is. A közéletben tisztségeket viseltek, nemcsak 
mint az előbb említett papok, hanem - néhány esetben - polgári 
hivatalokban. Ifjabb Heltai Kolozsvár nótáriusa, Gutgesell Bártfán 
szenátor, sőt 1584-ben ő töltötte be a bírói tisztet. 


A mester sehol, egyetlen nyomdában sem dolgozott egyedül. A 
kézimunkát segédeire bízta, kik között oly kitűnő szakmunkások akadtak, 
mint Heltai örököseinél Kolozsvárt Klösz Jakab, Bornemiszánál pedig 
Mantskovit Bálint. (Heltainak egyébként nem volt valami jó véleménye a 
segédeiről.) 


A XVI. század legnagyobb külföldi nyomdája Plantiné Antwerpenben és 
Estienne-é Párizsban. A fejlődés különféle fokain mentek át, - zenitjükön 
nyomdájuk létszáma 50-50 fő. Plantin 1565-ben 21 nyomtatót, 18 szedőt 
1 háziszolgát, 3 inast, 2 betűöntőt és 5 korrektort alkalmazott. Ilyen nagy 
üzemek nálunk nem működhettek, de az ipar szervezettsége lényegében 
mindenütt egyforma volt. Helyi eltérések szükségszerűen adódtak, 
például nálunk a török háborúk meg a Habsburg ház és Erdély 
érdekellentéte miatt nem fejlődhettek ki olyan testületi jogviszonyok, 
mint Franciaországban és Németországban, ahol 1563-ban munkás- 
árszabály rendezte a frankfurti munkaadók és szociusaik közötti viszonyt, 
- a szokások mégis általában egyformák. A szociusoknak nevezett 
nyomdai munkások szerte Európában a gazdájuknál laktak és étkeztek. A 


szociusoknak az átlagos  munkásoknál szembetűnően magasabb 
műveltsége, a műhelyrend és a többé-kevésbé szellemi jellegű munka 
csökkentette a  színvonalkülönbséget a  nyomdatulajdonos és 
alkalmazottja közt. Mantskovit alkalmazottjának, Klösznek feleségül adja 
a lányát. 


A nyomda legfontosabb üzemanyaga a papír, s ennek beszerzését a 
nyomdásznak gondosan meg kellett szerveznie. De éppen a felhasznált 
papírfajták eredetéről tudunk a legkevesebbet. Feltevés, hogy Abádi 
Újszigetre Bécsből, Mantskovit Vizsolyba Németországból hozatott papírt. 
Gyalui Farkas egyik tanulmányában Huszár Gál magyaróvári és debreceni 
nyomtatványainak papírjait hasonlította össze, s megállapította, hogy e 
két helyen más-másféle készítményeket használt. A magyaróváriról azt 
hiszi, Bécsből szerezte be, a debreceni keleti vagy északi (eperjesi?) 
papírmalomból származhatik. A magyaróvári papír vízjegye (Briguet 8823 
változata) csakugyan előfordul Bécsben (1554-1559), Salzburgban (1552- 
1564) és Villachban (1550-1564) keltezett iratok  papírjában is. 
Mindezekből azonban a papírmalmokra és a papírszállításra vonatkozó 
adatok híján nem vonhatunk le határozott következtetéseket. 


A nyomdatulajdonos mindenesetre közelről érdekelt a papíriparban. 
Tudjuk, a brassói papírmalom 1546-ban kezdte meg működését. A város 
létesítette Honter kezdeményezésére. Vízjegye Brassó város címere. 
Honter és eleinte Heltai ezt a papírt használta. Heltai aztán az 1560-as 
évek elején Kolozsvárt létesített papírmalmot. Vízjegye az ő monogramja. 
Megtakarította vele a körülményes szállítás költségeit. 


A talmács-szebeni papírmalom legkorábbi adata 1573-ból való. Báthori 
István erdélyi vajda akkor engedi meg, hogy gyártmányait Erdélyben 
bárhol árusíthassák. Árai - mint Iványi előbb említett munkájában közli - 
változnak, ingadoznak az ívek nagysága és minősége szerint. 


A nyomda felszerelését, bútorzatát - legalább túlnyomó részben - 
mesteremberekkel  készíttették. A terveket azonban magának a 
nyomdásznak kellett megcsinálnia, például a rajzokat a sajtót ácsoló 
asztalos számára. 


Ezek a kívülről jövő felszerelési tárgyak elég sok pénzbe kerültek. Plantin 
antwerpeni sajtóit az 1560-as években ács készítette, darabját 50 
forintért. Estienne pedig egyik új sajtójáért nyomdaháza évi bérének 
kétszeresét fizette. 


Még többe került a betűkészlet. Estienne típusai metszéséért és öntéséért 
225 francia fontot áldozott. Nádasdy Tamásnak, az újszigeti nyomda 
mecénásának is elég mélyen kellett a zsebébe nyúlnia, amikor az újszigeti 
nyomdát a betűanyagon kívül még iniciálékkal és nyomdadíszekkel is 
ellátta. 


De voltak nyomdai eszközök, melyeket a műhely maga állított elő, például 
a nyomdafestéket meg a labdacsokat. S ha átutazó betűöntővel 
dolgoztatott is, mégis kellett értenie a  betűöntéshez és a 
matricajavításhoz. Ennek ismeretére bármilyen pillanatban szüksége 
lehetett. Magát a matricát rendszerint vásárolta. 


Misztótfalusi Kis Miklós Mentségének sok adata a XVI. század 
nyomdászatára is jellemző. Például az, hogy kolozsvári székhelyéről 
Torockóra utazik, mert ott megfelelő esztergályosról tud, kinél rajzai 
alapján sajtót rendelhet. 


A reformáció idején a legtöbb magyar nyomdásznak csak egy-egy sajtója 
volt, ellentétben az európai nagy nyomdászokkal, kik egyszerre többet 
foglalkoztattak: Estienne Párizsban 6, Frobenius Baselben szintén 6, 
Plantin Antwerpenben eleinte 8, később 22 sajtóval dolgozott. Egyetlen 
sajtójuk azoknak a nyomdáknak lehetett, melyek a kiadványaikat, 
illetőleg a náluk megrendelt nyomtatványokat nem párhuzamosan, 
hanem egyenként, időközi egymásutánban jelentették meg. 


Az ősnyomtatványkori tipográfiák sajtónak számát könnyű kiszámítani: 
annyi présük volt, ahány szedésrészletben a könyvet nyomtatták. A 
szedésrészleteket - miként már említettük - a mondatvégekkel egybeeső 
guinternio  végekben előforduló rövidítések halmozásának, vagy - 
ellenkezőleg - a szokottnál gyakoribb feloldásának megfigyeléséből 
állapíthatjuk meg. A mohácsi vész után azonban a szedésrészleteket már 
nem számíthatjuk ki, mert a könyveket immár nem aguinterniókban, 
hanem rétalakban nyomják, a rövidítés pedig kiment a divatból. A 
korabeli " sajtók  — mennyiségére  következtethetünk abból, hogy 
nagyterjedelmű könyvek milyen időközökben kerültek ki ugyanabból a 
nyomdából. Ha hosszú időközökben, lassan, mint Sárvár-Ujszigeten, a 
nyomdának nyilván csak egy sajtója volt. A kisterjedelmű munkák időbeli 
sorrendje nem sokat számít. Például Heltainé Kolozsvárt 7 év alatt 
mintegy 46 magyar és 9 latin nyomtatványt adott ki - évi átlaga 8 mű -, 
de túlnyomórészt apró füzetek. Nem valószínű, hogy több sajtója lett 
volna. 


Szokatlanul gazdag a brassói nyomda. Nemcsak kitűnő szakképzettséggel 
vezetik, könyveit előkelő ízléssel, finom szépérzékkel állítják ki, hanem 
több sajtóval is kellett Honternak rendelkeznie, mert 1539-ben a , Régi 
Magyar Könyvtár" adatai szerint 9 könyvet nyomtatott, s ezek együttes 
terjedelme 588 oldal. Ennyit egyetlen sajtóval nem győzhetett volna. 
Hasonló okokból több sajtót tételezünk fel Debrecenben, továbbá 
Semptén Bornemiszánál, aki 1578-ban 4 könyvet jelentet meg, együtt 
legalább 3960 nyomtatott oldalon. 1580-tól kezdve Nagyszombat, majd a 
vándornyomdász Manlius teljesítménye szintén meghaladja az egyetlen 
sajtó mértékét. 

A betűmetszés nehéz és művészi munkájához nálunk a XVI. században 
legfeljebb Hoffhalter Rafael érthetett, akinek Bécsben, míg onnan el nem 
űzték, nagyjövedelmű betűöntőműhelye volt. Kis nyomda számára a 
betűmetszés túl sok időt vett volna igénybe. Valamennyi nyomdászunk 4- 
5 típussal, kb. 300-400 különféle betűjellel dolgozott, ügyes betűmetsző 
pedig legfeljebb egy betűbélyegzőt (patricát) készíthetett naponta. S ez 
olyan jövedelmező foglalkozás volt, hogy kár lett volna vállalnia a 
nyomdász sokkal nyugtalanabb életét. A XVII. században Misztótfalusi 
először mint betűmetsző vagyont szerzett egész Európában keresett 
betűtípusaival, utána az aránylag kisvárosi Kolozsvárt nyomdászatra adta 
magát, s ebben tönkrement. 


Nálunk a XVI. században szinte kizárólag vásárolt matricákból teremtették 
elő a betűkészletet. Ez pedig néha kézről kézre vándorolt. Huszár Gálnak 
a Bécsben, Hoffhalter Rafaeltől vásárolt matricákból öntött betűit 
viszontlátjuk debreceni utódjánál, Török Mihálynál, s ugyanakkor ugyane 
matricákból öntött betűkkel ő maga is nyomtat Komjátiban. Nyilván a 
súlyos, több mázsát nyomó készletet távozásakor Debrecenben hagyta, s 
vándorútjára csak a matricákat tartalmazó zacskót vagy ládikát vitt 
magával. 


A nyomdákban a matricákból időnként megújították a hamar kopó 
betűkészletet, mert ez a mai ellenállóbb készlethez képest igen szerény 
mennyiségű volt. 


S ha egy-egy matrica eltört vagy elveszett, maguk készítettek újat, 
mégpedig betűbélyegző nélkül. Nem kellett hozzá más, mint hogy a 
kívánt betűnek a készletben meglevő egyik példányát kalapáccsal 
beverjék egy apró, forróvá hevített ólomkockába. 


Egyébként a betűöntést és újraöntést, amennyire a kevés adatból látszik, 
lehetőleg átutazó betűöntőre bízták. Ilyen volt höchstedti Sultzer 
Salamon, aki Bártfán Gutgesell Dávidnak és Vizsolyban Mantskovit 
Bálintnak öntött betűket. A vizsolyi nyomda 1589-ben 6-8 lapnyi 
szöveghez elegendő készlettel kezdte meg működését, s szedés meg 
nyomás közt folyt tovább a készlet kiegészítése. 


Amilyen szerény egy-egy típus betűkészlete, annyira meglepő a 
típusokban való gazdagság. Nemcsak ugyanabból a betűfajból tartanak 
többféle fokú nagyságot (címbetűt, szövegbetűt, magyarázatokhoz és 
jegyzetekhez pedig apró típusokat), mégpedig mind a kis-, mind a 
nagybetűkből, hanem igyekeztek több betűfajtára (antiguára, kurzívra, 
fraktúrra) is szert tenni. Honter, Wagner, Hoffgreff, Hoffhalter, Gutgesell, 
Rheda és Klösz görög szöveget is nyomtatott s az újszigeti nyomda a 
görög mellett még fametszetes héber típusokkal is rendelkezett. 
Cirillbetűi Coresi és Lőrinc diák sajtóján kívül a nagyszebeni nyomdának 
voltak. S általában a nyomtatványokban - ha a szövegrészhez illett - több 
betűfajt alkalmaztak, mint ma. E változatossággal az akkori nyomdász 
mintegy a megrendelői figyelmébe ajánlotta magát. 


A könyvnyomdászat két fő művelete a szedés és a nyomtatás. 


Az akkori szedést a mai kézi szedéstől a kor ízlése különböztette meg. 
Például a címszedésben mind a címlapon, mind a könyv belsejében az 
előszó- meg fejezetcímekben más szimmetriatörvényeket követtek, mint 
ma. A cím szövegét lehetőleg tölcséres formában helyezték el. Ez annyira 
fontos volt, hogy a szóelválasztás szabályait is alárendelték ennek. 
Emellett már akadnak modernnek tűnő címlapmegoldások is. 


A szedő - éppúgy, mint ma - köteles volt a helyesírást követni, csakhogy 
ez nem volt egységes. Emiatt a szedés nehezebb művelet, mint ma. 
Finom fül, kényes nyelvérzék kellett hozzá. 


A nyomdák vezetői szerették maguk végezni a korrektúrát, mert ezzel 
ellenőrizhették az egész üzem munkáját, s tiszta képet kaphattak 
termelésük minőségétől. Volt ugyan vezető, aki erre nem vállalkozhatott. 


Manlius János nem tudott megfelelően magyarul, sem horvátul, mégis 
kiadott magyar és horvát könyveket. Ha a szerző helyben lakott, vele, 
egyébként pedig alkalmazott korrektorral, Farkas Imrével javíttatta a 
kefelevonatokat. De ennek a magyarsága sem kétségtelen. Michael Denis 
bécsi nyomdászattörténete függelékében Emerich Wolfnak nevezi. S 
Magyari István Az országban való sok romlásoknak okairól című, Sárváron 
1602-ben kiadott híres munkájában nemcsak Manlius ellen fakad ki, 
hanem a korrektora ellen is: ,A tipografus kedvem ellen való vétket is tett 
helyen-helyen a nyomtatásban, nemcsak az akcentusok 
megváltoztatásában, vagy betűinek összefoglalásában, a parentézisek 
elhagyásában és hasonló esetekben, melyek a nyomtatás közben meg is 
szoktak esni: hanem szintén a betűkben és a locusoknak előhozásában is. 
Hol pedig el is hagyott benne, s hol többet is tett hozzá. A 16-ik levélig a 
levél számát se jegyzette föl... Járul az is ide, hogy maga a 
könyvnyomtató magyarul sem tud." 


Viszont a szintén idegen származású Hoffhalter Rafael maga végezte a 
korrektúrát, , s ennek alapossága vetekedett  Huszáréval és 
Bornemiszáéval.  Gyulafehérvárott Dávid Ferenc egyik előszavában 
Hoffhalter Rafael halálával okolja a hibákat. 


Ugyanolyan lelkiismeretes, a szerzők elgondolásait híven visszaadó 
nyomdász volt Rafael fia, Rudolf. Félegyházi Tamás 1586. évi 
Ujszövetség-fordítása utószavában azzal menti a sajtóhibákat, hogy bár 
,szorgalmatossagal igiekeztünk rayta, hogy a nyomtatasnak rendiben 
ualami fogyatkozás ne esnek, de az könyniomtatonak Rodolphusnak 
halala vtán meg fogyatkozuan io Corrector nelkul, nem ohattunk ualmi 
keues fogiatkozastul, ..." 


Sajtóhiba mindenhova belopózhatik. Robert Estienne 1549-ben kiadott 
Ujtestamentumáról azt állította, hogy egyetlen sajtóhiba sem maradt 
benne, pedig mindjárt az elején a ,plures" szó ,pulres"-nek volt szedve. 
Henri Estienne egyik korrektora pedig két hasonló hangzású latin szó 
közül mindig azt hagyta a szedésben, amelyik ismeretes volt előtte, 
például a ,procus" (kérő) helyett ,porcus" (disznó) maradt az általa 
javított szövegben. 


"A könyv nyomtattás igen nehez dolog - írja Heltai Gáspár egyik 
sajtóhibajegyzéke elé. - Ez okaért akar mint vigyazzon az ember, mayd 
soha vétec nelkul ki nem nyomtathatni egy könyuet is. Mert a nyomtattó 
szolgac nem ertik á dolgot, sem á nyelueket: Ezért czac cordéra rakiac á 
betüket,... Es noha én meg iedzem, hogy az iedzés szerint meg 
igazitanác,... De azért vgyan nem müuelik, ... Es abbol essic á vétség." 


Heltai a kiadványait még nyomtatás közben is egyre csiszolta. Egyes ívek 
nagy része már ki volt nyomtatva, amikor bennük a korrektúra alatt 
figyelmét elkerült sajtóhibát vagy helyesírási hibát fedezett fel, vagy 
pedig  szövegbeli javításokat némely szavak kicserélését vélte 
szükségesnek. Megállította a nyomtatást, javításokat eszközölt a 
szedésformában, s aztán tovább nyomatott. Emiatt gyakori nála a 
változat. Ujtestamentum-fordításának vannak példányai, melyekben 
benne maradt a hiba, másokban viszont nem. 


A változatok gyakoriságából arra következtetünk, hogy többet korrigáltak, 
mint ma, több volt a kefelevonat. Akkor is, ha a nyomdász nem tartozott a 
Heltai-féle tudósfajtához. Amíg nem alakult ki egységes helyesírás, s amíg 
a túlzottan sokféleként ékezett betűjelek tömege a szedő munkájában 
félrefogásokat okozott, addig a korrigálás is szükségképpen 
hosszadalmas, ismétlődő művelet. 


A változatok a bibliográfusoknak gondot okoznak. Mikor tekintsük az 
eltérő példányokat változatoknak (ún. ikernyomtatványoknak) s mikor 
utánnyomatoknak? Milchsack wolfenbütteli könyvtáros századunk elején 
ennek eldöntésére módszert eszelt ki. Az eltérést tartalmazó lap közepén 
az első sortól az utolsóig egyenest húzott. Ha a vonal mellett a példányok 
összevetésekor csak egyes sorokban látszanak eltérések, a lap összképe 
egyébként azonos, változattal van dolgunk, viszont ha a vonal az 
egybevetett példányokon más-más betűre esik, két külön szedést látunk, 
még akkor is, ha a lap szövegkezdete és vége egybevág. 


A magyar nyomdászattörténetnek egyik külön, igen érdekes, de 
összefoglalóan még le nem zárt fejezete a könyvillusztráció története. 


A XVI. századtól elég kevés illusztrációnk maradt. Két könyv kivételével 
valamennyi fametszetes: Brassóban  Honter, Ujszigeten Sylvester, 
Kolozsvárt Hoffgreff és Heltai, Debrecenben a város nyomdája, ott és 
Gyulafehérvárt Hoffhalter Rafael és Nagyszombatban a Telegdi nyomda 
illusztráltatta "néhány kiadványát. Képeik mind sajátosan egyéni 
színezetűek. 


A nyugati országokban a XVI. század elején a hivatásszerű 
könyvillusztráló fa- és rézmetsző művészet magas színvonalú virágzásban 
volt. Cranach és Dürer ez időben működött. Nálunk dilettantizmus 
uralkodik. A könyvnyomtatónak, ha kiadványát illusztrálni akarta, úgy 
látszik többnyire magának kellett rajzolónak lennie, vagy pedig 
műkedvelő barátai közül kellett magának illusztrátort nevelnie. 


A reformáció-kori könyvdíszeket négy csoportba oszthatjuk: Címlapdísz: 
többnyire csak keret, ritkább esetben kép is. 


Szövegillusztráció: ez már az ősnyomtatvány-korban is szokásban volt. A 
kéziratos kódexek miniatúráiból fejlődött, azokhoz hasonló képeket véstek 
fába, s a nyomdász metszetekként alkalmazta őket Ugyanígy fejlődtek az 
iníciálék. a magyar nyelvű könyvek leghíresebb dísz-kezdőbetűje Pesti 
Újtestamentumának £-je nyomda képével (Bécs, 1536). 


Úgynevezett cifrák: különféle lécek és fejezetzáró vignetták. 


A címlapkeretet fametszetekből és cifrákból állították össze. Utóbbiak 
belül a könyvben csak módjával fordulnak elő. Ajánlások előtt vagy után 
néha mint egyszerű levéldíszt látjuk őket, fejezetek közt mint 
szünetjeleket, a könyv vagy fejezet végén mint záró díszt. A könyvköté- 
szetből származtak át a tipográfiába. Alakjuk szinte azonos azokkal a 
díszekkel, melyeket apró fémszerszámokkal préseltek a bőr kötésekbe. 
Aldusnál még csak kötéseken látjuk őket. A nyomtatásban 
egyenletességre törekedve azt érezhette, hogy bármi dísz csak 
megbontaná szedéstükre művészi egyhangúságát. Szöveglapokra a 


bibliográfusok szerint először a párizsi Henri Estienne (Ouincuplex 
Psalterium, 1509) nyomtatott ,kisvasakkal"  ékítményeket. Hamar 
általánosan elterjedtek, s szerte Európában mindenütt ugyanabban a 
stílusban jelentkeztek. Sőt egyazon cifrát egy időben megtaláljuk 
Németországban, Angliában, Itáliában, Detrekőn, Galgócon és Erdélyben. 


Jellemző a nyomdák  felszereltségére, hogy többüknek saját 
könyvkötészete volt Bornemisza még a reklámcélokra szolgáló naptárait 
is bekötteti, a folyton vándorló Manlius kiadványai közül pedig több 
azonos eredeti kötésben maradt fenn, s a nyomtatványait a különféle 
állomáshelyeken egységes stílusban köttette. 


Persze nem minden nyomdának volt kötészete, s nyomdászokon kívül 
könyvkereskedők is foglalkoztak könyvkötéssel. Az 1583-ban Kassán 
elhunyt Gallen János könyvárus hagyatéki leltára 2 fűzőállványt 11 sajtót, 
2 gyalut, sárgarézbe, ónba és fába vésett betűbélyegzőket, görgetőket 
simítóvasakat, vasból metszett Abc-készletet és hasonlókat sorol fel. 


A nagyobb városokban most is, miként a mohácsi vész előtt, önálló 
compactorok működtek, kik  könyvkötői  főfoglalkozásuk mellett 
mellékesen könyvkereskedelmet is űztek. 


Műszereiket saját rajzaik nyomán helybeli kovácsoknál rendelték meg. 
Például a kőszegi könyvkötők vaknyomáshoz és aranyozáshoz használt 
bélyegzői és görgetői Kőszegen készültek. A szegélysávok, csipkék, 
rozetták, indák stb. miben sem különböznek a külföldön használt 
ornamentumoktól. A nyugati hatásszélek díszítő stílusa természetszerűleg 
német, elsősorban bécsi mintákra támaszkodik. A XVI. század második 
feléből származó legrégibb ismert kőszegi kötések még egészen a 
szokásos német vaknyomásos díszítéssel készültek. Már ezeken 
mutatkozik a tükörben vagy a külső keretsávban az a láncszerű, 
pálmalevél-ábrákkal megtűzdelt szalagfonadék, mely a következő két 
században készült kőszegi kötéseken is előfordul. Egészen azonos 
görgetőmintát használt 1575-ben Jacob Krause szász udvari könyvkötő 
Drezdában. A soproni könyvkötők is használták ezt a mintájú görgetőt, 
bár az kissé vaskos formáival nem egészen illett a későbbi finomvonalú 
filigrán elemekhez. 


Iványi Béla hazai könyvtörténeti oklevéltárában számos könyvkötői 
számlát és nyugtát közöl, melyekből azt látjuk, hogy egy-egy könyv 
köttetési költsége a kötet nagysága szerint 20 denártól 3 forintig terjedt. 


Ami a nyomdai termelés mennyiségét illeti, a statisztika adataival vitába 
kell szállnunk. Számai nyilvánvalóan hamisak, hiszen az annyira hiányos 
bibliográfián alapulnak. Valószínűtlen, hogy a XVI. század folyamán 21 
hazai nyomda mindössze 661 kiadványt bocsátott volna ki. (334 magyar, 
233 latin, 28 német, 16 görög, 11 román, 15 szláv és 24 többnyelvű 
kiadványt.) Meg hogy e termelés összterjedelme mintegy 50 000 lapnyi. E 
számok csak a ,Régi Magyar Könyvtár"-ban és Sztripszky Hiador 
"Adalékjaiban" leírt művekre vonatkoznak, - a bibliográfiákban még nem 
közöltekre nem. S a könyvészetek tömérdek eltűnt kiadást már sohasem 
fognak - még cím szerint sem - számba vehetni. 21 nyomda 62 év alatt 


átlagban évi 10, együttesen mintegy 806 lap terjedelmű kiadványból nem 
élhetett meg. 


S mégis, a nem szavahihető statisztikából is kapunk bizonyos képet. Nem 
a számaiból, hanem hullámvonalaiból. Csapodi Csaba az évtizedenkénti 
megoszlást mutatta be, s ez a XVI. században a következőképpen fest: 


szuzek szil tacsiai hazud Iássl losz tsz 1 
1531- 1 3 13 
1540 
1541- 15 2 4 27 
1550 
1551- 32 17 3 7 59 
1560 


1561- 47 39 1 87 
1570 
1571- 23 91 4 5) 121 
15830 
15831- 45 64 1 2 121 
1590 
1591- 81 87 1 175 
1600 


Tekintsük e táblázat számjegyeit csupán jelképeknek, melyek a fejlődést 
szemléltetik. Az adódó kép körvonalainak tisztább meglátásához azonban 
szemüvegre - történelmi magyarázatokra - van szükségünk. Például az 
első csúcsponthoz, az 1570-es évek eredményeihez tekintetbe kell 
vennünk, hogy éppen az 1576. évben hanyatlott nyomdászatunk a 
legmélyebbre. Szabó Károly és Sztripszky Hiador mindössze 5 kiadványról 
tud, valamennyi erdélyi s valamennyi rövid terjedelmű. Együtt alig 
tesznek ki 100 levelet. Egyikük - haldokló német nyelvű ember imája - 
rávilágít a zuhanás okára: az 1575-1576-ban dühöngő pestis miatt nem 
jelent meg több könyv. Az országgyűlést sem tarthatták meg miatta, a 
tipográfusok közül elragadta Heltai Gáspárt meg Huszár Gált, s 
megbénította legteljesítőképesebb és legtermékenyebb nyomdászunk, 
Bornemisza működését is. , Tizenketten dögösültek meg házam népébe - 
Írja. - Hata meg holt, négy gyermekim, két szolgám, hata meg élede." 


TÁMOGATÓ ÉS AKADÁLYOZÓ ERŐK 


A nyomdák működését elsősorban külső erők tették lehetővé és külső 
erők is akadályozták. A támogató erők a mecénások. Anyagiakkal 
segítették a nyomdászt, védték a hatóságok beavatkozásai ellen, és 
fizették egyes kiadványai költségét. 


Akadályozó erők az államhatalom és az egyházak, valamint közegeik. 
Mecénások eleinte erasmista eszmék iránt fogékony főurak voltak. 


A legbőkezűbb köztük Nádasdy Tamás, a külföldön nevelkedett 
renaissance-férfiú. Sárvári humanista udvara az akkori magyar Írók 
mentsvára. Iskoláiban alkalmazta Dévai Bíró Mátyást és Sylvester Jánost, 
kire újszigeti nyomdájának felügyeletét is bízta; a nyomda technikai 
vezetésére először külföldit, azután Abádi Benedeket fogadta fel. Tinódi 
Sebestyén az ő közbenjárására kapta a nemességet és lantos címerét. 
Amikor az újszigeti műhely megszűnt, Nádasdy tovább támogatta a kiadói 
tevékenységet. 1561-ben Bécsben az ő költségén jelent meg Melanchton 
grammatikája. 


Az erdélyiek legnagyobb mecénása János Zsigmond fejedelem, a 
gyulafehérvári nyomda fenntartója, aki a brassói Wagner Bálintot és 
Kolozsvárt Heltai Gáspárt támogatta. Heltai Háló c. munkájának költségeit 
ő fedezte. 


Báthori István országbíró, aki nejével és sógorával, Drugeth István 
zempléni főispánnal, továbbá Mágocsi Gáspárral és Rákóczi Zsigmond egri 
várkapitánnyal a  Károli-biblia  kiadatásához szükséges pénzeket 
összeadta, közbenjár Ernő főhercegnél, hogy a vizsolyi biblia nyomdásza, 
Mantskovit Bálint ellen indított eljárást szüntesse meg. 


A század második felében a nyomdákat már nemcsak egyes pártfogók, 
hanem városi közösségek támogatják. Huszár Gál kassai híveitől kéri azt a 
száz forintot, mellyel magyaróvári nyomdájának vételára fejében tartozik. 
Debrecenben Melius Juhász Péter prédikációs könyvét a debreceni 
vásáron összegyűlt, ,Magyar Országi kereskedő és árros népeknek" 
ajánlja, nyilván köszönetül a kiadás költségeinek összegyűjtéséért. 
Bornemisza már négy évvel a bibliahelyeket magyarázó egyházi beszédei 
(postillák) első kötetének megjelenése előtt, 1569. szeptember 20-án a 
nagyszombati tanácstól támogatást kér tervezett kiadványához, s közli, 
hogy már szép eredménnyel gyűjtögetett: , nemcsak az urac közzül is, de 
a nemesség közzül is nimel ötuen fotintal is" járult a nyomtatás 
költségeihez. A bártfai evangélikus német iskolát vezető Stöckel Lénárt 
postilla kiadását a Révai-családon és barátain kívül a Turóc és Liptó 
megyei, valamint Bajmóc kerületi lelkészek adományai tették lehetővé. 
Wagner Márton és társai ugyancsak Bártfán megjelent vitairatukban 
Sáros megye lelkészeinek, tisztjeinek, nemességének, valamint a felvidéki 
öt szabad királyi város bíráinak és tanácsának mondanak köszönetet. S 
Bártfa városa a közérdekre hivatkozva kel védelmére Gutgesell Dávidnak, 
s privilégiumot is kér számára. Felterjesztése indokolásában felsorolja 
iskolakönyveit, naptárait s egyéb kiadványokat, melyek létezésétől csak 
ebből az iratból értesülünk, mert példány nem maradt belőlük. 

Hogy kik a pénzelő pártfogók, azt megtudjuk a kiadványok ajánlásaiból. 
az ajánlás a nyomtatás költségeinek nyilvános nyugtázása volt. 
Előfordulhattak önzetlennek látszó dedikációk is, például Honter egy-egy 
művecskéjét Szapolyai Jánosnak mint erdélyi fejedelemnek és Izabella 
királynénak ajánlotta, különféle nyomdák Debrecentől Brassóig János 
Zsigmondnak, Báthori Istvánnak és Báthori Zsigmondnak talán szintén 


merőben az erdélyi fejedelemnek kijáró tiszteletből nyújtják át alattvalói 
hódolattal egész sereg, részben magyar, részben latin kiadványukat. A 
dedikációk többsége azonban kifejezetten segítséget köszön meg. S a 
pártfogók sokaságára vall, hogy minden ajánlás más-másnak szól. Néha 
azt is megtudhatjuk belőlük, hogy mennyit adott az illető. Például Bánfi 
Lászlóné egymaga ezer forinttal járult Bornemisza postillája második 
részének kinyomatásához. Mások természetben adtak segítséget: 
helyiséget, élelmet, fuvart Mantskovit azért ajánlja egyik kiadványát a 
tizenhét éves Salm Anna grófkisasszonynak, mert az megengedte, hogy a 
tulajdonában levő galgóci klastromban legyen ingyenes szállása. 
Bornemisza hálás, hogy , Bánfi László Betzke várából e munka közt is 
aprókint szekereken tengetésre valot küldetet". Nádasdy Ferencnek is 
megköszöni a ,kewes ajandekot". Balassa Istvánnak pedig mert ,io 
falkaig tartana es minden szüksegembe egész czeledestül eltetne... Annyi 
segitseguel lenne, hogy ennek fele költseget meg haladna". 


Ritka eset, hogy a nyomtatás költségeit a szerzőnek kellett fizetnie. Csak 
Sóvári Soós Kristóf mondja Bártfán megjelent postillája előszavában: 
"nagyob rézre... magam koltsegeuel készült meg". S Magyari István , Az 
országokban valo sok romlásoknac okairól" címlapja szerint , Niomtattatot 
Sarvarat az Author költsegeuel Manlius Janos altal, Anno 1602". 


Ily kivételektől eltekintve, az akkori kiadók vagy egyes mecénások, vagy 
közösségek, vagy pedig a vállalkozó nyomdászok. 


Az államhatalom és egyház eleinte utólagos cenzúrával korlátozta a 
sajtószabadságot. Az egyház összeállította a tiltott könyvek jegyzékét, az 
"ndex librorum prohibitorum"-ot, az állam pedig igyekezett érvényt 
szerezni az egyház felfogásának. II. Lajos király 1524-ben elrendelte, hogy 
Luthernek Magyarországba jutott iratait kutassák fel, égessék el, és 
jószágvesztés terhe alatt senki se merjen ilyen iratokat eladni, venni vagy 
olvasni. Ugyanez évben Szalkai bíboros-érsek sürgetésére Brassóba királyi 
biztost küldtek, aki a talált lutheri külföldi nyomtatványokat a piacon 
nyilvánosan elégettette. Ugyanez történik a következő évben Sopronban. 
A mohácsi vész után Szapolyai János börtönbüntetéssel fenyegeti azokat, 
akik lutheri könyveket olvasnak vagy terjesztenek. 


Efféle rendeletek végrehajtásáról igen sok levéltári adat szól, de az látszik 
belőlük, hogy a hatóságok lazán kezelték őket. Oláh Miklós érsek 1560- 
ban Nagyszombatban házkutatást tartatott, de megelégedett a gyanús 
könyvek elkobzásával. Ugyanekkor a besztercebányai könyvkereskedőt 
császári parancsra megkötözve Bécsbe kellett volna szállítani, de őrei 
engedték, hogy kereket oldjon. A következő évben Gyulafehérváron 
fogságba vetik a lázadó Guttler Gáspár eperjesi könyvkereskedőt de az 
eperjesi tanács közbenjárására szabadon bocsátották. Egyetlen esetet 
sem ismerünk, melynek komolyabb következménye lett volna. A bécsi 
kancellária és a magyar helytartóság ugyan újabb meg újabb tilalmakat 
bocsátott ki, de a református városok nem törődtek velük. 


Az állam ezután privilegizáló rendeletekkel próbálkozott. Mind a 
nyomtatást, mind a könyvek árusítását külön engedélyhez kötötte. 
Eszerint a nyomdászoknak és könyvkereskedőknek városi hatóságuknál 


jelentkezniök és magukat kötelezniök kellett, hogy a tanács hozzájárulása 
nélkül mit sem nyomtatnak, illetőleg árusítanak. Ennek az intézkedésnek 
sem volt sok sikere. Amikor Ferdinánd király 1553-ban a soproni 
országgyűléstől azt kívánta, hogy a könyvnyomtatók ezentúl csak püspöki 
jóváhagyással ellátott könyveket adhassanak ki, a karok és rendek azt 
felelték, ilyen határozatot nem hozhatnak, mert nincs tudomásuk arról, 
hogy a birtokaikon könyveket nyomatnának. S valóban, ebben az évben 
csak a király fennhatósága alá nem tartozó Erdélyben működött nyomda: 
Brassóban és Kolozsvárt. 


Ferdinánd csak Bécsben tudta kívánságát érvényesíteni. A bennünket 
érdeklő esetek közül a legkorábbi az, amikor Aguila (Adler) Aegidius 
engedélyt kért a kormányzattól Sylvester Újtestamentum-fordításának 
újbóli kiadására. Az elintézést Nausea Frigyes bécsi püspökre bízták, aki 
azonban, nem törődve azzal, hogy Sylvester akkor a bécsi egyetem 
tanára volt, arra hivatkozott, hogy nem tud magyarul. Emiatt Aguila és 
Sylvester tervéből nem lett semmi. 


Hoffhalter Raphael 1556-ban bécsi műhelye számára privilégiumot kapott, 
de nem élvezhette sokáig. 1563-ban a reformációhoz hajló magatartása 
miatt menekülnie kellett. Feltehető, hogy Huszár Gál javaslatára ment 
Debrecenbe. 


Fiának, Hoffhalter Rudolfnak eltávolítását Alsólendváról Miksa királynak a 
győri püspök ellenjegyzésével s 1574. február 7-én kelt rendelete sürgeti, 
azzal, hogy ,a mi különös privilégiumunk és engedélyünk nélkül senkinek 
sem szabad theológiai tartalmú könyveket nyomatni". 


Erdélyben Báthori István tiltja meg 1572. szeptember 17-én, büntetés 
terhével, hogy az ő engedélye nélkül könyveket nyomassanak vagy 
forgalomba bocsássanak. A királyi Magyarországon a XVI. században csak 
két nyomda kapott szabadalmat - mindkettő ugyanabban az évben, 1584- 
ben: a bártfai és a nagyszombati. Ennek ellenére Rudolf király 
sajtórendelete más nyomdát, mint a nagyszombatit nem akart megtűrni 
az országban. Telegdi nagyprépostén kívül valamennyit be kellett volna 
csukni. 


A liberálisabb Erdélyben állandósult nyomdákat látunk. Ilyen volt a 
debreceni nyomda is. A ,túlságos" szabadság korlátozására azonban a 
fejedelem az előzetes cenzúrát intézményesítette. Ennek első, még szelíd 
- szankciók nélküli - formája az volt, hogy Csáky Mihály kancellár János 
Zsigmond nevében felszólította Meliust, a szerzőt, hogy könyveket az 
egyház helybenhagyó, bírálata vagy a fejedelem jóváhagyása nélkül ne 
nyomasson. Utána, már sokkal szigorúbb hangon, Báthori István a 
kolozsvári unitárius Heltai nyomda megfékezésére elrendelte a kiadandó 
kéziratok előzetes megbírálását. Egyelőre - úgy látszik - ez sem zavarta a 
nyomdászokat, legalábbis a XVI. században még nem venni észre azt az 
erkölcsi kárt, melyet a későbbi idők cenzúrája azáltal okozott, hogy miatta 
a nyomda mintegy elvesztette hivatásának eredeti humanisztikus 
jelentőségét, és puszta üzletté süllyedt. A XVII. században azonban a 
cenzúrával megkötött nyomdásznál elvhűségről már csak igen szűk 
korlátok közt lehetett szó. 


Nyugaton sem tapasztaljuk, hogy Habsburg Ferdinánd rendeletét az 
eretnek könyvek nyomdászainak vízbefojtásáról és könyveik elégetéséről 
végrehajtották volna. Hoztak efféle rendeleteket Németországban és 
Angliában is, sőt V. Károly, még az olvasókat is kínpadra akarta vonni, ha 
a terjesztőt nem jelentik fel, V. Vilmos pedig az örökösöket, kiknél apjuk 
hagyatékából származó tiltott könyveket találnak, oly szigorú büntetéssel 
kívánta sújtani, hogy annak hallatára mindenki megrémüljön. Többnyire 
azonban papíron maradt fenyegetések ezek, melyeket a városok nem 
hajtottak végre. 


Erdélyben a fejedelem humánusabb a nyugati uralkodóknál. Az 1569. évi 
nagyváradi zsinat tárgyalásai során János Zsigmond megintette Meliust, 
ne pápáskodjék és ne égettessen el könyveket. Ez az egyetlen adat, mely 
a mohácsi vész utáni időben megtörtént hazai könyvégetésről szól. 


Üldözés kétségtelenül volt. Huszár Gál előszavai aláírásában exulnak, 
elűzöttnek mondja magát Magyaróvárról, Komáromból, Nagyszombatból 
elkergették, Kassán Verancsics Antal egri püspök utasítására börtönbe 
vetették, de a hívei, polgárok és katonák, Bornemisza Péter vezetésével 
erőszakosan kiszabadították és átszöktették Debrecenbe. Bornemisza is 
sok üldözést szenvedett. A kassai várkapitány , bálványimádás" vádjával 
elfogatja, Bécsben is fogoly, s börtönéből regényes körülmények közt 
szökik meg. Semptéről, ahol pap volt, télvíz idején elkergetik, két kis 
gyermekével kénytelen menekülni. Mindazonáltal nem lehet biztosan 
állítani, hogy Huszárt vagy Bornemiszát nyomdájuk miatt üldözték volna. 
Prédikációik és agitálásuk, kemény, polemizáló egyéniségük miatt kellett 
e sokat tanult, folyton harcoló és soha meg nem törő embereknek 
szenvedniök. Hoffhalteréket az üldözés kétszer fosztotta meg sajtójuktól: 
Rafael nem vihette magával Debrecenbe kitűnően felszerelt bécsi 
egyetlen dúchoz ragaszkodtak minden menekülésükben, - a nemesi 
címerüket ábrázoló nyomdászjelvényükhöz. 


Egyes mecénások és egyes városok bátran kiálltak nyomdászatuk 
védelmében. Amikor a Reformatio ecclesiorum Saxonicarum miatt 
Hontert felelősségrevonás céljából Izabella királyné és Martinuzzi elé 
Tordára idézik, a brassói tanács nem engedi el; helyette a városbíró jelent 
meg, kinek sikerült elsimítania az ügyet. Láttuk, Bártfa is helytállt 
Gutgesellért. S midőn Ernő főherceg ráírt a szepesi kamarára, hogy 
"bizonyos menekült könyvnyomtató Vizsoly községben szabadalom nélkül 
tetszése szerint nyomtat, amiért is felszólítunk benneteket, kobozzátok el 
betűit, a könyvekkel együtt", Rákóczi Zsigmond közbeveti magát, s rábírja 
a főherceget, hogy ne feszegesse tovább a dolgot. 


Bizonyára az üldözés volt az oka, hogy nyomdászaink gyakran kicsiny 
falvakban húzódtak meg sajtójukkal, ahol arra számítottak, hogy a 
hatóság nem fedezi fel őket. S a könyvvizitátorok megtévesztésére 
találták ki a koholt megjelenési helyneveket. 


Az államhatalom kétféle privilégiummal operált: működési engedélyekkel 
és egyes kiadványok szabadalmazásával. A működési engedély arra 
szolgált, hogy a nyomdák működését korlátozza, akadályozza. A 


szabadalom viszont - mindenkor egyes, különleges esetekben - ugyanezt 
a tevékenységet bizonyos mértékben támogatta. 


A könyvszabadalom mintáját nyugatról, Franciaországból és a német 
rajnai városokból vette. Robert Estienne hol a francia királytól, hol a 
parlamenttől kért és kapott egy-egy kiadásához szabadalmat, hogy azt 
más kiadások - kalózkiadások - ellen védje. De az ilyen szabadalom nem 
volt valami hatékony sem nyugaton, sem nálunk, mert csak az 
országhatárokon belül volt érvényes. Heltai például nem törődött vele, 
hogy Verbőczi Tripartituma Bécsben privilégiummal jelent meg. Erdély 
külön fejedelemség volt - itt Bécs nem parancsolt. 


Nyugatról az út Bécsen át vezetett hozzánk. Az első privilégiummal 
kibocsátott magyar nyelvű könyv, Pesti Gábor Újtestamentuma ott jelent 
meg; Singrenius öt évre szóló szabadalmat kapott rá. A közös uralkodóra 
való tekintettel érvényes lehetett a Dunántúlon is, legalábbis Sylvester 
Ujtestamentuma csak az öt év letelte után, 1541-ben került ki a sajtó alól. 
Sylvester panaszos leveleiből és Abádi utószavából azonban az tűnik ki, 
hogy inkább előző segéde, Strutius hanyagsága miatt késett oly soká. 


A királyi Magyarország területén csupán két nagyszombati könyv kapott 
privilégiumot Telegdi postillájának II-III. kötete és Mossóczi Zakariás 
nyitrai püspök országgyűlési decreta-gyűjteménye. 


Annál gyakoribb volt a könyvszabadalom Erdélyben. A nyomdászok 
nagyobb tőkebefektetést kívánó kiadványokhoz kérték a fejedelemtől. 
Heltai 1551-ben bibliafordítása I. részéhez, 1562-ben Újtestamentumához, 
1566-ban Száz fabulájához és 1570-ben Melanchton Grammatikájához 
kapta. Brassóban Wagner Bálint 1557-ben görög-latin Újtestamentum- 
kiadását, —Gyulafehérvárt pedig Lőrinc diák nyomdája ószláv 
Ujtestamentumát, a  Cetveroevangeliét szabadalmaztatta. Az utóbbi 
harminc évi jogvédelmet élvezett. 


Wagner Novum Testamentuma 670 lapnyi terjedelmével, antigua kurzív, 
görög és széljegyzeteiben kétféle nonpareil betűivel a legköltségesebb 
XVI. századi erdélyi kiadvány volt. A könyv elejére lenyomtatott 
privilégium két aranymárka bírság és az összes idegen példányok 
elkobzásának terhe alatt tiltotta, hogy Ujtestamentumot Erdélyben bárki 
kinyomasson vagy máshonnan oda külföldi kiadását behozza. 


A KIADVÁNYOK ÉRTÉKESÍTÉSE 


A nyomdák fejlődését nagymértékben befolyásolta gazdálkodásuk, 
értékesítési tevékenységük. 


Az előállítási költségek az akkori árviszonyokhoz képest igen magasak. 
Bornemisza idejében a búza köbölje 20, a zabé 15, a rozsé 10 denár, a vaj 
fontja 3, a borjúhúsé másfél denár. Ezzel szemben 1603-ban a papír 
rizsmája (500 ív) 1 tallér (100 denár), s minden ív szedésének, valamint 
500 példányban való kinyomatásának ára 2 tallér. 


Amikor a Postilla I. kötete ,sok hánkódással" 1573. október 1-én 
megjelent, Bornemisza megállapítja, hogy ,Az könunek pedig ki 
niomtasasa töbre mene ezer forintnal, mert közel harom szaz arcuson 
vagion." Ugyancsak ezer forintra becsülte a maga - Nagyszombatban 
nyomtatott - postillája előállítási költségeit Telegdi is. A biblia kiadását 
pedig Bornemisza 4000 forintra számította. A könyvek kinyomatása tehát 
a piaci közszükségletek árához és a munkájukból élő emberek 
jövedelméhez képest igen drága volt. 


Külföldön akad néhány nagy nyomdász, aki üzemi költségeit a maga 
erejéből tudta előteremteni, de Magyarországon ilyen a XVI. században 
egy sem található. A magyar nyomdászok a milliomos mecénásoktól 
igyekeztek pénzt szerezni a költségekre. Bornemisza otthagyja galgóci 
lelkészségét, hogy Semptén közel lehessen a nyomtatás költségeit 
biztosító Salm grófhoz. A közellét fontos, mert a pénzt tételenként kellett 
kikönyörögni a pártfogótól, - hol száz papírrizsmáért, hol újra százért, hol 
a betűmegújításhoz és öntéshez szükséges fémért, hol szállítási 
költségekre, hol pedig a nyomdai legénység bérének kifizetésére. S 
ellátási előnyökért is: a mecénás szállást, fuvart, élelmet adott. 


Csakhogy nem sikerült mindig mecénást találni, aki a költségek magára 
vállalásával a nyomdászt a kockázattól mentesítette. Ilyen esetben a 
tipográfus megrendelőkre vadászott Bizonytalan remények közt és ritkán 
megfelelő eredménnyel. Tudomásunk szerint az első s egyben a 
legfeltűnőbb reformáció-kori megrendelést nálunk az eretneküldöző 
Martinuzzi Fráter György váradi bíboros püspök vette, amikor 1550-ben 
Kolozsvárt a Heltai nyomdában jelenteti meg a régi tüzesvas-próbákról 
(,Ritvs explorandae veritatis") szóló Váradi Regestrumot. Martinuzzi 
ezúttal nem volt eléggé éber, nem érdeklődött Hoffgreff és a 
Wittenbergből hazatért Heltai Gáspár személyi adatai iránt, kinek 
katolikus hithűségéhez Catechismus minorának megjelenése után szó 
fért. Az országban akkor csak két nyomda működött, Brassóban és 
Kolozsvárt, s mindkettő protestáns. A legközelebbi katolikus nyomda 
Bécsben volt,  Martinuzzi azonban nem volt jó viszonyban a 
császárvárossal. Heltai éberebb. Ő nem adta oda a nevét. Ovatosan csak 
a G. H. kezdőbetűkkel jelölte a nyomdászt, s ez éppúgy lehetett társa, 
Georgius Hoffgreff névjele is. Pedig előtte és utána a következő évben 
Heltai neve is szerepel az impresszumokban. 


Ha kifogyott a rendelésekből, a nyomdász mint kiadó próbálkozott. De 
csak óvatosan: nép- és tankönyvekkel, - kátékkal, énekeskönyvekkel, 
imakönyvekkel,  kalendáriumokkal, sorsvetőkönyvekkel, melyeket a 
könyvárusok szívesen átvettek tőle, s vásárokon ponyván árusítottak. De 
még e kelendő áruknál is a kiadói vállalkozó kedv, amennyire csak 
lehetett, utánnyomatokra szorítkozott. Ez volt a legolcsóbb módja a 
könyvkiadásnak, adva lévén a szöveg, a beosztás, ami sok munkától 
mentesítette a vezetőt. 


Ilyenkor mindössze a kiadványhoz szükséges anyagokat és munkabéreket 
kellett fizetnie. 


Azok a nyomdászok, akik kivételesen első kiadásokra mertek vállalkozni, 
az utánnyomás ellen - mint láttuk - Európa-szerte az uralkodók 
kiváltságlevelével igyekeztek védekezni. 


A kiadványok értékesítésében néhány szép példáját látjuk a 
nagyvonalúságnak. Bornemisza protestáns buzgalommal írja 
főbizományosának, Máriássy Pál szepesi főispánnak, aki egyébként 
sógora volt, hogy postilláját, bár annak önköltsége példányonként 2 forint 
- adhatja olcsóbban is. ,Ha kedig nimelynek az is soknak tetszenék, 
szintén mint magáéból engedhet ked, hogy azt adja az mit akar. Csak 
Isten látja, inkább kevánom az hívek épületit az áránál... De ha ked 
ajándékon adná valamely barátjának, nekem egy pénzt se adjon ked." 


Az értékesítés körül nyomdászattörténetünkben sok legenda terjedt el. 
Ballagi Aladár megindító képet rajzolt erről. ,A XVI. századi nyomdász - 
meséli Ballagi - egymaga írja, javítja, nyomtatja művét éjjel-nappal. 200- 
300 példányban állítja elő. Ekkor könyvkötők után lát, vagy tán maga is 
ért hozzá, s jól-rosszul befűzi, ha kell be is köti a könyvet. Ezután jő a 
legnehezebb, a leglealázóbb: a könyvek eladása. Nincs posta, nincs hírlap, 
mely hirdesse. Könyveit vagy azok egy részét szétküldi nagy urakhoz s a 
tudósokhoz. A kor szokása, hogy a kész könyvet helyébe kell vinni a 
vevőnek, s a nyomdász nyakába veszi az országot, törődve, nélkülözve jár 
nemesi portáról nemesi portára, úton-útfélen tudakozódva a vásárokról. 
Valódi szerencse, ha valahova éppen jókor, vásár idején érkezik. Ilyenkor 
kimegy az árusok közé. A vásáron kiteríti ponyváját, kipakolja készletét. 
Időnként el-elzavarja a bámész csoportokat, a köznépet, mely nagy 
szemeket mereszt a még sohasem látott újmódi portékára. Arca kiderül, 
midőn hosszú fekete talárjuk után ítélve, papokat, s tanítókat lát feléje 
közeledni.  Beszélgetésbe bocsátkozik velök, s megered a vita 
hittudományi kérdések, a kor legnagyobb kérdései fölött..." 


Hangulatos, érdekes életkép, csak éppen nem felel meg a tényeknek. 


Tessék elképzelni Bornemisza egyházkerületi szuperintendens urat, kinek 
a saját közlése szerint tucatnyi cselédje volt (megemlíti kocsisát, 
háziszolgáját,  szakácsát, gyermekei  nevelőjét, udvari  deákját, 
könyvnyomtató és könyvkötő legényeit), miként terítgeti ponyváját, 
pakolja készletét. 


Egykorú levelekből az világlik ki, hogy a nyomdász fő- és albizományosok 
meg szabadalmazott  könyvkereskedések útján értékesítette a 
kiadványait. Bornemisza főbizományosa az előbb említett Máriássy Pál, 
előkelő földesúr, akiről sehogy sem képzelhetjük, hogy a könyvekkel 
házalt volna, mint ahogy nem házalhatott Eszterházy Ferenc pozsonyi 
alispán sem, kitől Bornemisza egyik Máriássyhoz írt levelében azt állítja, 
hogy szintén segédkezett neki a postillák eladásában. 


Máriássy megszervezte az értékesítést, s almegbízottaknak, köztük három 
plébánosnak adta tovább az árut, kik osztalékban részesültek, például a 
Bornemisza által megszabott 10 forint helyett 6 forintért kapták a 
könyvcsomagot, s eladhatták a maguk hasznára 10-ért. Máriássy a 
továbbításokról — és  eladásokról pontos  — elszámolást vezetett. 
Bornemiszának mintaszerűen kezelt folyószámlája volt nála. 


Azt is tudjuk, hogy Bornemisza szekereken továbbította hozzá 
Márkusfalvára a könyveket. Egy ízben bocsánatot kér, hogy csak egyetlen 
szekérre valót küld, de a saját szekerén éppen papírt hozat. 


Másutt egyházi személyek vállalták az értékesítésnek, ha nem is mindig a 
lebonyolítását, de irányítását, megszervezését. Debreczeni János szántói, 
majd károlyi prédikátor jegyzékben sorolja fel azokat a műveket, 
melyeket harangozójának mint könyvkötőnek adott át. Kitűnik belőle, 
hogy e prédikátor hivatásszerűen foglalkozott könyvek eladásával. 
Ugyanis Melius Szent János jelenése 25, Nagybánkai Hunyadíja 52, Ilosvai 
Historia Alexandri Magnija 28, Temesvári Kenyérmezei győzelem-e 14, 
Görcsöni Ambrus egy ma már ismeretlen széphistóriája 67, a Historia 
Turcarum 30, Westhemer Libellus troporuma 70 példányban szerepel a 
jegyzékben, melyből azt is megtudjuk, hogy a harangozó Melius említett 
munkájának egy-egy példányát 8 denárért kötötte be. 


Bizonyos azonban, hogy egyes kis nyomdászaink vásárokon ponyván is 
árusították vagy árusíttatták házi alkalmazottukkal kiadványaikat. Még 
Heltai is bizonyára ponyván való árusíttatás céljából adott ki , ponyvát". 
Legalábbis e szó etimológiája azt bizonyítja, hogy a népnek szánt, 
egyszerű előadású, mulattató, épületes, házi és napi használatra való, 
vagy a gyermekek oktatására szolgáló aprónyomtatványokat vásárokon, 
ponyván árusították. 


Az értékesítésben a nyomdászok úgy látszik épp azokra számíthattak 
legkevésbé, akik a könyvterjesztést hivatásosan, szabadalom erejével 
űzték: a könyvkereskedőkre. A könyvkötők és könyvárusok az akkori 
hitelviszonyok következtében az eladandó könyveket csak készpénz- 
fizetés ellenében szerezhették meg, nem pedig mint később lett szokás, 
utólagos elszámolásra. Emiatt óvatosak. Alig negyedszázaddal korábban a 
budai könyvkiadók és könyvkereskedők még jól megéltek, sőt nemzetközi 
viszonylatban működhettek. A mohácsi vész után a pálya leromlott, 
kisszerűvé vált, s aki könyvek árusításából akart élni, annak más 
jövedelmi forrásról is gondoskodnia kellett. A könyvárusok sokszor 
egyébbel is kereskedtek, mint ama Márton nevű könyvkereskedő és 
könyvkötő, aki a XVI. század harmincas-negyvenes éveiben Eperjesen 
több fűszert adott el, mint könyvet. 


A nyakukon maradt készletet könyvkötői makulatúrában értékesítették. 
Ez a magyarázata annak, hogy némely XVI. századi könyvtáblában 
valamely nyomtatványnak ugyanazon levelét 10-20 példányban találjuk. 


Vannak adataink lendületesebb, külföldre tekintő vállalkozókról is. 
Schwetschke  vásártörténeti — ,Codex — nundinarius"-a nem egy 
magyarországi nyomtatványt említ, mely a frankfurti könyvvásárra került. 
Hazai, főleg erdélyi nyomdászkiadók  el-ellátogattak Frankfurtba, 
Lipcsébe, Augsburgba, hogy ott könyvkészleteiket kiegészítsék, lehetőleg 
csere útján. Ott kint a hazai latin könyveket könnyebben tudták eladni, 
mint itthon a külföldről importált műveket. 


A könyvkereskedelem bizonytalanságát részben a könyvárak ingadozása 
okozta. Az ősnyomtatvány-korban az áralakulás sokkal világosabb volt: az 


alapot a guinterniók száma adta, a módosulásokat pedig a minimálás, 
rubrikálás és kötés. 


A mohácsi vész után a minimálás és rubrikálás megszűnt; a kötés 
silányabb, a papír rosszabb. A könyvárak mégis magasak, mert az 
előállítás költségei nem csökkentek. Szabott bolti ár nem volt. Olyan 
összegekért árusítottak, ahogy lehetett. A viszontkereskedő, aki több 
példányt vett, olcsóbban kapta őket, s drágábban adta tovább. Gallen 
kassai könyvkereskedő leltárában például szerepel a Fortunatus népkönyv 
darabja 20 denárért s külön tételben 4 példánya együtt 75 denárért. 
Ugyanígy a Poncianus historiájának, egyes példányai 27 és 28 denárba 
kerültek, míg 7 példány együtt 1 forint 70 denárba. 


Természetesen figyelembe vették a példány állapotát is. Gallen Heltai 
Chronicáját fűzve 1 forint 18 és fél denárért adta, kötve pedig 1 forint 50- 
ért. Melius  Herbariumának különféle példányai más-más áron 
szerepelnek: az egyik 1 forint 20 denárba, a másik 1 forintba, a harmadik 
80 denárba, s 4 további példány együtt 1 forint 10 denárba került. 


Furcsák a törtszámú és az oszthatatlan filléres árak: Euripidész egyik 
tragédiája ma ismeretlen kiadásának 6 példányáért Gallenék 59 denárt 
számítottak. 


Az áralakulás a kiadás példányszámától is függött. A nyomdász mint kiadó 
kiszámította, hogy a költségekből mennyi esik egy-egy példányra, ehhez 
hozzákalkulálta nyereségét, s így adta tovább a példányokat a 
viszontárusítónak. Nálunk - szűk nyelvterületünk és vékony  olvasó- 
rétegünk miatt - a példányszám általában kicsiny. Mai szakíróink 300-400- 
500 példányos átlagra gondolnak. Az ezer példányos kiadások csakugyan 
a kivételes esetek közé tartozhattak. A latin nyelvű kiadványok 
példányszáma általában nagyobb, mint a nemzeti nyelvűeké, mert a 
latinokat bárhol olvashatták és vásárolhatták, míg a nemzeti nyelvűeket 
csak a hazájukban. S a latinul olvasók száma az országhatárokon belül is 
aránylag nagyobb volt. A mecénások és a szerzők ingyen példányokat 
kaptak. Az írói tiszteletdíj még ismeretlen fogalom. A szerző a munkájáért 
csak példányokat kapott a kiadótól. Az utóbbi gavallérosságától függött, 
hogy mennyit. Pesti Mizsér Gábor 1538-ban Bécsben Singreniusszal 
kiadatta a WNomencilatura sex linguarum c. hatnyelvű szótárt, mely 
eredetileg 1531-ben Nürnbergben ötnyelvűként jelent meg, de melyet 
Pesti, a győri püspök, Ujlaki Ferenc felszólítására kiegészített a magyar 
jelentésekkel. A kiadást Ujlaki feltehetően anyagilag is támogatta mert a 
kiadvány neki van ajánlva. Singrenius ezer példányt nyomatott belőle, de 
Pestinek csak tizet adott, amit ez Peregi Albert címzetes pécsi préposthoz, 
másik pártfogójához írt levelében ,mira ingratitudo"-nak, bámulatos 
hálátlanságnak minősít a kiadó részéről. Öt példányt küld a mecénás 
püspöknek, egyet pedig Pereginek, a püspök melletti szószólójának. 


E minimummal szemben a maximum talán az, hogy ifj. Heltai Gáspár 
Baranyai Decsi Jánosnak Syntagma c. jogi kompendiumából, melyet Heltai 
a maga költségén nyomatott, szerzői díjul száz példányt adott. 


Pénzbeli jutalmat az író csak ajánlásaiért várhatott. Például Tinódi a 
Cronicáját I. Ferdinándnak ajánlotta, s ezért a királytól 50 forintot kapott. 


PROTESTÁNS NYOMDÁK ÉS NYOMDÁSZOK A XVI. SZÁZADBAN 


A statisztika szerint a XVI. században a tulajdonképpeni Magyarországon 
32, azonkívül a hozzátartozó Horvátországban 4 helyen működött 
nyomda. 


A régi magyar nyomtatványok bibliográfiája azonban felsorol 157 olyan 
nyomtatványt, mely nem árulja el sem a megjelenése helyét, sem a 
nyomdát, ahol készült. Előállítóik között lehettek ismeretlen nyomdászok, 
ismeretlen helyeken. 


Oklevéladataink is vannak olyan nyomdászokról, kiknek kiadványaitól mit 
sem tudunk. A szepesi kamata 1589 március 29-én jelenti Magyarország 
helytartójának, — Ernő főhercegnek, hogy  Sátoraljaújhelyen az 
odamenekült, meg nem nevezett nyomdász betűit és kinyomtatott 
könyveit elkoboztatta. A bibliográfia nem tud semmit a kiadványairól. Egy 
másik adat szerint a hazai nyomdászatnak aránylag korai idejében, 1551- 
ben, Oláh Miklós érsek Vágsellyén elfogat bizonyos Somogyi Pétert az 
általa nyomatott könyvek miatt. Somogyi azt vallja, hogy a terhére rótt 
művek szerzője Mihály sárvári iskolamester. (Aki Sylvester János öccse s a 
sárvár-újszigeti nyomda egykori - Sylvester által feslettnek szidott szedője 
lehetett.) A bibliográfia ezeket a sajtóper tárgyává tett könyveket szintén 
nem ismeri. 


Minduntalan bukkanunk olyan adatokra, melyek figyelmeztetnek, 
mennyire keveset tudunk. 


A statisztika nyomdajegyzékében szerepel a törökök által megszállt 
Szeged is. Állítólag Melius Juhász Péter Újtestamentuma jelent meg ott 
1567-ben. Debreceni Ember Pál - emlékezete szerint - forgatta egyik 
példányát az 1703-ban hadi cselekmények következtében elpusztult 
szatmári református iskolai könyvtárban. Egy másik példánya 1776-ban 
megvolt Horányi Elek könyvtárában, aki , Memoria Hungarorum"-ában le 
is Írja: negyedrétű, igen apró betűs, s a kötése sajnálatosan rongált. 
Ennek a példánynak is nyoma veszett. Nem kételkedhetünk e tanúk 
szavahihetőségében, mégsem hisszük, hogy Szegeden nyomda lett volna. 
Noha a Balkánon magányos hegyi kolostorban, melynek környékét nem 
szállta meg a török, kinyomtatták a 7Tetraevangeliumot, a magyarországi 
török hatóságokat kötelezte II. Bajazid szultán rendelete, mely még 1483- 
ban halálbüntetés terhével megtiltotta a könyvnyomtatást. A szegedi 
Melius-kiadást és az említett tetraevangeliumokat kivéve nincs is sehol 
semmi adat arra, hogy törökök által megszállt területen, akár 
Bulgáriában, akár Romániában, akár a magyar hódoltságban bármit is 
nyomtak volna. 


Az is különös, hogy Melius, aki Debrecenben Török Mihály nyomdájával 
rendelkezett, a távol eső, ellenségtől megszállt Szegeden nyomatta volna 
ezt e ma ismeretlen Ujtestamentum-fordítását. Inkább azt gyaníthatjuk, 
hogy az Ember és Horányi által látott példányokban az impresszum 
koholt. 


Ez persze csak feltevés, miként találgatás az is, hogy a nyomdász esetleg 
Huszár Gál lehet, Melius első kiadója aki már elhagyta Debrecent, de még 
nem adott életjelt következő ismert székhelyén, a Nyitra megyei 
Komjátiban. Ha a kálvinizmustól idegenkedő Nyugat-Magyarországon 
kóborolt, lehetett oka titkolni, hogy továbbra is kiadója Meliusnak. 


Koholt  nyomdahelyekkel máskor is találkozunk. A cenzorok és 
könyvvizitátorok megtévesztésére kerültek a címlapokra. A század 
legmozgékonyabb vándornyomdásza, Manlius első magyar könyve 
"nyomtatott Velágos Varat", ahol semmiképpen sem nyomathatott, 
nemcsak azért, mert ott a török volt az úr, hanem azért is, mert az 
azidőben Laibachból áttelepedett nyomdász az előző évben latinul s az 
utána következőben magyarul ,Nymöt Vy Varat" adta ki első hazai 
kiadványait. 


Perneszi András  vitaellenfelét, Bornemiszát is hamis impresszum 
használatával vádolta: ,E te ördögi kesertetrül valo könyvednec a 
kezdetire im nem régen azt merted nyomtatni hogy Sempten 1578. 
esztendőben nyomtattad, kiben tudod hogy semmi ninch, mert távol 
uoltal semptetül, midőn az uj praefaciokat ki bochattad oly titoc helyen, 
kinec igazán nevét meg sem meröd nevezni. Semptéről mind nyomtató 
szerszámoddal egyetembe el pironkottal volt." 


Egyes szakírók (Kanyaró Ferenc, Gulyás Pál) nem hisznek a Balassi 
Menyhárt árultatásáról szóló komédia impresszumának sem. Azt 
bizonyítják, hogy a magát Karádinak nevező nyomdász nem Abrudbányán 
nyomatta, hanem félve Balassi rokonainak bosszújáról, koholta a 
nyomdahely megnevezését. Sőt áljelzésnek vélik még a nyomdász nevét 
is. Hoffhalter Rudolfot sejtik benne. 


A század magyarországi nyomdái nagy félkörben húzódnak a Drávától és 
az osztrák határmenti Varasdtól és Nedelictől az Erdély délkeleti sarkában 
lévő Brassóig. Nyugati vonaluk délen Varasdtól az észak-magyarországi 
Rárbokig húzódik, onnan keletre Bártfáig, s onnan le Vizsolyon, 
Debrecenen és Kolozsváron át Brassóig. Legsűrűbben a Dunántúl nyugati 
szegélyén csoportosulnak. A legnagyobbak - Debrecen, Kolozsvár, Brassó 
- a Tiszántúlon és Erdélyben vannak. Pápa és Debrecen valamint 
Alsólendva és Szászváros közt, északról pedig a Nyitra megyei Komjátitól 
és a Hernád menti Vizsolytól délre nincs nyomda. Nyomdászattörténeti 
térképünk közepén óriási fehér folt jelzi a török megszállás területét. 


Időrendben a nyomdák egymásról nagy távolságokban keletkeztek. Az 
elsők Szebenben - ha igaz, mert csak XVIII. századi feljegyzés alapján 
tételezik fel, s ebben az 1529-es évszám tehet elírás is - és Brassóban, 
1534-ben. A következő a nyugati határ közelében a Vas megyei Sárvár- 
Újszigeten két-három évvel később. Ezután Erdély szívében Kolozsvárt 
keletkezik nyomda, 1550-ben, s utána ismét nyugatra kell átugranunk, 
Magyaróvárra, s innen 1560-ban vissza Debrecenbe. 


Többségükben rövid életűek. Nem számítva az 1598-ban 
Sopronkeresztúron megnyílt vándornyomdát, 32 műhely közül mindössze 
6 élte túl a következő századfordulót, s működött tovább a XVII. 
században: Nagyszombat, Bártfa, Debrecen, Kolozsvár, Szeben és Brassó. 


A nyomdákat a szakirodalom általában három csoportban tárgyalja: 
tudósnyomdászok, vándornyomdászok és nyomdai mesteremberek 
sorrendjében. E beosztás nagyjában megfelel az időrendnek. Első 
jelentősebb nyomdánk a XVI. században a brassói volt Honter, majd 
Wagner vezetése alatt, második a Sylvester irányította újszigeti műhely 
harmadik Kolozsvárt Heltai tipográfiája. Mindegyik vezetője az ország 
legkiválóbb tudósai, legtekintélyesebb írói közé tartozik. Mindegyik a 
nyomdászkodás és a tudományos irodalmi munka mellett más hivatalt is 
viselt: pap, tanár, városi tanácstag stb. Világos, hogy a nyomdának csak 
irányítója lehetett; a részletmunkákat nyomdai szakember felügyeletére 
kellett bíznia. Ilyen volt Sylvester mellett előbb Strutius, majd Abádi, 
Heltai mellett Hoffgreff. Utóbbi, miután Heltaival nem szívlelték egymást, 
egy időre a nyomda vezetését is átvette, s mint ilyen ő volt az országban 
a reformáció első nyomdai mesterember-főnöke. Mindazonáltal a nyomda 
ekkor is Heltai nyomda; Heltai alapította s az , interregnum" után újra az 
övé lett. 


A negyedik, ötödik s következő tipográfiák vándornyomdák. A 
tudósnyomdászok nem változtatták székhelyüket, a vándornyomdászok 
ellenben hol itt, hol ott tűnnek fel. Útjaik térképén látszik, hogy 
mindegyikük több száz kilométert vándorolt nyomdájával; Huszár Gál és a 
két Hoffhalter ezernél is jóval többet. 


Huszár és Bornemisza a reformáció hazai irodalmának éppoly kiemelkedő 
tudós írói, mint a négy előbb említett tudósnyomdász. S nekik is volt más 
hivataluk, sőt mindkettő szuperintendens (protestáns püspök). Az 
előbbiektől mégis az különbözteti meg őket, hogy ide-oda vándorolnak. 


A többi vándornyomdász minduntalan helyet változtató, de a tipográfián 
kívül mással nem foglalkozó mesterember. Ilyenek a két Hoffhalter, 
Manlius (Mannel) János, a segédből önállósult Mantskovit (Farinola) Bálint 
és veje Klösz Jakab, s talán a rövid időre Pozsonyban tartózkodó Walo 
János. Nem ismerjük valamennyit, lehetett 10-11 vezető, de csak 5-6 
nyomda, melyet hol megosztottak, hol átvettek egymástól. 


Helytelen volna a vándornyomdászokat nyomdaszékhelyeik szerint 
elkülönítve tárgyalni. Huszár ugyan keveset vitt magával 
Mosonmagyaróvárról Debrecenbe s onnan vissza Komjátiba, nyomdája 
azonban mindhárom helyen a vezető egyénisége, módszere és 
matricáinak azonossága miatt mégis ugyanaz. 


A tipográfusok harmadik csoportjába az állandó székhelyhez kötött 
nyomdászmestereket — soroljuk. Ám ne ragaszkodjunk merev 
megkülönböztetésekhez. Nyomdai szakemberek, de deákos 
műveltségűek, sokszor akadémiai végzettségűek, kik közt író és fordító is 
akad. Egyesek vándorhajlamúak, de többségüket a városuk iránti hűség 
jellemzi. 


Jogi helyzetüket nem látjuk tisztán. Nagyszombat kivételével minden 
város első nyomdája magántulajdon volt. De ha alapítójának vagy 
természetes örököseinek elhalálozása után hosszú időn, évtizedeken, 
századokon át, vezetőváltozások közt, de a típus- és díszkészlet 


megmaradása mellett folytatólagosan tovább működött, s nincs adatunk 
arra, hogy valaki megvette volna: nem tudjuk, magántulajdon-e még, 
vagy pedig valamelyik közösség - város, parókia, iskola - birtokába ment- 
e át? Alkalmazott-e az impresszumokban megnevezett nyomdász, vagy a 
saját gazdája? 


Többnyire város vagy, egyház támogatta őket. Huszár debreceni utódait 
Debrecen városa, Gutgesellt a bártfai Tanács, Scultetus-Scholtz Kristófot 
Besztercebánya, a cirill betűs könyveket kiadó Coresi diakónust a brassói 
bíró, Lőrinc diákot pedig a görögkeleti egyház protestáns szellemű 
reformálása céljából Gyulafehérvárt Báthori Kristóf fejedelem. 


Nyugat-Európában a reformáció-korabeli nyomdásznak be kellett magát 
jegyeztetnie a város törzskönyvébe, és nyilatkozatot kellett aláírnia, hogy 
a Tanács hozzájárulása nélkül mit sem nyomtat. E bürokrácia a vallási 
polémiák és harcos röpiratok okozta bonyodalmak ellen kívánt védekezni. 
Az ősnyomtatvány-kor viszonylag korlátlan szabadsága letűnt vele. Hazai 
városainkban is fokozatosan elterjedt a könyvnyomtatás korlátozása. Az 
államhatalom be-beavatkozott nyomdáink életébe, nemcsak rendőrségi 
intézkedésekkel vagy szabadalmakkal, hanem egyéb módszerekkel is. 
Például királyi rendelet tette kötelezővé a címlap-impresszumot, melyben 
a nyomdász a nevét és a mű megjelenésének évét nem a mű végén, a 
kolofonban, hanem legelején, a címlap alján jelöli meg. Csakhogy, amikor 
II. Miksa ezt 1570-ben előírja, már szerte Európában s nálunk is évtizedek 
óta szokásban volt. 


Kik voltak a hitújítás korának nyomdászai közül protestánsok? 


A nagyszombati nyomda emberein kívül valamennyien. Mégis, sok vita 
folyt a kérdés körül. Akkor nem léteztek anyakönyvek, melyekből meg 
lehetne állapítani, ki katolikus, ki evangélikus, ki kálvinista. Nem 
bejelentésektől és nyilvántartásba vételtől függött a felekezethez való 
tartozás, hanem az illető meggyőződésétől és közéleti szereplésétől. A 
mai felfogás szerint valamennyien katolikusnak születtek - születésük 
időpontjában más keresztény felekezetek még ki sem alakultak. Felnőtt 
korukban - a nagyszombati nyomda megalapítása előtt valamennyien 
többé-kevésbé protestáns hitelveket vallottak. Némelyek, mint Honter, 
szívvel-lélekkel Luthert követték, mások csak részben, s ismét mások 
túlmentek Luther tanain. Voltak, akik a protestantizmushoz hajoltak, 
műveikkel és nyomdájukkal azt szolgálták, s mégis a katolikus táborban 
látjuk őket. Ilyen volt a sárvár-újszigeti nyomda megalapítója, Nádasdy 
Tamás gróf, és a nyomda irányító felügyelője, Sylvester János. Mindkettő 
erasmista, s mindkettő lutheri meg melanchtoni gondolatokat valósít 
meg. Nádasdy Luther elvei szerint világi iskolákat alapít, Sylvester pedig 
wittenbergi tanára és pártfogója, Melanchton szellemében grammatikát Ír. 
És főleg: az Ujtestamentumot fordítja és nyomatja. Magyar nyelvű 
Ujtestamentum-kiadás protestáns cselekedet volt. Emellett Nádasdy a 
konzervativizmus fő képviselőjének, a  legkatolikusabb királynak, 
Ferdinándnak kedves embere. Sylvester pedig Ferdinánd fiainak ajánlja az 
Ujtestamentumot, s ezért jutalmul a bécsi egyetemen tanszéket kap. 


A nyomdák pártállása tekintetében a lényeges az, hogy a 
protestantizmust előmozdító, könyveket adtak az olvasók kezébe. 
Kiadványaikkal erős hittérítő hatást fejtettek ki. Ha Telegdi Miklós érseki 
helytartó ezt a hatást fel nem ismeri, ha nem eszmél rá, hogy 
Bornemiszával a küzdelmet csak Bornemiszáéhoz hasonló fegyverekkel 
vívhatja meg, s e felismerése nyomán nem létesíti a nagyszombati 
nyomdát, akkor a protestantizmus még erősebb gyökereket vert volna 
Magyarországon. 


HONTER BRASSÓI NYOMDÁJA 


Erdély délkeleti szegletének hegyei közt Brassó volt a leggazdagabb 
város.  Tornyokkal erősített négyszeres várfal vette körül, utcái 
kövezettek, volt orvosi rendelője, patikája, két fürdője, 14 temploma, a 
templomok mellett iskola s a plébániatemplom harangjátékos tornyán 
ütőóra. A főtéren délutánonként dárdavető-verseny folyt, s ünnepeken a 
tapsoló  — közönséget  kardtánccal gyönyörködtették. Egyik fő 
nevezetessége a városnak, hogy Honterné tímármester-özvegy tágas 
házában 1535 óta nyomda működött. Gazdája a város plébánosa, a 
humanista tudós: Honter (Honterus) János, aki az életében, 14 év alatt, 
ott megjelent kiadványokat, 23 latin, 9 görög és 5 német könyvet 
javarészt maga Írta. 


Szülei bőkezűen nevelték. Tizenhétéves korában elküldték a bécsi 
egyetemre, honnan tíz esztendő múlva, 1525-ben, felruházva a magister 
címmel, átment a krakkói egyetemre. Ott jelent meg két első ismert 
könyve: latin nyelvtana és a csillagászat meg a földrajz alaptanait 
összefoglaló Cosmografiája. 1532-ben Baselben tanul, ahol többek közt 
Erdély maga által rajzolt térképét nyomatja. Az akkor még 
újdonságszámba menő fokhálózatot alkalmazta benne. 


Harmincöt éves, midőn Kassán és Váradon át tizennyolc évi távollét után 
hazatér. Nyomdai eszközöket és szakmunkást hoz magával, - a 
Franciaországi és velencei Gryphius nyomdászcsalád egyik tagját. S még 
valamit: Aldus Manutius ízlését, a kecses kis könyvalak és a latin kurzív 
betűk szeretetét. Utóbbiak azonosak Sebastian Henricpetri baseli 
típusaival. Egyes fametszetes iniciáléit is viszontlátjuk Henricpetri 
nyomtatványaiban. Tőle hozhatta antiguája, fraktúr és görög betűnek a 
matricáit is. A nyomdászatot tőle tanulta: 


"Mert Hontérus János Erdélybe érkezék, 
Ki Basileában immár régen lakék, 
Könyvekkel s Betükkel ott ő meg-töltözék, 
Melly kezdetből Erdélyi Jó gyarapodék" 


- énekli 1702-ben Pápai Páriz Ferenc. 


Amire első brassói termékei megjelennek, közéleti pályája is 
megkezdődik. Városi tanácstagul választják. Iskolát és ebben könyvtárt 
alapít. Részt vesz a brassói papírmalom létesítésében. Ennek 
vízjegyábrája látszik Honter nyomdászjelvényében is: Brassó város 
címere. 


Tudományos írói tekintélye egyre nő. Latin munkái ugyan túlnyomórészt 
iskolai nyelvtanok, magyarázatos szövegszemelvények, sőt énekeskönyv 
is van köztük, de jelentek meg igényes művei is, mint a magánjog 
pandektáiról szóló, melyet a Zápolya-család és Magyarország címerével 
díszítve János királynak ajánlott; továbbá a reformációról szóló latin 
nyelvű könyve, melynek nagy szerepe volt abban, hogy Brassó, lakossága 
áttért az evangélikus hitre. 


Korai halála után, 1549-ben Wagner Bálint, a Honter alapította iskola 
igazgatója vette át a nyomda kezelését, s egyúttal lelkészi állásában is 
utóda lett. Szintén tudós és Író. Különösen ógörög nyelvismeretével vált 
ki. Melanchton tanítványa volt a wittenbergi egyetemen. Bár csak nyolc 
évig vezette a nyomdát, termelése megközelíti Honterét. 32 kiadványából 
21 latin, 8 görög és 3 német nyelvű. Legterjedelmesebb görög-latin 
Újtestamentum-kiadása, melyhez - mint említettük -, miután jelentős 
tőkebefektetéssel járt, János királytól szabadalmat nyert. 


Szemrevaló könyvecskéje az Imagines Mortis c. haláltánc-sorozat, 
melynek 16 fametszetét Holbein halálkép-sorozatából másolta át úgy, 
hogy a brassói képeken a bal oldalra került, ami Holbein eredetijén a jobb 
oldalon látszik. 


Wagner halála (1557) után évekre elapadnak a nyomdára vonatkozó 
adatok. Csak 1562 óta jelennek meg további brassói nyomtatványok, 
melyek javarészt régieknek - Honter meg Wagner egyes munkáinak - 
lenyomatai, a régi betűkkel. Megjelenik egy magyar nyelvű könyv is ( Fons 
Vitae, az Életnek kútfeje), évmegjelölés nélkül, s kormeghatározását 
megnehezíti az is, hogy nem nevezi meg azt az erdélyi fejedelmet, kinek 
a nyomdász, Szebeni Nyirő János ajánlotta. Miként, mikor, milyen címen 
jutott utóbbi a nyomdához, nem tudjuk. 1583-ban már nem ő állt az élén, 
hanem a Nagyszebenből átjött Greus György, aki egy-egy latin és német 
kiadásban Mathias Fronius költségén az erdélyi szász városok 
jogszabályait nyomtatta, címlapjuk felső részében a Báthori-címerrel, az 
alsóban pedig Brassóéval. Megjelentük után visszatért Nagyszebenbe s - 
állítólag a magával vitt brassói felszereléssel - 1584 óta az ottani 
szászságot szolgálta. A brassói nyomdászat története ismét zavarossá 
válik. Van rá levéltári célzás, van bírói ítélet, bibliográfiai cím, de nincs 
kézzelfogható példány. Csak több mint négy évtized múlva bizonyos, 
hogy más, új felszerelésű új nyomda működik a városban. Közben, 1560- 
tól az 1580-as évek elejéig Coresi, a tergovistei metropolia diakónusa 
ószláv és román nyelven cirill betűs egyházi könyveket nyomtatott 
ugyanott. Benkner János, Brassó bírája telepítette be, hogy megpróbálja 
vele a görög felekezet áttérítését a protestantizmusra. A nyomda 
hivatalos és egyházi színezetűnek látszik, a felszerelése mégis 
magántulajdon. Coresi és társai - Manaila, Tudor és Serbán román 
papjelöltek - 24 brassói kiadvány után a nyomdával . átköltöztek 
Szászsebesre. 


AZ ÚJSZIGETI NYOMDA 


Két vagy három évvel Honteré után az ország túlsó szélén, az osztrák 
határ irányában, a Vas megyei Sárvár-Ujszigeten nyílt az ország második 
hazai nyomdája. A sövényből font, sárral tapasztott, kerítésekkel és 
tölgyfabástyákkal erősített Nádasdy-vár közepén állt az akkori magyar 
művelődés menedékhelye, az óriási borospincéiről híres kastély, körülötte 
vég nélkülinek tetsző park, melyben rab török kertészek ültették a 
tulipánokat. A gyepes tisztások lombos fái alatt bársonydolmányos 
nemesinasok labdáztak, arrább pedig remek arab paripákat, hatalmas 
vizslákat és nyúlánk agarakat sétáltatnak a darutollas csatlósok. A 
közelben látszik Nádasdy Tamás vadaskertje, melyből bölényeket, 
császármadarakat, fácánokat, hódot szokott a királynak Bécsbe ajándékul 
küldeni. 


A park sétányai mentén a csodás platánfák árnyékában lantpengetésre és 
énekre tanítják a Nádasdy alapította újszigeti iskola tanítványait Az iskola 
rektora Sylvester János. Nemcsak elemistákat, hanem képzettebb, 
nagyobb diákokat is tanított, mert a számukra vezérfonalként írt 
nyelvtant, nyelvbölcseleti elmélkedéseivel,  görög-latin-héber-magyar 
nyelv-összehasonlításaival és latin előadási nyelvével kis elemisták 
semmiképp sem használhatták. Tanítványait időnként felkísérte Bécsbe, 
hol kiegészítő tanfolyamokat hallgattak, és vizsgáztak. 


Sylvester az irányítója és felügyelője a nyomdának is, melyet Nádasdy 
épp az ő munkáinak kiadására létesített. Melanchton az 1537. október 7- 
én Nádasdyhoz írt, Sylvestert ajánló levelében nemcsak a téglából épített 
új iskola fölött fejezi ki elismerését, hanem az iskolával kapcsolatban 
berendezett nyomda fölött is. Gratuláló megjegyzéseiből villan elénk az 
újszigeti "nyomda célja: kollégiumi sajtónak tervezték, főfeladata 
elsősorban az oktatáshoz szükséges könyvek. 


Sylvester szerzett némi nyomdászati alapismereteket az őt korrektornak 
alkalmazó Vietornál Krakkóban. Honterral körülbelül egy időben iratkozott 
be az ottani egyetemre, s a boltozatos, tornácos járdáiról, szobrocskákkal 
díszített, mély kapuiról, finom  merítőkútjairól, meredek, süveges 
háztetőiről híres városban csakhamar szerepet játszó személyiség lett 
belőle. A barettet viselő, zsinóros mentéjű, hegyes felkunkorodó cipőben 
járó s fokost lóbálgató magyarországi hallgatók csoportja őt választotta 
elnökének (szeniorának). Miként Honter, ő is itt lép a porondra, mint Író. 
Első művecskéjét, a Magyarország Patronáját dicsőítő buzgó katolikus 
szellemű és latin nyelvű Rosariumot, az őt ösztöndíjjal segélyező Simon 
egri püspöknek ajánlotta. Majd Vietor Jeromos vele íratja meg kiadó 
vállalata számára a római császárkor alkonyán élt Donatus ezeréves latin 
nyelvtanának  Hegendorf Kristóf lipcsei tanító által modernizált 
négynyelvű változatához, valamint Sebaldus Heyden nürnbergi kántor 
latin gyakorló könyvéhez a magyar értelmezéseket. Ez a két, 1527-ben 
megjelent kiadás a két legrégibb nyomtatott könyv, mely magyar 
szöveget tartalmaz. 


Krakkó után a wittenbergi egyetemet látogatta. Ott tanított a század 
legnevezetesebb professzora, Melanchton Fülöp. Dürer vézna, hajlott 


orrú, beesett arcú, kecskeszakállas férfiúnak ábrázolta, nagy kidomborodó 
homlokkal, földiekre nem tekintő szemmel. Egyénisége és tanítása új 
irányokat tört fel Sylvester előtt, ki otthon évek múltán , preceptor 
noster"-nek, mesterének nevezi egyik írásában. Wittenberg azt tanította, 
a népek eltévelyedésének, az országok kisiklásának oka az, hogy a biblia 
tanítását félreértették, a világ ügyeinek helyrehozása tehát elsősorban 
attól függ, hogy a bibliát helyesen értelmezzék, helyesen lefordítsák, s 
nemzeti nyelveken a népek körében terjesszék. De hogy a bibliát 
helyesen értelmezhessük és lefordíthassuk, ismernünk kell a filológiát. 
Melanchton a tudományos nyelvtant a biblia előcsarnokának tekintette. S 
Sylvester az ő hatása alatt megtanul görögül és héberül, tudományos 
összehasonlító magyar nyelvtan írásába fog, és magyarra fordítja az 
Újtestamentumot. Nádasdy elhatározta e két mű kiadását. E célból egyik 
bécsi útján nyomdai felszerelést vásárolt. Technikai vezetőnek Joannes 
Strutius betű- és fametszőt fogadta fel. Értesítette erről Sylvestert, aki azt 
feleli, ,örömmel hallom s az alkalmazandó mestertől magam is el akarom 
sajátítani a betűmetszés tudományát. Ugy érzem, megvan hozzá az 
érzékem". 

A nyomda meglett, de még soká nem működött. Strutiusszal szüntelen 
baj volt Sylvester levelei tele vannak panasszal, gyanúsítással: a 
betűbélyegzők nem készülnek el idejében, s ha elkészülnek, Strutius 
felrándul Bécsbe hogy üzérkedjék velük. Sylvester rég megírta a kisze- 
dendő kéziratokat, maga rajzolta hozzájuk az illusztrációkat, magyar 
szedőket alkalmazott, köztük öccsét, Mihályt, igyekezett ráncbaszedni a 
Németországból szerződtetett fegyelmezetlen  nyomtatólegényeket, 
tárgyal a bécsi Singrenius nyomdával a felszerelés kiegészítéséről, s 
közben telnek az évek, a nyomda pedig nem termel. Az első könyv, a 
latin-magyar grammatika, mely előszava szerint 1536 októbere óta hevert 
a nyomdában, csak négyévi huzavona után, 1539-ben jelenik meg. 
Addigra Nádasdy, megelégelve Sylvester kifogásait, elcsapta Strutiust, s 
helyére az egyetemi hallgató korában Krakkóban nyomdásszá képzett 
Abádi Benedeket alkalmazta. Ez aztán alig másfél év alatt elkészítette 
XVI. századi nyomdászaink csúcsteljesítményét, Sylvester több, mint száz 
illusztrációval díszített Újtestamentum-kötetét. Képei egyikén a JS 
monogram látszik. Lehetne Strutius jele is, de a Nádasdy és barátai 
számára címereket festő Sylvester művészjegyét gyaníthatjuk benne. 


Mindkét kiadvány jelentős eseménye volt a tudományos világnak. Addig 
csak az ókori holt nyelveknek voltak nyelvtanai, a modern nyelvek 
kézikönyvei közt az elsőt Valentin lckelsamer, szintén Melanchton 
tanítványa, Írta 1534-ben - a német nyelvből -, a másodikat pedig 
Sylvester. 


A hanyatló renaissance ízlése szerint keretbe foglalt címlapján az egyik 
lécben ott díszlik a Nádasdy-címer, s vele szemben Nádasdy nejének, 
Kanizsai Orsolyának címere. A főcím alatt olvassuk, és Sylvesternek 
fiához, Tódorhoz intézett ajánló verséből és ajánló leveléből is megtudjuk, 
hogy a százlapos könyvecske a tanulóifjúságnak szól. De Tódorka még 
csak 8-9 éves lehetett, reménybeli olvasó csupán, aki apja nyelvtanát 
még meg nem értheti, hiszen ez a könyv nemcsak a latin nyelv ismeretét 
tételezi fel, hanem magas színvonalú nyelvbölcseleti problémákat is 


tárgyal, Melanchton görög nyelvtanának módszerét követve héber, görög, 
olasz és német nyelvhasonlító példák tömegével, antigua nagybetűk, latin 
kurzív, német fraktúr, görög meg héber betűk típusainak változatos 
köntösében. 


"des az hazának szerelme" - ez a Grammatica első magyar mondata, s 
ennek a szelleme szólal meg latin nyelvű fejtegetéseiben is. (Sylvester a 
régi biblikus felfogás szerint minden nyelv ősanyját a héberben látta, s a 
nyelvek  különféleségének kialakulását a  bábeli  nyelvzavarból 
származtatta. A magyar nyelvet a héber után a legrégibbnek vélte, mert 
úgy találta, közelebbi rokonságban áll a héberrel, mint a többiek. 
Fejtegetései szerint mindkettő birtokos személyragjai a 
személynévmásokból keletkeztek, s egyformán járulnak igékhez és 
főnevekhez. Mindkettőnek alanyi és tárgyi ragozása van. Ezek az ősi 
vonások a többi nyelvből már kivesztek. Ha a magyart kevesebben is 
beszélik, nincs oka szégyenkezni, mert tiszteletre méltóan régi, ne nézzük 
hát le a nemzeti szólást, védjük meg a latinságok és a latin szók 
fölösleges használata ellen.) 


A kétkötetes Újtestamentumot záró sorai szerint , Vyszighetben Abádi 
Benedek nyomtatta vala 1541. Esztendőben". Sylvester már az előző év 
decemberében terjeszti jóváhagyás végett Nádasdy elé a Miksa és 
Ferdinánd főhercegekhez szóló ajánlást, s kéri, szerezzen a kiadáshoz 
privilégiumot, mely abban az időben a szerzői és kiadói jogot pótolta. 
Néhány héttel később már küld is Nádasdynak példányokat. 


Az Újtestamentum az első magyar tudományos bibliafordításunk. Görög 
eredetiből fordította, s Rotterdami Erasmus mintájára magyarázó 
jegyzetekkel kísérte. Az egyik ilyen magyarázatában maradt fenn a 
magyar népköltészet legrégibb magasztalása. Ez a könyv tartalmazza 
ajánló disztichonjaiban és az egyes evangéliumok sommázásában a 
legrégibb magyar hexametereket és pentametereket. 226 verssora szinte 
hibátlan ritmusban cseng. E verseket akkor írta, amikor a fordítás már 
sajtó alatt volt; utólagosan adta nyomdába. Sikerükön felbuzdulva újabb 
verses szentírás-kivonatokat alkot, s legott ki is nyomatja őket. Alig egy 
hónappal az Újtestamentum megjelente után egy a Genesis tartalmát 
versesen összefoglaló Cantiót küld Nádasdynak, Abádi meg egész csokor 
kisebb Cantiunculával toldja meg a küldeményt. Sajnos, nem ismerjük 
ezeket az énekeket, kiadásuknak nyoma veszett. 


Nádasdy nem tartott igényt az általa fenntartott műhely jövedelmére, s 
ennek kiadványaiból csak ajándékpéldányokat küldözgetett rokonainak és 
batátainak. A  Grammatica értékesíthető példányait átengedte 
Sylvesternek, aki csomagokban - bizományba - szétküldi őket a különféle 
városokban lakó lelkészeknek és tanítóknak. Nem csinált jó üzletet velük. 
Egyik küldeménye összes példányaival együtt odaveszett Gyulafehérvárt. 
Mások visszaküldték őket. Sylvester még 8 évvel később is siránkozik 
Nádasdyhoz írt levelében, hogy ott porosodnak az újszigeti kastély egyik 
kamrájában. 


Abádi személyesen házalt az Újtestamentumból ráeső példányokkal, a 
maga példányaival, s panaszkodik, hogy útiköltsége sem térült meg. Hogy 
veszteségéért kárpótolja magát, Sylvester Mihály diákkal - János öccsével 


- felesben 25 példányos különlenyomatot vontak le az Újtestamentum 
egyik részéből. Hiába szereztek hozzá papírt a saját számlájukra, s hiába 
vették meg a nyomdai tanoncok élelmét a magukéból, Sylvester János 
mégis felbőszülten elkobozta tőlük a példányokat. Nádasdy jót 
mulathatott kölcsönös feljelentéseiken. Nem ért rá kis dolgokkal vesződni, 
országbíró lett, a király környezetében tartózkodott Bécsben, s két 
veszekedő híve ügyét úgy intézte el, hogy Abádinak ösztöndíjat adott, 
hadd menjen Wittenbergbe, melynek egyetemén 1543-ban be is iratkozik 
(tanulmányai végeztével papnak ment Eperjesre), Sylvesternek pedig a 
bőkezű Nádasdy földjeiből birtokot adományoz a király. Elmegy gaz- 
dálkodni, de ez a foglalkozás nem való a beteges, sánta embernek. 
Hosszú levelekben számol be csepregi és gógánfai életéről, betegségéről, 
áldatlan családi bajaitól, panaszkodik, hogy az emberek üldözik, hogy a 
termése rossz, hogy lovai, tehenei elhullanak, élénk szelleme azonban 
sohasem lankad, s minden viszontagság között is új meg új irodalmi 
terveket sző. Nádasdy belátja, nem Sylvesternek való a falusi élet és 
1544-ben kinevezteti a bécsi egyetemre a héber nyelv tanárává. 


Még nyolc évig élt. Írt verseket magyarul, latinul, sőt görögül, ódákban 
ünnepelte a királyt meg a királynét, egyetemi tanártársai viszont őt 
ünnepelték alkalmi versekben. 1552-ben szerepel utoljára a professzorok 
fizetési jegyzékéhen. Meghalt-e, vagy a jezsuiták bécsi térfoglalása 
szorította-e ki állásából, nem tudjuk. A bécsi egyetemen tanuló 
Bornemisza Péter már nem ismerte, csupán hallott róla, - azt, hogy sokat 
szenvedett , feslett felesége miatt". 


Az elárvult újszigeti nyomda anyaga sokáig hevert használatlanul. 
Később, két évtized múlva, magyar vándornyomdász kezére jut. 
Betűkészletéből ugyan már csak új betűket önthetett, a tört sarkú típus 
magyar szövegekben korszerűtlenné vált, iniciáléi azonban újra feltűnnek 
Huszár Gál kiadványaiban, s a Grammatica címlapjának Adámot és Evát 
ábrázoló fametszetét is újra felhasználta az Aran Tamás tévelgésiben. 
Huszár Gállal egész Debrecenig jutottak az újszigeti felszerelés 
maradványai, aztán Huszárral visszaindultak Komjátiba, végül pedig 
Semptén ugyancsak egy vándornyomdában Nádasdy másik egykori 
pártfogoltja, Huszár barátja és volt társa, Bornemisza Péter használta 
őket. 


A KOLOZSVÁRI HELTAI NYOMDA 


Heltai Gáspár a XVI. század legkiválóbb magyar prózaírója. Pedig 
magyarul csak érett férfikorában tanult meg. Egyik ajánlásában, túl 
ötvenedik életévén, 1552-ben, bocsánatot kér, hogy műve , szinte tiszta 
magyarsággal írva ninchen, nyelvem szerint szász vagyok, es eszt a 
keveset tizenhat esztendeig tanultam". 


Korabeli feljegyzésből következtetve Honter beszélte rá, hogy a 
wittenbergi egyetemre menjen. Ajánlólevelet adott neki Lutherhez és 
Melanchtonhoz. Heltai ekkor már sokat tapasztalt pap volt Az egyetem 
hallgatóinak albuma 1543-ban Szeben megyei szülőhelye után Caspar 


Heltensis Transilvanus néven említi. Ugyanabban az évben Abádi is ott 
iratkozott be. Tőle vehette át az első magyarul nyomtató hazai műhely 
hagyományait. 


Már a következő évben Adorján kolozsvári esperes halálának hírére 
hazasietett. A kolozsváriak őt választották főlelkészükké, amiből 
egyháztörténészek azt következtették, hogy már a Wittenbergbe való 
kimenetele előtt is lelkészkednie kellett Kolozsvárt. Mint lutheránus tért 
haza; 1545-ben ugyanis pap létére megnősült, később hat gyermeke 
született. 


Miként Honter, ő is szakképzett nyomdászt hozott magával külföldről hol a 
wittenbergi nyomdászat páratlan hatóereje mély benyomást gyakorolt rá. 
Társul vette, s 1550-től fogva megjelennek közös kiadványaik. Az első 
Heltai magyar nyelvű Catechizmus minora: , Colosvarba nyomtatot Heltai 
Gáspár és György Hoffgreff által." Három tény mutat arra, hogy Hoffgreff 
is Wittenbergből jött: Kolozsvárt szövegközi kottákat Georg Rhaw 
wittenbergi nyomdász mintájára rézmetszetről, nem pedig a másutt 
szokásos fametszetről sokszorosított; több iniciáléja azonos a wittenbergi 
Hans Lufft dísz-kezdőbetűivel; és a Lufft nyomda erdélyi származású 
fametszője, Jacobus Lucius Transsylvanus a kolozsvári nyomda számára 
dolgozott. Például ő metszette a Tinódi-kiadások címerét. 


A nyomdát elsősorban maga Heltai látta el munkával. A bibliográfia 20 
saját könyvét sorolja fel, 15 magyart, 3 latint, 2 németet. (Utóbbiakból 
azonban nem maradt példány, s lehet, hogy idézőjük, a szász Seifert 
csupán németül adja meg két, valóban az időben írt magyar műve címét.) 
Volt bibliafordító, meseíró, történetíró, énekgyűjtő, szelíd moralista és 
dühös pamfletista. Író, nyomdász és pap, aki híveire nyomdája 
segítségével kíván hatni. Hol népies, hol magasröptű, hol szónokol, hol 
durván támad. Csupa ellentét. Nőgyűlölő, de a feleségéről és lányairól 
lankadatlan szorgalommal gondoskodik. Szellemének mozgékonyságát 
vallásváltoztatásaiban is megfigyelhetjük.  Ifjúkorában katolikus, 
Wittenbergből mint lutheránus tér haza, majd evangélikus plébánosból 
kálvinista pap lesz s élete utolsó nyolc esztendejében unitárius. A 
kolozsvári protestantizmusnak ő a lelke, s a hívei vele együtt váltogatták 
felekezetüket.  Világnézetének fejlődése a reformáció radikálisabb 
irányzatai felé viszi: eleinte a lutheránus Honter, majd 1559-ben a váradi 
értekezleten a kálvinista Melius, végül a szentháromság-tagadó Dávid 
Ferenc hatása alá került. S mindannyiszor a meggyőződés hevével szállt 
szembe előző hitével. Vitázó szenvedélyét csak élesítette, hogy a 
lutheránusok medgyesi zsinata 1560-ban kizárta egyházukból. 


Néhány évi együttműködés után összeveszett Hoffgreff-fel. ,Nyomdai 
tevékenységemet - írja - társam összeférhetetlensége miatt mély 
fájdalmamra kénytelen voltam abbahagyni." Ugy látszik társának több 
volt az anyagi jogcíme, mint neki. De amikor Hoffgreff 1559-ben eltűnik, 
Heltai az Óvárba vivő keskeny utca sarkán levő házában újra átveszi a 
nyomdát. Ugyanekkor papírmalmot épít; vízjegyül nevének kezdőbetűit 
választja. Nyomtatványain a mesterjegye Kolozsvár babérkoszorúba 
foglalt címere. 


Élete hátralévő tizenhat évében 54 vagy ennél több művet adott ki, 
mintegy 4300 oldal terjedelemben; évi átlaga 3-4 könyv, mintegy 270 lap. 
Ez esztendők termeléséből is tíz mű a saját Írása. 


Külalakjuk tekintetében szerette a változatosságot; többségük 89", az 
aprónyomtatványoké 4", de akad 127" és 2" formátuma is. Egyik 
jellegzetessége, hogy nem ad oldalszámozást. 


Iskolakönyvektől eltekintve, eleinte csupa vallásos művet adott ki - köztük 
saját munkáit -, de amióta Báthori István éppen az ő megfékezésére 
kibocsátott cenzúrarendelettel — tevékenységét korlátozni kezdte, 
kénytelen volt világi műfajokra, széphistóriákra, mesekönyvre, történeti 
művekre áttérni. 


Mint nyomdásznak két halhatatlan érdeme van: magyar betűnek ő 
választotta a ma is uralkodó antiguát, s ő terelte a magyar helyesírást 
arra az útra, melyen (legalább elvben) ma is halad. Gondosan ügyelt rá, 
hogy minden kiadványa az ő helyesírását kövesse. Győzelmét főleg annak 
köszönhette, hogy a Vizsolyi Biblia, a századvég és a XVII. század 


17a, 


Úgy halt meg - ,késő vénségében" -, mint Huszár Gál. Chronicája 
nyomatása közben ragadta el az 1574-1575. évi borzalmas pestisjárvány. 


Kolozsvárt Heltai Gáspár halála után hét évig élelmes özvegye ad ki 34 
magyar és 6 latin - többnyire rövid terjedelmű - művet, majd 1584-től 
fogva a századfordulóig fia, ifj. Heltai Gáspár - , az Varos hires Notariusa" - 
áll a műhely élén. Az magántulajdon, de célja, rendeltetése és helye miatt 
a köztudatban , Kolozsvár nyomdája". Sztripszky Hiador indexe a Heltai- 
műhely 200 kiadványáról tud, pedig föltétlenül több volt. Az időnként 
elhunyt tulajdonosok munkáját ugyanis segédeik folytatták, s ezeknek a 
neve szerepel az impresszumokban. (1583-ban Segesvári Gáspár, a XVII. 
században Makai Nyirő János, Válaszúti András, Abrugi György stb.). A 
bibliográfia ezért külön cégeknek tekintette őket. Nevük szerepel akkor is, 
ha már tisztázódott az örökség kérdése. Így ifj. Heltai Gáspár utódaként 
egyik nővére lett a tulajdonos: ,Nyomtatta Colosvarat Heltai Anna 
asszony Műhelyében Szylvasi András." (1624) A nyomda ekkor egyébként 
a város nyilvántartásában Anna férje, Lang Tamás nevén adózott. Még 
110. évi fennállásakor is a régi nevet viseli: az aggkori elgyengülés utolsó 
fellobbanásaként 1660-ban megjelent halottakat temető énekek kis 
gyűjteménye , Colosvarban Nyomtattatot Helthus Gáspár Műhelyében" - 
Abrugi György által. De aztán vége. Negyvenkét évvel később Pápai Páriz 
Ferenc Misztótfalusit sirató versében azt mondja a Heltai nyomdáról: 


Ott vala a" Mühely miglen mind el-kopa, 
Ki meg-ujjithatná Mester nem vala." 


A VÁNDORNYOMDÁSZOK 


Hol ebben, hol abban a városban vagy faluban bukkantak fel, kiadtak egy- 
két könyvet aztán továbbálltak, hogy másutt nyomtassanak. Rendkívüli 


távolságokat jártak be, cikkcakkban, hogy kitérjenek a török hadak elől, 
átcsússzanak a magyar és osztrák seregek és a katolikus meg protestáns 
pártok  villongásai közt. Működési területük szélső  határpontjai 
délnyugaton a Muraköz, északnyugaton Nagyszombat, északon Bártfa, 
keleten Nagyvárad és délkeleten Gyulafehérvár. 


E félholdalakú körön belül óvatosan kerülniök kellett a török megszállás 
vidékeit. Ott nem tűrtek nyomdát. De a belső ellentétek miatt baj volt 
Magyarország meg nem szállt vidékein is. A nyomdászat csak olyan 
helyeken állandósulhatott, ahol felekezeti támadások ellen védve volt a 
lutheránus Brassóban, az unitárius Kolozsvárt, a kálvinista Debrecenben, 
s a század utolsó negyedében a katolikus Nagyszombatban. E helyek 
lakossága meglehetősen egységes maradt. Másutt a nyomdásznak nem 
volt maradása. Huszár Gál Magyaróvárról Kassára, majd Debrecenbe 
kóborol, s onnan vissza Komáromba, aztán Nagyszombatra, onnan a 
Nyitra megyei Komjátiba s végül a dunántúli Pápára. Hoffhalter Rafael 
Bécsből Debrecenbe s onnan Gyulafehérvárra költözteti a nyomdáját, a fia 
viszont Gyulafehérvárról Nagyváradra, onnan a nyugat-magyarországi 
Alsólendvára s a Muraközbe, innen pedig vissza Debrecenbe és Váradra. 
Manlius János nyolc helyen nyomtatott, de azokban tizennégyszer fordult 
meg. Egyes városokba  vissza-visszatért,  Németújváron húszszor, 
Monyorókeréken kétszer, Sárváron kétszer és  Sopronkeresztúron 
háromszor rendezte be nyomdáját. Huszonhárom évi magyarországi 
tartózkodása idején csak egyetlen helyen, Monyorókeréken töltött 
egyhuzamban három-négy évet, egyebütt csak egyet vagy másfelet, sőt 
néhol csak egy-két hónapot. 


A vándornyomdászok élete sok romantikus elképzelésre indította a 
történetírókat. A múlt századbeli szakírók közül Sennowitz Adolf 
kóborcigányfélét látott bennük. Nádai Pál szerint olyanok, mint a faluról 
falura kóborló , szűrszabók, mézesbábosok, kuruzslók. Sátrasszekéren van 
a nyomdafelszerelés, a festékes csöbör, a könyvkészlet és a gazda. 
Nagytiszteletű Bornemisza Péter szuperintendens uram, Manlius János, 
Hoffhalter Rafael uram a fiával, mind ilyen vándor könyvtermelők és 
terjesztők. Sőt egy időben Huszár Gál tisztelendő úr is így él vala, ekhós 
szekéren terjesztvén az evangéliumi tanokat..." 


Csürös Ferenc azt képzelte, hogy a vándornyomdász beszerzett egy kis 
fasajtót, betűkészletet öntött magának, s a sajtót öszvérhátra téve a 
betűket egy szatyorban mellé akasztva, nekivágott a világnak. Miután 
pedig a könyvet el is kellett adnia, felkereste a vásárokat. A mézesbáb- 
sátorok között felállította a maga sátorát. 


Csupa fantázia. Vásáron legföljebb népi könyveket, naptárakat, zsoltár- 
meg  imakönyveket,  széphistóriákat lehetett eladni. Pedig a 
vándornyomdászok termelésének java komoly tudományos képzettséget 
tételez fel. S miként említettük, az értékesítésnek más módjai a 
gyakoribbak, - bizományosok és hivatásos könyvkereskedők terjesztették 
a nem népi kiadványokat. Ezenkívül a vándornyomdász nem csak a saját 
kezdeményezésére, hanem megrendelésre is nyomtatott. 


Ez utóbbi okból Gulyás Pál szerint a nyomdász egy-egy nagyobb 
megrendelés kedvéért műszereivel együtt a megrendelő székhelyére 


költözött. Hoffhalter Rudolfról és Manliustól tudjuk, hogy egyes esetekben 
valóban ez késztette őket a helyváltoztatásra. 


Más esetekben - ugyancsak Gulyás szerint - vándorlásuk a korrektúra 
kérdésével függött össze. Azért költöztek a szerző lakhelyére, hogy a 
korrektúra fennakadást ne szenvedjen. Így ment Manlius Sárvárra 
Magyari, Mantskovit a Gönc melletti Vizsolyba Károli Gáspár közelébe. Ha 
az átköltöztetés valami okból nem volt lehetséges, miként ez Gönczi 
István Panharmoniájának utószavából (1599) kitetszik, a szomszédos 
egyházak lelkészeinek küldte meg a korrektúraíveket. 


Mi az oka a nyugtalan helyváltoztatásoknak? A háborús korral járó 
kényszerűségek? A nép kenyérkereső küzdelmében újfajta 
népvándorlásban  " keveredik-kavarodik. — Avagy idealizmus, — szent 
megszállottság, mely a nyomdászt a protestantizmus új eszméinek 
terjesztésére hajtja? Gyalui Farkas a nyomdát , vándorló szószék"-nek 
nevezte, s valóban, mindannyi nyomdász agitátor, aki könyveiben 
prédikál és sajtójával a reformáció harcát szolgálja. Avagy anyagi 
meggondolások késztették a költözködésre? Huszár, aki a nyomdászságot 
papi állással köti össze, a kassai lelkészséget csak azzal a feltétellel 
hajlandó elfogadni, ha az ottani hívek jóakaróinak megtérítik azt a száz 
forintot, mellyel kölcsönpénzen szerzett nyomdájának vételára fejében 
még tartozik. Bornemisza pedig kiadványról kiadványra oda költözik, ahol 
mecénást talál. 


Sokféle oka volt a bolyongásnak, anyagi indíték, lelki adottság, de a 
leggyakoribb az üldözés. A reformáció mérges vitákkal, irányzatokra való 
bomlással kezdődött, s a szembenállók nem kímélték egymást. A pápa 
hívei is porondra léptek. A magyar királyok szigorú rendeleteket adtak ki, 
Zápolya János börtönbüntetést ró a lutheri könyvek terjesztőire, Habsburg 
Ferdinánd pedig - miként már említettük - odaveti a parancsot, hogy az 
eretnek könyvek nyomtatóit vízbe kell fojtani. 


A vándorlás mikéntjére is sokféle lehetőséget latolgathatunk. Huszár és 
Hoffhalterék alighanem csak a betűöntő-készüléket vitték magukkal, 
Bornemisza, Manlius és Klösz viszont az egész felszereléssel, valóságos 
szekérkaravánnal költöztek. Klösz Jakab, a székhelyét Bártfáról Lőcsére 
téve át, levélben panaszkodik, mennyit kell vesződnie a fuvarosokkal, 
menyi akadályt okoz a lucskos idő, az utak járhatatlansága. Már előző 
költözködése Vizsolyról Bártfára is soká tartott. 1597-ben adja ki első 
bártfai könyvét, de még 1599-ben is jelennek meg ,,Visolii"-ben 
aprónyomtatványok a készlet még el nem szállított részének 
felhasználásával. Amiből látszik, hogy a vándorlás mégsem volt olyan 
egyszerű vállalkozás. Bajos elképzelni, hogy Huszár Gál, aki mint püspök 
ment utolsó nyomdaszékhelyére, Pápára, hátizsákban cipelte volna 
holmijait vagy kordéban tolta volna az országúton, vagy a cókmókjait 
hordó öszvér mellett baktatott volna. Miképp egyeztethető össze ez a kép 
azzal a ténnyel, hogy vándornyomdászaink kitűnően voltak felszerelve 
hibátlan eszközökkel, számos betűtípussal és fametszet-dúccal? Éppen a 
vándornyomdászok voltak a század legteljesítőképesebb tipográfusai. Ők 
adták ki a legvastagabb és egyúttal legfennköltebb könyveket, mint 
Bornemisza postilláit és a Vizsolyi Bibliát. Bornemisza egymaga tíz év 


alatt több oldalt nyomtatott, mint bármelyik más XVI. századi 
nyomdászunk egész életében. 


Tetemes költségeiket rábeszéléssel és fáradhatatlan utánjárással szedték 
össze a földesuraktól. Sikerük titka állásfoglalásuk határozottságában 
rejlett, abban, hogy tudatosan részt vettek koruk mozgalmaiban, s 
merészen szembeszálltak a maradi hatalmasokkal. A bátorság, ha szor- 
galommal, friss szellemmel és okossággal párosul, mindig hat. Amikor 
Huszár első (debreceni, de nyomaveszett) énekeskönyvének második, 
bővített, hangjegyes új kiadását szerkeszti, szöveg- és dallamgyűjtő útjain 
elmerészkedik Nagyszombatba, az őt püspök korában fogságba vető 
Verancsics prímás székhelyére. Tudományos kutatóút, nyilvánvaló 
eredménnyel. Bornemisza később újra lenyomatta az elfogyott kiadást, 
mely utóbb új meg új gyűjtemények alkotó forrása lett. Több éneke benne 
van a mai magyar református énekeskönyvekben is. 


Bornemisza, ha elvei úgy kívánták, szembefordult volt pártfogóival. 
Farkas Gyula berlini, majd göttingai egyetemi tanár nyelvjárási, 
helyesírási és stiláris egyezések miatt őt vélte a Balassi Menyhárt 
ároltatásáról írt komédia szerzőjének. Négy évvel a mű megjelenése előtt 
(1565-ben) Bornemisza még Balassihoz menekült Ungvárra, de a főúr 
katolikus állásfoglalása miatt otthagyta, szatirikus darabjában leleplezte, 
nyilvánosságra hozva emberi gyengesége egyéb megnyilvánulásait, titkos 
bűneit is. 

Ellentétben Kanyaró Ferenc és Gulyás Pál véleményével - akik, mint 
említettük, Hoffhalter Rudolfra gondoltak -, nem lehetetlen, hogy 
Bornemisza volt a komédia nyomdásza. A kiadvány ugyanolyan 
nyomdatechnikai összbenyomást kelt, mint Bornemisza munkái; a 
kisbetűk képmérete itt is, ott is ugyanaz - ha nem is mind, de részben - 
lehetnek ugyanazoknak a betűbélyegzőknek, illetőleg matricáknak a 
szülöttei. Átöntés következményeként azonban a sorméret (a lécméret) 
más. De mindez csak találgatás. 


Amikor Bornemisza ereje teljében, 49 éves korában, 1585-ben meghalt, 
szuperintendenst megillető nagy temetést kapott. Akik ezen jelen voltak, 
azzal a tudattal tértek haza, hogy Magyarországon - hála Bornemiszának 
és társainak - győzött a reformáció. 


A DEBRECENI NYOMDA 


Az 1561 óta máig működő debreceni nyomdára vonatkozólag két 
vélemény áll egymással szemben. Történetírója, Csűrös Ferenc szerint 
megalapítójának, Huszár Gálnak a távozása után tulajdonjogát magához 
váltotta a város, s ennek Tanácsától függött, ki legyen a vezetője. 
Okleveles bizonyítékai nincsenek rá, s csupán a hagyományra, a nyomda 
megszakítatlan működésére, máig tartó folytonosságára, típusainak és 
nyomdadíszeinek mesterről mesterre szálló hosszú használatára 
hivatkozik, s egy - igaz, már XVII. századi - jegyzőkönyv kifejezésére, mely 
a vezetőt , typographus Civitatis"-nak, a város nyomdászának nevezi. Vele 


szemben Gulyás Pál az üzemet magántulajdonban látja, mert az 
impresszumok a nyomdászt egyéni vállalkozóként említik (például a 
század vége felé ,Debrecini, typis Joannis  Czaktorniai", vagyis 
Csáktornyai betűivel, nem a városéival), s az ajánlások és előszók is 
hallgatnak a város tulajdonjogáról, ellenben a költségek előteremtését a 
pénzbeli támogatást egyéneknek köszönik meg. 


Ballagi Aladár véleménye az volt, hogy a nyomda 1630-ban került a város 
birtokába, amikor felszerelését az elhunyt Rheda Pál 250 forintnyi 
tartozása miatt lefoglaltatta. Az ezentúli egyéni impresszumok (mint 
, [ypographia Melchioris Fodorik, 1634", vagy , Debrecini, ex officina 
Joannis Rosnyai, amplissimae Civitatis Typographi, 16797) a vezetőt 
csupán a felelősséget viselő személy megjelölésére nevezik meg. 


Debrecen, éppúgy mint Kolozsvár, a XVI. század második felétől kezdve 
irodalmi gócpont. Helyi jellegzetességét különleges nyelvjárásbeli ( őző) és 
helyesírási sajátságai adták meg. A különbség más tájakhoz képest 
akkora, hogy szinte úgy tűnik - mondja Trócsányi Zoltán -, mintha 
ugyanannak a szerzőnek, például Meliusnak, Kolozsvárt Heltainál 
megjelent műveit más írta volna, mint aki a debreceni kiadásokat. 


A nyomdászat szempontjából ez az erdélyi fejedelmek alá tartozó, de 
egyidejűleg a töröknek is adózó, várfalaktól nem védett város kitűnő 
helyen, a kereskedelmi vonalak csomópontján feküdt. Híres vásárainak 
ponyvasátorai pótolták a hiányzó könyvesboltokat. Élénk forgalom 
központja; az átutazókat szállásházak várták, szomjukat házi kezelésben 
levő bormérések oltották, más vidékekkel való összeköttetéseiket pedig 
kezdetleges postaintézmény biztosította. Az — erős kálvinista 
egyházszervezet irányítása alatt álló demokratikus közigazgatás aránylag 
simává tette az életet. 


A könyv iránti érdeklődés jele, hogy az első ottani nyomtatvány a 
"Döbrötzöni Tanácz"-nak szóló ajánlással jelent meg. Nyilván az fizette a 
kiadás költségeit. Huszárt, a tudós vándornyomdászt távozása után 
először lelkes műkedvelők váltották fel. Melius 1562 nyarán kiadott latin 
nyelvű Confessio Catholicáját (jellemző a felekezetfogalmak akkori 
kezdetlegességére, hogy megnyilatkozását  ,katolikus"-nak nevezi) 
ismeretlenek tették közzé, akik a  sajtóhibákat ,a nyomtatók 
járatlanságával" mentegetik. ,Ezt a munkát a nyomtatás művészetében 
való gyakorlottságunk első bizonyságaként adjuk ki." De gyakorlottságot 
a maszatos kiadványon bizony nem veszünk észre. Huszár Gál sokkal 
gondosabban dolgozott. 


A még ugyanezen évben a nyomda élére lépő Török Mihállyal kezdődik a 
magyar mesterember-tipográfusok korszaka. 


Feltűnő, hogy a debreceni nyomda működésének első félszázadában mily 
gyakran váltogatták egymást a gazdái. Nem azért, mert az üzlet rosszul 
ment, hanem mert a halál sűrűn beleszólt az üzemvezetésbe. 


Ezúttal egyéb biztos adatok hiányában a nyomda életét az ismertté vált 
kiadványok bibliográfiai nyilvántartása alapján évek és nevek nyers 
felsorolásával vázoljuk: 


1561 


1563- Török Mihály 6 ismert nyomtatványa 
1564 


1565 a Bécsből ideszökött Hoffhalter Rafael, aki 2 magyar könyv 
kiadása után továbbköltözött Váradra. 


1566 
1567 újra Török Mihály 3 nyomtatványa 
1568 


1569- Komlós András 28 kiadványa 
1575 


1576 
1577 özv. Komlós Andrásné 6 kiadványa 


1577- Hoffhalter Rudolf, aki vándorútján idevetődve úgy látszik 

1587 feleségül vette Komlós özvegyét. 21 magyar nyomtatvány 
kibocsátása után Debrecenben halt meg 

1588- meg nem nevezett nyomdász (talán újra az özvegy) 4 munkája 

1589 


1590- Csáktornyai János 24 kiadványa 

1593 

1594- senki 

1595 

1596- Lipsiai Rheda Pál 64 kiadványa. Halála után a nyomda a fiára, 
1619 Rheda Péterre szállt, aki 1630-ig 18 nyomtatványt adott ki 
Huszár Gál után és Lipsiai Rheda Pál előtt 6 megnevezett és 2 ismeretlen 
nyomdász 95 kiadványáról van tudomásunk. Átlagban egy-egy vezetőre 
4-5 év és 16 nyomtatvány esett. Szorgalmasak, de rövid életűek. 


Kiadványaik többsége provinciális színvonalú, de  kiadástörténeti 
érdemeik méltánylást érdemelnek. 


Nyomdászattörténészeink érdeklődését főleg a debreceni könyvdíszek 
vonták magukra. ÁAtvétellel kezdték. A legelső debreceni nyomtatvány 
címlapján a genfi Crispinus nyomda jelvényének utánzatát látjuk: a 
felhőből kinyúló, horgonyt tartó kezet. 


1563-ban Török Mihály Melius prédikációnak címlapján használta először a 
város zászlós bárányt mutató címerét (fametszete felső részén állítólag az 
olvasó Melius arcképével), melyet mint nyomdászjelvényt később 
ismételten alkalmazott Csáktornyai és a Rheda-család is. 


Eltekintve Hoffhalter Rafael egyéni művészi díszeitől, gyakoriak a 
Debrecenre jellemző záróvignetták, például a tülök-díszes kétfelé kürtölő 
angyalok képe. 


A GYULAFEHÉRVÁRI NYOMDA 


Az erdélyi fejedelemség területén még egy város szerzett nevezetességet 
a nyomdászat terén, noha a XVI. században mindössze ötévi működése 
alatt csupán 20 kiadványa jelent meg: Gyulafehérvár, az ország 
székvárosa. Hírét annak köszönhette, hogy első tipográfiája az unitárius 
felekezet írásait nyomtatta, a második pedig a görög vallású román 
egyházét. 


Első nyomdásza a nyugtalan Hoffhalter Rafael, aki egyévi váradi 
szereplése után típusaival, díszeivel és iniciáléival ide átjött, s hangzatos 
udvari címmel mint ,typographus regius" élete hátralevő két 
esztendejében - részben névtelenül - 6 magyar és 8-9 latin nyomtatványt 
termelt. Az utolsó már özvegyének impresszumával jelent meg. A műhelyt 
nem a fia örökölte, mert az akkor már mint vándornyomdász barangolt a 
Dunántúlon. Wagner Gergely gyulafehérvári tanító,  Hoffhalterné 
korrektora, 1569-ben és 1570-ben még kibocsátott egy magyar nyelvű, s 
névtelenül két latin munkácskát, de utána kilenc évre nincs adatunk 
Gyulafehérvárról. II. Jánost 1571-ben a katolikus Báthori István követte a 
trónon, s emiatt az eretneknek tartott nyomda nem folytathatta 
működését. 1578-ban Báthori Kristóf fejedelem megbízásából a román 
Lőrinc diák, ószláv énekeskönyvet és román nyelvű evangéliumot 
nyomtat, melyet a Báthori-címert ábrázoló fametszettel díszít. E könyvre 
a fejedelemtől harminc évre szóló szabadalmat kapott Ezután egész 
Bethlen Gábor koráig, négy évtizeden át semmi hírünk gyulafehérvári 
nyomdáról. Majd két-három, időnként felbukkanó szerény magyar 
nyomdácska mellett felélednek Lőrinc diák hagyományai, s a város a 
román nyomdászatnak a fejedelmek által dédelgetett központja lesz. 


BÁRTFA 


Az eretneküldöző Habsburg-uralom alatt élő Magyarországon sokkal 
keményebben tartották féken a világnézeti küzdelmet. Engedély nélkül, a 
félénk városi hatóságok engedélyezési eljárása és a felsőbb fórumok 
helybenhagyása nélkül nyomdászok sehol sem tudtak megállapodni. 
Levéltári emlékek és szórványos nyomtatvány-maradványok tanúskodnak 
egy-egy kísérletről, de ezek csak egyetlen évszámot viselő pillanatnyi 
felvillanások, melyek azután elmerültek a történelem homályába. 
Ovatosak, semlegesek; ártatlan s mindenütt használható tankönyveket 
adnak ki 1573-ban Eperjesen, 1578-ban Besztercebányán, színt éppen 
csak jó nyomdászi szaktudásuk megcsillogása ad nekik. Inkább falvakban, 
kiskirály-földesurak árnyékában, mint vándornyomdászok húzódnak meg, 
hol nincsenek hatóságoknak és bürokratikus nyaggatásnak kitéve. 


A XVI. században Habsburg-Magyarországon csak két felvidéki városban 
tudott nyomda állandósulni: Nagyszombatban és Bártfán. Nagyszombat 
az ellenreformáció székhelye és  könyvterjesztésének központja. 
Nyomdájával könyvünk külön fejezetében foglalkozunk. 


Bártfa az észak - Lengyelország - felé s onnan délre vivő kereskedelmi 
utak csomópontja. Jelentős áruforgalmat bonyolít le, s Pozsony meg Kassa 
után az ő iparosai fizetik a legtöbb adót. A könyvet itt régóta tisztelik és 
szeretik. A század első évtizedeiben itt festette szép miniatúráit magister 
Balthasarius Blutfogel, a város presbitere, aki az ország legrégibb 
nyilvános közkönyvtárának, a bártfai Szent-Egyed templom könyvtárának 
hagyományozta sajátkezűleg illuminált ősnyomtatvány-gyűjteménye 21 
darabját. A könyvkészítés is virágzott: Briguet  vízjegykatalógusa 
tanúskodik régi papírmalmáról. Iskolájának rektorai, Eck Bálint és utóda, 
Stöckel Lénárt, nemcsak a maguk korában, hanem a felvidék modern 
művelődéstörténetében is kiemelkednek. Stöckel tanítványa, majd 
munkáinak kiadója volt Gutgesell Dávid, Bártfa első nyomdásza. 


A róla szóló legrégibb hírekben adósságairól értesülünk. 1576-ban 
Scharfenberg boroszlói nyomdász megkeresi Bártfa polgárbíráját, hajtsa 
be Gutgesell könyváruson azt a 8 tallért, mellyel Stöckel nála megjelent 
első kiadásának tőle vásárolt példányai vételára fejében tartozik. Két 
évvel később pedig a városi tanács előbb 40, majd 50 forintot kölcsönöz 
Gutgesell ,centumvir"-nek, hogy nyomdát állíthasson. Stöckel egykori 
jeles tanítványa, ,optimus juvenis"-e, szülővárosában immár társadalmi 
rangot viselt, s ez megkönnyítette boldogulását. 


1578 végén megkezdi húszévi tipográfus-működését, melynek mintegy 
félszáz termékében tisztametszésű antigua, fraktúr és görög típusokat, 
továbbá a kolozsvári Heltai nyomda díszeiből ismert Jacobus Lucius 
Transilvanus akkor már rostocki, majd helmstedti nyomdásztól beszerzett 
címlapkereteket, fejléceket, záró  cifrákat és négy  levéldíszes 
iniciálékészletet látunk. Lucius volt a klisé feltalálója. Nemzetközi 
kereskedelmet folytatott vele. 


Alig egy éve dolgozott, amikor a város tanácsa megkapta Rudolf királynak 
1579. február 8-án Prágában kelt körrendeletét, mely szerint a császári 
engedélyt felmutatni nem tudó nyomdákat be kell zárni, s a 
fölszerelésüket meg kiadványaikat el kell kobozni. A város urai a fejüket 
vakarták. De hát parancs parancs, Gutgesell további működését elvben 
eltiltják, hallgatólagos megegyezéssel azonban szemet hunynak, s tűrik, 
hogy Gutgesell fellebbezésük elintézéséig a nyomtatást folytatja. 
Felterjesztésben arra kérik a királyt, hogy tekintsen el rendelete végre- 
hajtásától, mert Bártfának szüksége van nyomdára, s jobb ha az itt 
működik, mintsem hogy átmeneküljön Lengyelországba, honnan tetszése 
szerint, felülvizsgálatlan könyvekkel áraszthatná el Magyarországot. 
Annak bizonyítására, hogy Gutgesell a katolikus vallásnak semmiben sem 
ártott, felsorolja eddigi kiadványait: több iskolakönyvet és naptárt, 
melyekből példány nem maradt ránk. 


A rendelet végrehajtásának hallgatólagos elhalasztása emberséges 
cselekedet volt, mert a kancelláriának öt évre volt szüksége, míg a tanács 
felterjesztésére válaszolt. Elfogadta, s Ernő főherceg királyi helytartó 
1584, augusztus 1-én Gutgesellnek kiállíttatta a privilégiumot,  - 
Habsburg-Magyarországon az elsőt. 


Ez sem biztosított zaklatásmentes tevékenységet. Rudolf négy évvel 
később újra elrendelte a nyomda becsukását, mert egy, a régi 


időszámítást követő naptárt nyomatott. Gutgesell ezúttal is ki tudott bújni 
a rendelet hatálya alól, sőt ki is bővítette a felszerelését. A nála 1589-ben 
megszállt Sultzer Salamon hochstedti vándorló betűöntővel új készletet 
csináltatott. 


A felsőbb hatóságokkal szemben helyzetét az könnyítette, hogy 1582 óta 
városi szenátor, aki alkalomadtán a pozsonyi országgyűlésen is képviselte 
Bártfát. 1599 augusztus 21-én halt meg. 


Még életében, 1597 óta, Bártfán egy másik tipográfus, Klösz Jakab 
nevével jelentek meg nyomtatványok. Uj, második officina? A típusai és 
díszei nem Gutgesellé. Utóbbi halála után azonban a két üzem egyesül. A 
kassai városi levéltár egyik irata Klöszt Gutgesell rokonának tünteti fel. 
Lehet, hogy, Klösz a városi politikában elfoglalt és öregedő Gutgesell 
támogatására, nem pedig versenytársként költözött Bártfára, de magával 
hozta a saját felszerelését. Gulyás arra gyanakszik, hogy megözvegyülve 
elvette Gutgesell leányát. 


Az egyes nyomdákról alkotott képünk szórványos tényekből és azokra 
épített elképzelésekből tevődik össze. Tény például, hogy Klösz Bártfán a 
vizsolyi nyomda felszerelésének maradványaival, annak betűivel és 
cifráival dolgozott. S ebből a feltevés: Vizsolyban Mantskovit segégje volt, 
első házasságban elvette lányát, s vele, vagy halála esetén gyermekük 
jogcímén örökölte a Mantskovitra szállt egykori Bornemisza nyomdát. 


Az is tény, hogy Mantskovit már két, illetőleg három éve halott volt, 
amikor 1598-ban és 1599-ben még mindig jelentek meg ,,Visolii"-ben 
aprónyomtatványok ,ex officina Valentini Mantskovit", amikor ugyane 
készlettel már Bártfán is dolgoztak. Következtetés: az átköltözés 
részletenként, lassan történt, s Klösz, nehogy az időveszteséggel kárt 
szenvedjen, a még el nem szállított résszel Vizsolyban fiókműködést 
folytatott. 


Egy másik tény: az Országos Széchényi Könyvtárnak van egy hely- és 
évmegjelölés nélküli csonka Fortuna c. jóskönyve, melynek előszavát 
,Kléz Jacab" írta, azzal az állítással, hogy ,az Sorsvetés avagy Szerencze 
könyvet egy nehány esztendővel ez elöt" nagy költséggel már 
kinyomatta, s most ,az elöbi vetkekből szépen megh tisztítva és 
(corjrigálva" bocsátja ki. Ez unikumot Klösz egyik 1598. évi bártfai 
kiadása, Sóvári Soós Kristóf postillája betűivel nyomtatták, számos dísze 
közül kettő előfordul egyrészt hiteles bártfai, másrészt Bornemisza- és 
Mantskovit féle nyomtatványokban,  papírjának  patkóra helyezett 
keresztet ábrázoló vízjegye pedig gyakori a bártfai meg vizsolyi 
kiadványokban, míg erdélyi papírokban nem láttuk. A Fortuna tehát 
nyilván a Vizsolyból származó készlettel nyomatott, feltehetőleg Bártfán, 
a század utolsó éveiben. 


Csakhogy: számos szibilla ábrázolása közt van olyan, melynek 
fametszetét GC mester szignálta 1594-ben. Ez a GC 1577-ben Kolozsvárt 
a Heltainé kiadásában megjelent Salamon és Markalf népkönyvet 
illusztrálta, s monogramja visszatér egy-egy 1598-ban és 1599-ben 
nyomtatott kolozsvári könyv képein is. Klösz 1594-ben még nem 
dolgozott Bártfán, viszont ez évben ifj. Heltai Gáspár a Fortuna három 


szibillaképét a ,Romai feo asszonyoknac perlődése" címlapján, illetőleg 
utolsó levelein használta fel. 


Az egymásnak ellentmondó tények közötti űrt újabb elképzelésekkel 
hidalták át: Klösz a Károli-biblia kibocsátása idejében (1590) Vizsolyból 
Kolozsvárra ment, s ott 1596 végéig, vagyis apósa, Mantskovit haláláig, 
mint ifj. Heltai Gáspár művezetője tartózkodott. Akkor visszatért 
Vizsolyba, hogy az örökséget átvegye. De Vizsolyt kicsinyelte, s 
átköltözött Bártfára. 


Kolozsvárt, bár csak alárendelt alkalmazott, a feltevések szerint a maga 
költségén adta ki a Fortuna előszavában említett sorsvető könyv első 
kiadását. Ilyesmi másutt is előfordult. Az ő kiadványának sejti Gulyás Pál 
és Horváth János Gemma Reinhardt Arithmeticájának 1591-ben Kolozsvárt 
megjelent magyar fordítását is, sőt őbenne látják magát a fordítót, aki 
névtelenül arra kéri az olvasót, hogy , meg boczás penig az vétkekről, 
mert én magyar nem vagyoc". 


A vándorlás hajlama illett egyéniségéhez. Mozgékony ember. Kiadványai 
értékesítésére felkeresett távoli vásárokat. Rohácz Melchior eperjesi 
rektor 1601-ben az eperjesi vásáron kiadandó kéziratot ad át neki. 1610- 
ben Kassára akar költözni. Ott szívesen fogadnák, hívják, de az 
áttelepítése költségeire kért 100 forintnyi kölcsön helyett csupán 10-et 
ajánlanak fel, mire betegeskedésére hivatkozva eláll tervétől, s maga 
helyett a segédjét és vejét, Fischer Jánost ajánlja. 1614-ben pedig - 
előzően körültekintéssel biztosítva magának a hatóságok támogatását - 
áttelepszik Lőcsére. A girbegörbe utca lengyel mintára épített 
lábasházában azonban nem érzi jól magát, s műhelyét átadva Schulz 
Dánielnek, már egy év múlva, négy kiadvány kibocsátása után visszatér 
Bártfára. Ott 1616 nyarán jelenik meg ismét nyomtatványa, az 
Evangeliumok és Epistolák, s ebben Tilenius György sziléziai lutheránus 
lelkésznek az evangéliumi szöveghez írt sommázása, melyet maga Klösz 
fordított magyarra. 


Utolsó kiadványa 1618-ban jelent meg. Négyévi szünet után, 1622-től 
fogva utóda, az akkor 21 éves ifj. Klösz Jakab áll a nyomda élén. 
Negyvenkét évig vezeti, 1664-ig, s ez idő alatt 70 terméke jelent meg, 
köztük 32 magyar nyelvű. 


A MAGYAR NYOMDÁSZAT AZ ELLENREFORMÁCIÓ IDEJÉN 


A NAGYSZOMBATI ÉS A POZSONYI NYOMDA 


Hatvan évvel Luther fellépése után a katolikus vezérférfiak arra 
eszméltek, hogy Magyarországon győzött a protestantizmus. Diadalát 
nagymértékben a nyomdászoknak köszönhette, kik a nemzeti nyelvű 
prédikációkat és vitairatokat széltében elterjesztették. A földesurak és az 
értelmiség olvasta őket, a jobbágyok pedig azt a papot követték, akit 
uraik egyházuk élére állítottak. 


A nyugati államokban az , eretnekek" leküzdésének előharcosa az 1540- 
ben erre a célra alapított jezsuita rend. A jezsuiták felismerték, hogy a 
leghatásosabb fegyver a protestantizmus ellen ugyanaz, melyet a 
protestánsok alkalmaztak a katolikusokkal szemben. Szomszédságunk- 
ban, Ausztriában, ők is nyomdákat alapítanak. Példájukat nyomban követi 
a még jezsuitamentes királyi Magyarország. 1578-ban a nagyszombati 
nyomda létesítése már a nálunk is meginduló ellenreformáció egyik első 
ténykedése. 


Telegdi Miklós nagyszombati plébános és nagyprépost, a törökök elől 
odamenekült esztergomi főegyházmegye kormányzója közvetlenül 
tapasztalta, hogy Nagyszombat lakossága hamarosan áttér a protestáns 
hitre, ha nem védekezik Bornemiszáék ellen. Ő is kezdett postillákat meg 
hitvédelmi munkákat írni, melyeket eleinte Bécsben Hoffhalter Rafaelnél 
nyomatott, majd 1577-ben megvásárolta a bécsi jezsuiták heverő, már 
eléggé elhasznált  nyomdafelszerelését. A vételár a bécsi 
rendházfőnöknek a római jezsuitagenerálishoz intézett jelentése szerint 
500 forint volt. OÖsszegét a nagyszombati káptalan bocsátotta 
rendelkezésre, amiért is a nyomda Telegdi halála után a magyar királyi 
udvari kamara ítélete értelmében a káptalan tulajdona lett. De jellege 
szerint nemcsak egyházmegyei, hanem országos nyomda is. Amit ugyanis 
Telegdi a jezsuitáktól elég romlott állapotban megvásárolt, nem volt 
alkalmas a tervezett üzem berendezéséhez. Felszerelését ki kellett 
egészíteni, betűanyagát felfrissíteni, bécsi kismesterektől cifrákat s az 
egykori Singrenius nyomdából származó iniciálé-készleteket beszerezni, 
magyar szövegekhez ékezett betűbélyegzőket és matricákat rendelni, s a 
nyomdahelyiségnek megfelelő bútorzatot ácsoltatni. Mindez tetemes 
költségeket okozott, s ennek fedezésére a király 1000 forintot utalt ki az 
esztergomi érsekség jövedelméből. Sőt, miként az udvari kamara jogi 
véleményében megjegyezte, püspökök, udvari méltóságok s más 
egyházmegyék káptalanjai is hozzájárultak. 


A látképeken sok hegyes templomtornya miatt tűpárnára hasonlító Trna- 
parti hivatalnok városban Telegdi volt a legnagyobb úr - a Pozsonyban 
lakó esztergomi érsek helyettese, a nagykáptalan tömérdek hivatalának 
fő főnöke - ideje nagyobb részét mégis a plébániáján berendezett 
nyomdában töltötte. Volt ugyan  művezetője, az — augsburgi 
nyomdászcéhbe tartozott Otmar Bálint, aki mellett Peechi Lukács 


káptalani ügyész a korrektori tisztet töltötte be, de mindennek az 
irányítója maga Telegdi. 


Az egyetlen nyomda az országban, melynek zaklatástól nem kell félnie. 
Privilégiumát az udvari kancellária csigatempója miatt ugyan csak 1584- 
ben kapta, ugyanabban az évben, melyben Bártfa, de a király 
hangsúlyozza benne, hogy eddig is ,tudtunkkal és akaratunk szerint" 
működött. Megszüntetésre ítél valamennyi, hasonló engedélyt felmutatni 
nem tudó nyomdát, s elrendeli, hogy a nagyszombati kiadványokat az 
országban sehol utánnyomatban nem szabad terjeszteni. Külföldről sem 
szabad ilyeneket behozni, - elkobzás és tíz arany bírság járna érte. E 
privilégium egyúttal az első hazai kötelespéldány-rendelet: meghagyja, 
hogy a tipográfia minden termékéből 3-3 példányt fel kell terjeszteni 
Bécsbe a magyar királyi kancelláriához. Nem a nyomtatványok 
fennmaradása volt a célja, mint mai kötelespéldány-tőrvényeinknek, 
hanem - bizalom ide, bizalom oda, az ördög sohasem alszik - az 
ellenőrzés. Legalább három ellenőrnek kellett a nyomtatványokban 
kárhoztatandó gondolatokat nyomozni. Ilyeneket azonban a 
nagyszombati nyomda kiadványaiban sohasem találtak. 


Telegdi , az felseges Romai Chaszarnac Kegyelmes engedelmebőöl" 1578 
októberében megjelent saját magyar nyelvű 920 oldalas munkájával, az 
Evangéliumi magyarázatok második részével kezdte meg működését. 
(Első kötetét egy évvel korábban Bécsben, ugyancsak császári 
engedéllyel, Appfel Mihálynál nyomatta.) Utána nemcsak a saját 
alkotásait - postillát, Bornemiszával folytatott hitvitát -, hanem népies 
iratokat, magyar nyelvű kalendáriumot s közhasznú könyveket adott ki, 
köztük a magyar törvények gyűjteményét, a Corpus Jurist, melyet a 
nyitrai püspök, Mossóczy Zakariás állított össze. Telegdi 1586-ban 
bekövetkezett haláláig, kilenc év alatt, összesen 8 magyar és 6 latin 
kiadványt nyomatott, - együtt 4064 oldalon. A termelés évi 450-460 
lapnyi csekély átlagából következtetve csak egyetlen sajtón. De így is 
elérte, hogy Nagyszombat a magyar katolikus világ művelődési és 
irodalmi központja lett, tipográfiája pedig Kolozsvár, Debrecen, Vizsoly, és 
Bártfa mellett az ország legteljesítőképesebb nyomdájává fejlődött. 


Halála után a vezetést az eddigi korrektor, Peechi Lukács vette át. Miként 
Telegdi, ő is tudós és író, s emellett művész, aki kiadványaihoz maga 
rajzolta az illusztrációkat. Még Telegdi idején ő szerkesztette a hamarosan 
híressé vált piros-fekete nyomású nagyszombati kalendáriumot (első 
évfolyama 1579-re szól), az első magyar képes naptárt, magyaros 
alakokat ábrázoló  hónap-fejlécekkel. Gyakorlati tanácsokat adó 
versikékkel fűszerezte, melyek a gazdasági és a ház körüli teendőket 
tárgyalták klasszikus mértékű sorokban. Utánuk az aktuális 
eseményekről, háborúkról, csodákról tájékoztatta a magyar népet s a 
kisnemeseket, kiknek az imádságos könyv mellett a kalendárium volt az 
egyetlen olvasmányuk. 


Nyomdavezető korában kiadványai közt - az évenként megjelenő 
naptáron kívül - még hétnek ő maga volt a szerzője. Legérdekesebb a 
magyar növénytan története szempontjából nevezetes Az Keresztyén 
szvzeknecnec Tiszteseges koszoroia (1591) sok botanikai képpel, köztük a 


saját kertjével, melyben bemutatta családját, a koszorút kötő Martha 
asszonyt, a fűzfalovon lovagló Lackót és az egyik kezében madarat, a 
másikban virágot tartó Emrét. A jelenet fölött két szárnyas, kövér 
angyalka tartja koszorúban a család nevét. A naiv és bájosan elmélkedő 
művecske utolsó oldalát nyomdászjelvényével díszítette. Ez a saját 
címere. Más, 1591 utáni kiadványaiban, kalendáriumok és Az keresztyen 
hadakozásnac tüköre végén is felhasználta. 1603 után nem találkozunk 
többé a nevével. Egy akkori latin kiadvány impresszumában a műhely 
elnevezése , Typographia Capituli Strigoniensis" - az esztergomi káptalan 
nyomdája. Kiadói tevékenységében ugyanakkor új korszak kezdődik 
Pázmány Péter műveivel. Ekkor jelent meg első magyar könyve, a Felelet 
az Magiari Istuan Saruari Praedicatornac az ország romlasa okairvI irt 
köniuere. 


Peechi halála után hosszú tespedés következik. Fő oka, hogy Forgách 
bíboros-érsek új nyomdát szervezett Pozsonyban - a nagyszombati 
felszereléséből. Fokozatosan egész állagát átvitette, s 1620 után a 
kifosztott nagyszombati tipográfia két évtizedre nem ad életjelt magáról. 
A pozsonyi igazgatója Káldi György; a jezsuita kollégium bibliafordító 
rektora, majd páter Némethi Jakab. Legszebb kiadványai Pázmány Péter 
bécsi eredetű rézmetszetekkel díszített munkái. 


A pozsonyi nyomda fénykora 1635-ig tartott. Ekkorára betűkészlete 
felfrissítésre szorult, s páter Némethi Wucherer Máté bécsi betűöntőnél 
közel 500 font betűt vásárolt 237 forintért, s ezenkívül lépéseket tett 
Ferencfi Lőrinc magyar királyi udvari kamarai titkár magánnyomdájának 
megszerzésére. Ferencfi Bécsben főleg országgyűlési törvénycikkeket 
nyomtatott, állami megrendelésre, de ő volt első nyomtatója és kiadója 
Balassa Bálint [Istenes Énekeinek is, melyeket 1632 és 1635 között adott 
ki kecses, keskeny kötetkében, remek illusztrációkkal. Típusait csakhamar 
viszontlátjuk Pázmány Pozsonyban megjelent /mádságos Könyvében. 


E felfrissítés ellenére azonban most Pozsony járt úgy, mint előbb 
Nagyszombat: az ő nyomdáját hanyagolják el, hogy a nagyszombatit 
támasszák fel. Pázmány Péter bíboros érsek 1635-ben megalapította a 
nagyszombati egyetemet, azt a jezsuita rendre bízta, s visszautalta a 
Forgách által elvitetett tipográfiai anyagot. A csakhamar nemzetközi 
jelentőségre jutó új egyetemi nyomda 1640 óta működött, mindenkor az 
egyetem egyik tanárának igazgatása és a rector magnificus felsőbbsége 
alatt. Impresszuma: ,academiai bötükkel", - ,typis academicis". Privilé- 
giumot kap a törvények és az országgyűlési irományok kiadására, s 
természetesen itt jelennek meg a jezsuita professzorok munkái, a 
vizsgázó hallgatók disszertációii meg a tömérdek egyéb egyetemi 
assertio, thesis és libellus gradualis. A kiadványok megoszlásában a 
latinok - a magyar nyelvűek rovására - előtérbe kerülnek. Ugyszólván 
mindegyiknek az elején vagy végén dadogó üdvözlőversek magasztalják 
a szerzőt és művét. Még jelentéktelen doktori értekezések sem 
jelenhettek meg, ha 3-4 udvarias versike nem állt jót a kezdő író 
tehetségéért. 


A technikai vezetőket - az ún. factorokat - Németországból szerződtették. 
Az egyiknek, Byller Máténak a szerződésében (1666) azt olvassuk, hogy 


az egyetemi előadások tanrendjét és a színlapokat ingyen tartozik 
kinyomatni; köteles az egyetem kancellárja előtt hivatalos esküt tenni, a 
rector előzetes írásbeli engedélye nélkül semmit ki nem nyomathat, az 
elkészült . nyomtatványokat a nyomda professor  prefectusának 
jóváhagyása nélkül senkinek ki nem adhatja. Mint hozzáértőnek 
selyemszalagra nyomandó címereket és emblémákat kellett vésnie. 
Lakást bárhol tarthatott a városban, csak éppen a nyomda épületében 
nem. 


A személyzet a kiadványok állapotáról ítélve aránylag nagyszámú 
lehetett, s ügyeltek arra, hogy értelmes magyar szedőik legyenek. A többi 
nyomdához képest itt követték el a legkevesebb sajtóhibát. 


A személyzet egy ízben az udvari kancelláriához benyújtott panaszban 
tiltakozott a város által rárótt súlyos adók miatt. A kancellária 
sajnálkozott, hogy nem tehet semmit, nem avatkozhatik a város autonóm 
jogkörébe, de fel fogja hívni a  magisztrátust a méltányosság 
gyakorlására. 


A tulajdonképpeni személyzet mellett foglalkoztattak rézmetsző 
művészeket is, köztük olyan nevezetességeket, aminő a holland Ther 
Portten és  Nypoort. Gondot fordítottak továbbá a pompás 
könyvkötőüzemre, melynek magyaros jellegű, legyező motívumokkal, 
barokk  cikornyákkal,  császárképmásokkal és  címerekkel gyakran 
túlterhelt, aranyozott préselésű, ún. nagyszombati kötései múzeumaink 
féltett kiállítási darabjai, és - legalább a mi szemünkben - felülmúlják 
bécsi mintáikat. 

Znióváralján papírgyártó telepet tartottak fenn, előbb egy, majd két 
malommal. Vízjegyeiben a jezsuita monogramot látjuk, a címerbe, szívbe, 
napba vagy virágkoszorúba foglalt /HS betűket, a H-ból kinövő kereszttel. 


Egy-egy alkalommal a tipográfiai felszerelést ki-kiegészítették. Kollonits 
bíboros érsek kívánságára Krakkóban cirill betű-készletet öntettek, s ezzel 
a század utolsó éveiben az első kárpátukrán nyelvű könyveket 
nyomtatják. 


Nagyszombat a legtermékenyebb XVII. századi nyomdánk. Sztripszky az 
1600-1700-as évekből 465 nyomtatványát mutatja ki. Más katolikus 
nyomda csak a XVII. század utolsó negyedében létesült. Az egyik Kassán, 
szintén a jezsuita rend tulajdonában, a másik a csíksomlyói ferencrendi 
zárdában. Az előbbi 1674, az utóbbi 1676 óta, és csak szórványosan, 
ritkán adott életjelt magáról. 


A PROTESTÁNS NYOMDÁK HELYZETE 


Eltekintve néhány kérész életű, tengődő, semleges nyomdától (a 
csallóközi Tejfalun és Somorján, majd Trencsénben, Zsolnán, Lorétomban 
stb.), az országban öntudatos protestáns nyomdák működtek ebben az 
időben is. A vándornyomdászok eltűnte után számuk a Dunántúlon s 
némileg a Felvidéken is megcsappant. (A csepregit s a pozsonyi Gründer- 


félét a hatóságok agyonzaklatták.) Erdélyben viszont két református 
nyomdaszékhellyel több van, mint a XVI. században. Ott a helyzetük 
kedvezőbb, a cenzúra több engedékenységet tanúsít, a privilégium-kiadás 
nem oly szűkkeblű, mint a királyságban. Erdélyben több volt a szabadság. 


Az ellenreformáció korát kétféle hit, kétféle műveltség jellemzi: katolikus 
és protestáns. Ennek megfelelően a vezető városokban külön szellemi 
központok létesültek: a katolikusok számára Nagyszombatban és Kassán, 
a protestánsok részére Gyulafehérvárt és Sárospatakon. (Jegyezzük meg: 
a XVII. századi vezető városok mai fogalmaink szerint csupán kisvárosok, 
melyek lakossága nem haladja meg a három-négyezer főt.) A katolikusok 
osztrák és francia minták után indultak, a protestánsok a német, svájci és 
holland egyetemek szellemiségét követték.  Eszközeik az ifjúság 
meghódítására az iskolák - katolikus oldalon a jezsuita rend 28 
középiskolája és a nagyszombati egyetem, protestáns részen a debreceni 
és az erdélyi kollégiumok meg a sárospataki főiskola -, a felnőttek 
megtartására vagy áttérítésére pedig nagyrészt a prédikáció és a 
nyomdászat. A katolikus nyomdák nagyobbrészt latin, a protestánsok 
inkább magyar könyveket adtak ki. Az egyik a latinul értő felsőbb rétegek, 
a másik a nép számára. 


A határok ingadozók; hol kiterjednek, hol visszahúzódnak. A felvidéki 
városok, ha csak kis alkalom kínálkozik, függetlenítik magukat. Debrecen 
hol a király, hol a török, hol az erdélyi fejedelem hatalma alá tartozik. A 
nyomdák a tényleges erőviszonyoknak engedelmeskednek, aszerint, hogy 
karhatalommal rendelkező kormánybiztos  beavatkozhatott-e a 
munkájukba vagy nem. Bizonytalanság idején sem a felvidéki városokban, 
sem Debrecenben nem törődtek a császári rendeletekkel s 
privilégiumokkal. 


Protestáns hivatalos nyomda volt a gyulafehérvári. Ötven évvel a 
Hoffhalter Rafael-féle unitárius nyomda megszűnte után, 1620-ban 
Bethlen Gábor alapította a ,fejedelmi nagynyomdát". Vezetői Válaszúti 
András és Meszleni Márton, majd Lignicei Effmurt Jakab, , Feiedelem Vrvnk 


Typographusa és compactora". I. Rákóczi György elégedetlen volt vele, 
mert túl lassan készült el a Graduállal. ,Itt magunk előtt vagyon egy 
magyar könyvnyomtatónk - írja egyik bizalmasának -, veretjük, 


tömlöcöztetjük, ugyan semmi." Hogy gyorsabban menjen, a nyomdaüzem 
kiegészítésére öntőműhelyt, könyvkötészetet és papírmalmot létesített. 
Az öntőműhelyre a Graduál különleges nagyalakú betűi és hangjegyei 
miatt volt szükség. Amikor a könyv végre megjelent, 200 példányt 200 
református egyháznak ajándékba küldött, mindegyiken saját kezűleg beírt 
nevével és jeligéjével. 

A szép nyomdát, az ugyancsak idősebb Rákóczi György által alapított 
román nyomdával együtt 1658-ban a Gyulafehérvárra tört tatárok 
elpusztították. A két nyomda maradványai három évtizeden át hevertek 
az omladékok közt. A magyar nyomdát később feltámasztották, 1764-ben 
átköltöztették Enyedre, hol 1849 elején a háború áldozata lett. 


A román nyomda felállítását Geleji Katona István erdélyi református 
püspök javasolta Rákóczinak. Nyomdászait a fejedelmi kincstár fizette, a 
fejedelem gondoskodott betűről, papírról, özönével megjelenő kiadványai 


minden költségét ő fedezte. Még a szellemi munkát is díjazta. A Noul 
Testament (Újtestamentum) fordítójának ,adasd ötven forintot - írja 
Lorántffy Zsuzsannának -, posztót egy dolmánynak valót, de ezt is püspök 
uram (Simione Stefan) kezébe adasd édesem". 


A második fejedelmi nyomdát I. Rákóczi György özvegye, Lorántffy 
Zsuzsanna Sárospatakon létesítette 1650-ben. Első vezetője, aki a Corpus 
Juris 1653-as kiadását nyomtatta ,ő Nagyságok Typographiájokban" a 
német Rhenius György, a második Rosnyai János. (Róla szól Máthé Lydia 
1955-ben kiadott élvezetes korhű regénye: ,A nagy út vándora".) 
Lorántffy Zsuzsanna halála (1660) után menye, II. Rákóczi György 
rekatolizált özvegye, Báthori Zsóka, a sárospataki református 
intézményeket a jezsuiták kezére adta, mire Rosnyai a nyomda 
felszerelését idejében előbb Kolozsvárra, majd onnan Debrecenbe 
szállíttatta. Pontos leltára volt: a betűállomány 48 mázsára és 40 fontra 
rúgott, amiből 1 mázsa 36 font a héber, 1 mázsa 116 font a görög, 2 
mázsa 10 font ,különb különbféle cifrák", 1 mázsa 82 font a 
"kalendáriumhoz való cifrák vagy jegyek", a többi pedig a 14-féle latin 
betűtípus közt oszlott meg. 


Hivatalos református nyomdának minősíthetjük a debrecenit is. Rheda 
Péter halála után, 1630-ban, a város adósságok miatt az özvegyre szállt 
házat és műhelyt lefoglaltatta, s az utóbbi vezetésére Fodorik Menyhért 
diákot, addigi könyvkötőt és könyvárust szerződtette. Húsz évig szerepel 
a neve az impresszumokban; 25 magyar és 5 latin kiadványáról van 
tudomásunk. Tetszetősségben messze elmarad a két Rheda mögött, 
nyomtatási költségeit protestáns főurak, vallásos főrangú asszonyok, 
jómódú polgárok viselték, de a szerződés értelmében csak azt volt szabad 
nyomatnia, amit , az varos bötsületes tanátsa" megengedett. 


Tízévi tengődés után munkáját 1662-től 1676-ig Karancsi György 
folytatta. Az ő idején éri el a debreceni nyomda a mélypontját. 
Mentegetőzik a pestissel és a betűk elkopásával. Piszkos, maszatos, 
egyenetlen nyomású kiadványok a legrosszabb minőségű papíron. Vezet 
a sajtóhibák sokaságában. A szánalmas külsejű könyvek jellemzésére 
akkoriban lett szójárás a , valóságos Karancsi-nyomat" kifejezés. A város 
igyekezett szabadulni tőle. Az 1671-évi tanácsülés kimondja, hogy ,az 
Typographia ruinában lévén, ujabb Typographust kell állítani"; - s egy 
évvel később: ,az Pataki Typhographust (a már Kolozsvárt idéző Rosnyai 
Jánost) is hini kell ad Typographiam". Karancsi mégis változatlan 
hanyagsággal tovább nyomtat 1676-ig, valószínűleg halála évéig. (A 
protekció többet ért a szaktudásnál.) Csak akkor foglalja el helyét 
Rosnyai. Hollandiából új típusokat és díszeket hozat, ötévi működése alatt 
21 magyar és 8 latin kiadványával újra fellendítette a nyomdát. Amikor 
1682 végén meghalt, olyan temetést kapott, amilyen csak a város 
közügyeiben érdemeket szerzett férfiúnak járt. 


A MAGYAR NYOMDÁSZAT ÚJ FELLENDÜLÉSE 


Misztótfalusi Kis Miklós önvédelmi iratában arra hivatkozik, hogy pályája 
kezdetén ,a szomszéd keresztyén nemzetek példabeszédképpen 
emlegették a magyarok csúf nyomtatását". S Pápai Páriz is azt verseli: 


A" Tipografia szintén meg-hanyattla, 
Mint árva tsak fogya, kopék, nem ujula; 
Kiből e" Nemzetnek érkezék sok kára." 


A hanyatlás oka mindenekelőtt az volt, hogy az erdélyi papírmalmok bár 
olcsó, de csak durva és foszladozó nyomdapapírt készítettek, a nyomdák 
pedig inkább arra fanyalodtak, mintsem hogy a Szepesség valamivel jobb, 
de drágább és körülményesebben szállítható papírját hozassák. (A kényes 
Misztótfalusi egyszer közel fél esztendeig szüneteltette tevékenységét, 
mert a kuruc mozgalmak miatt nem kaphatott Felső-Magyarországból 
papírt. Kérlelte Teleki Mihályt, hozasson Amsterdamból a finom és vékony 
holland papír gyártásához értő mesterembert, akitől az erdélyi honfitársak 
a papírkészítést megtanulhatnák.) 


A másik ok az volt, hogy a protestáns nyomdászok többsége megszokta 
betűi képét, s nem gondolt változtatásra. A magyar szedés tömérdek 
ékezetével amúgy is hátrányban van a latin s általában az ékezetlen írású 
nyelvek egyenletességével szemben. Az időben pedig a szaggatott 
nyomtatásképet még nyugtalanabbá tette a töméntelen hiányjelt 
alkalmazó helyesírás. Maguk a típusok is elavultak. A katolikus nyomdák 
betűi más stílusúak voltak. A spanyol eredetű jezsuita rend a francia 
betűmetszők (Garamond, Estienne) típusait hozta Bécsbe s innen 
Pozsonyba meg  Nagyszombatba, a protestáns nyomdák viszont 
fenntartották Aldus, Basel meg a németországi tipográfiák hagyományait. 
Ha szembeállítjuk Pázmány Kalauza valamelyik oldalát Karancsi debreceni 
nyomtatványaival, rádöbbenünk a különbségre. A katolikusoknál több 
ízlés és lendület mutatkozott a matricák különleges kikészítésében is, 
amit a magyar betű, sajátosságai folytán, megkívánt. 


A hanyatlás harmadik oka, hogy a barokk stílus elöregedésében egyre 
inkább túlozta motiválatlan nyugtalanságát, cifraságát, zsúfoltságát. A 
barokk címlapon 20-25 sor van. A nyomdász egész betűkészlete minden 
fokozatát bemutatja benne: a főcím betűi vastagok és nagyok, az alcímé 
kisebbek, a címmagyarázaté még kisebbek. Gyulai Mihály lelkipásztor 
Debrecenben 1681-ben megjelent táncellenes könyvecskéje címlapján 73 
szó van. Maga a cím egy főmondatból és nyolc mellékmondatból áll. 
Megfogalmazása is jellegzetesen barokk: Fertelmeskedő s bujálkodó 
Táncz Jutalma. Utána jön az ,azaz": alcím és címmagyarázatok hosszú 
sora. Mondhatni: parókás címlap. Megfelelt a copfos vendéghajat és az 
égszínkék mentéken számtalan csipkét mutató ízlésnek. 


Ez egyébként külföldön is így volt. A magyar szerzők ott megjelent 
munkái mindazonáltal jobb benyomást keltenek. Ennek tudatában voltak 
maguk a szerzők is. Egyre több magyar könyvet nyomattak külföldön, a 
katolikusok Bécsben, Prágában, Grácban, a protestánsok Hollandiában és 


különféle német városokban. Zrínyi Miklós Szigeti Veszedelem-e (1651) és 
Listius László Magyar Marsa (1653) Bécsben, Apáczai Cseri János 
Enciklopédiája (1653) Utrechtben, Szenczi Molnár Albert számos munkája 
Nürnbergben, Hanauban, Heidelbergben, Herbornban és Oppenheimban 
jelent meg. Még a Károli-biblia 3. kiadását is külföldi tipográfus, Jansonius 
nyomatta, Amsterdamban, 1645-ben. 


HOLLAND MINTAKÉPEK NYOMÁN 


A holland nyomdászat tekintélye egyre erősbödött. Ott 1609-ben 
eltörölték a cenzúrát, s ezzel a nyomdászat fejlődésének legsúlyosabb 
akadályát megdöntötték. A haladás főleg a felszerelés modernizálásában 
mutatkozott. A sajtó egyes fa alkatrészeit fokozatosan kicserélték vasból 
vagy rézből valókkal. Először a ráma meg a sajtófödő kerete készült 
vasból, majd Blaeu , holland rézcsavarokkal" javította a mechanizmust. S 
nemcsak technikai részletekben váltak ki, hanem a könyv egészének 
hatásával is. Remek holland papírra tisztavágású apró betűkkel nyomott 
miniatűrformátumú, finomkötésű könyvekkel lepték el a piacot. Az akkori 
Európa legnagyobb városaiban, a forgalmas Antwerpenben és a nyüzsgő 
Amsterdamban, valamint a híres egyetemi városban, Leydenben 
virágoztak a világ akkor legtökéletesebb nyomdái, Plantin-Moretusé, 
Blaeué, Jansoniusé, a Wettsteinéké s valamennyit felülmúlóan az 
Elzevireké. Az utóbbiak több mint 2100 kiadványát külön bibliográfia 
tartja számon. 


E holland nyomdászok világismert nagytőkések, - a mieink homályban élő 
kispolgárok. Már nem tartoznak a nyomdászok humanista nemzedékéhez, 
s nem is hitbuzgó agitátorok. Óvatos iparosok, akik a folytonos politikai 
bizonytalanságok és háborús eshetőségek közt nem mernek kockázatot 
vállalni. . Nyárspolgárvidék protekciós rendszeréhez alkalmazkodó 
emberkék. Termelésük szürke közepesség. De hát a halandók lelkében a 
ködös kisszerű viszonyok között is vágy él a tökéletesség után, s 
nyomdászcsaládaink, hacsak tehették, Hollandiába küldték tanulni fiaikat. 


Brewer János 1664-ben orvosdoktori címmel tért haza otthonába, Lőcsére, 
s holland típusokat hozott magával a bátyja, Sámuel vezetése alatt álló 
szülői nyomda részére. Diplomája ellenére ennek a szolgálatába állt, s 
impresszumokban meg nem említetten ő az irányítója a kiadói üzletnek. 
Lőcse volt a XVII. század 29 magyarországi nyomdaszékhelyének 
legtermékenyebbje. Hetvenöt év alatt a század végéig, mai ismereteink 
szerint, 586 könyvet nyomtatott, a két ország 3305 tételnyi 
össztermelésének 1896-át. Kolozsvár és Debrecen után itt jelent meg a 
legtöbb magyar nyelvű könyv. A holland emlékek fel-felélednek rajtuk, 
például Balassa Bálint és Rimai János /stenes Énekeinek kecses kötetén, 
vagy legnépszerűbb kiadványán, a Lőcsei Kalendáriumon. A Brewer 
nyomda képét s a benne folyó munkát Comenius Orbis pictusának első 
magyar kiadása ábrázolja. 


A leydeni egyetemen theológiát tanult Szenczi Kertész Ábrahám, aki 
hazatérte után 1640-ben Váradon nagyobbszerű műhelyt rendezett be. 
Pápai Páriz személyesen ismerte: 


"Ez Hollandiából szép Betüket hoza, 

Tellyes Könyv-nyomtató Mühelyt fel-állata; 
Mellyből sok szép haszon Nemzetünkre szálla, 
Mind addig, mig Várad török kézre juta." 


Egy másik kortárs, Szalárdi János, Siralmas Krónikájában gróf Bethlen 
Istvánban jelöli meg fő pártfogoltját, aki ,az váradi nevezetes oskolához 
és ecclesiához igen szép typographiát nagy költséggel hozatott volt s az 
öreg formában (ívrétben) már kezünknél levő szép magyar biblia 
nyomtatására is testamentumában ezer tallér sommát hagyott volt." 


Szenczi Elzevir-betűkkel nyomtatott, de a kritizálgató Misztótfalusi 
Mentségében szemére hányja, hogy mindenben Jansoniust követte, , úgy 
hogy ahol amaz jó volt, ez is, ahol amaz hibázott, ez is". 


Húsz év alatt 113 kiadványa jelent meg Váradon, köztük 70 magyar 
nyelvű. Meggazdagodott velük, két , palotát" tudott vásárolni, - de 1660- 
ban mindent ott kellett hagynia, a török elfoglalta a várost. Szenczi 
Kolozsvár erős falai közé menekült, hova felszerelését és a Biblia addig 
kinyomtatott íveit is sikerült magával vinnie. A Váradi biblia (a Károli- 
biblia 5. kiadása) Kolozsvárt jelent meg 1661-ben. Másfél évi Kolozsvári 
időzés után Szenczi 1662-ben áttelepedett Szebenbe, s ott 1667-ben 
meghalt. Nyomdáját örökösök híján az erdélyi fejedelmi kincstár vette át, 
s Apafi a kolozsvári református kollégiumnak ajándékozta, hol 
Veresegyházi Szentyel Mihályt évi 150 forint fizetéssel és természetbeni 
járandóságokkal (évente ruhára valót, búzát, kását, borsót, 3 disznót, 6 
bárányt s 16 icce vajat utalt ki részére) munkavezetőnek. alkalmazta. 
Veresegyházi tizenhat évi működése alatt 85 magyar és 23 latin könyvet 
adott ki, 24300 lapnyi terjedelemben. 1669-ben ő is Hollandiából hozatott 
Elzevir betűkkel egészítette ki állagát. 


Debrecen városa 1681-ben Rosnyai segédjét, Töltési Istvánt ösztöndíjjal 
küldte Hollandiába, hogy ott a nyomdászat művészetében tökéletesítse 
magát. Blaeunál Amsterdamban betűmetszést akart tanulni, Blaeu 
azonban nem fogadta be. Erre Misztótfalusi amsterdami műhelyében 
ingyen tanította. De sehogy sem volt vele megelégedve. Töltési - meséli a 
Mentségben - , mintegy három holnapig kontinuálván azért nálam, monda 
olykor: vagy stempel, vagy nem stempel, de én bizony miatta el nem 
vesztem szemeimet; egy stempelt nézek, melyet csinálok és kettőt lát a 
szemem." Valami eredményt mégis elért, mert hazatérve ő volt az első, 
aki Debrecenben, Rosnyai helyének átvétele után, saját metszésű 
betűkkel is bírt. Legalábbis ez tűnik ki az egyik szerző, Láng János 1685- 
ben írt leveléből: ,Sok fáradságom volt az kigyelmed munkájával; betüm 
nem volt elegendő; úgy kellett metszenem ujonnan és öntenem, miért 
egyszersmind mind sculptor és fusor vagyok. Ugy itélem: talán ez a betü 
fog tetszeni, mert alkalmasabbat most nem nyomtathattam." 


Misztótfalusi azonban imígy bírálja: ,Idegen országból örökké 
defectusokkal hozták még eddig a tipust, mely miá a debreceniek ma sem 


élhetnek némely tipusok nemeivel. Olcsó húsnak hig a leve. Megtetszik ez 
a debreceni típusból, mellyet nagy hirre Amsterdamból szerzettek. Ezelőtt 
húsz esztendőnél nem sokkal elébb hozatták volt azt s már odavagyon, 
engem kértek, hogy helyekbe mást készítsek." 


Töltési csakugyan nem szerzett dicsőséget Debrecennek. Amikor a főbíró 
Pósaházi János sárospataki tanár Coccejus holland református teológus és 
Cartesius (Descartes) ellen irt munkáinak önkényes kiadása miatt 
tömlöcbe záratta, véget ért háromévi debreceni pályafutása. 
Kiszabadulása után Komáromba távozott. Ottani nyomdájával több sikere 
volt, privilégiumot kapott hozzá, - a kuruc mozgalmak idejében tanúsított 
csendes Habsburg-párti meghunyászkodása jutalmaként. 


AZ ERDÉLYI FŐNIX 


1680 őszén az amsterdami Bloemgrachtén idegen református teológus 
kopogtatott be Blaeu Jánoshoz, a legnagyobb hollandiai nyomda 
vezetőjéhez. Elmondta, hogy Misztótfalusi Kis Miklósnak hívják, erdélyi 
magyar, eddig a fogarasi elemi fiúiskola rectora volt, s most azért jött 
Hollandiába, mert egyháza újra ki akarja adni és Hollandiában akarja 
nyomatni a biblia magyar fordítását, melynek eddigi kiadásai annyira 
elfogytak, hogy már sehol sem lehetett belőlük példányt szerezni. 
Egyháza őt bízta meg az új kiadás sajtó alá rendezésével, ő pedig, hogy 
feladatának minél jobban megfelelhessen, meg akarja tanulni a 
nyomdászatot. Kéri, fogadja fel Blaeu tanítványnak. 


A neves holland nyomdász csodálkozva kérdezte: hát Magyarországnak és 
Erdélynek nincsenek tipográfiái, melyek a bibliát kibocsáthatnák? 


- Vannak - felelte Kis, kinek élete végén írt visszaemlékezéseiben 
visszarezdül a két férfi első párbeszéde. - Nyomdászatunk talán régibb a 
hollandiainál is, mert már Mátyás király idejében virágzott. (Akkor úgy 
tudták, hogy az ország egyetemi városában, Pozsonyban.) Protestáns 
tipográfiáink is vannak bőven, maga a református egyház is tart fenn 
egyet Kolozsvárt. Működnek továbbá jeles magánnyomdák, s eddig 
ilyenek adták ki az eddig legterjedelmesebb magyar nyelvű 
nyomtatványt, a teljes bibliafordítást, először Vizsolyban szegény 
vándornyomdásznál, majd Váradon, az ország leggazdagabb mesterénél, 
kinek ott két palotája is volt. A következő kiadást azonban mégsem 
ajánlatos az otthoniakra bízni. A hazai papír durva, hamar elkoptatja az 
apró betűt, s emiatt nyomdászaink kénytelenek a bibliát nagyobbfokú 
betűvel szedetni, s túl magas, vastag és nehéz köteteket csinálnak belőle, 
mint a középkorban és Luther idején. Ez ma már nem divat. Külföldön új 
könyvalak terjedt el, s különösen Hollandiában tudnak csodálatosan 
vékony papíron tűgombnyi betűkkel közkedvelt zsebkiadásokat nyomatni. 
Emiatt az egyház a további kiadásokat már itt rendelte meg, az utolsót 
éppen Amsterdamban, Jansoniusnál, 1645-ben. Csakhogy ebből 
ébredtünk rá, mily nehéz magyar szöveget idegenben előállíttatni. 
Magyarul tudó szedő és korrektor kell hozzá, s aki a kiadás gondozását 


vállalja, annak tisztában kell lennie a nyomdászat minden csínjával- 
bínjával. 

Blaeu rázta a fejét. A nyomdászat sokkal bonyolultabb mesterség, 
semhogy csak mellékfoglalkozásként lehessen űzni. Nyomdász is alig 
akad, aki minden ágában otthonos volna. Az egyik betűt metsz, a másik 
matricákat készít, a harmadik a betűpéldányokat önti, ismét más szedi a 
szöveget, más végzi a nyomtatást, azután itt van még a korrektúra, a 
fűzés, az anyagbeszerzés, az üzem kereskedelmi vezetése és így tovább. 
Nagy szervezet ez, nem lehet csak úgy futtában megtanulni. 


Körülvezette a műhelyben. Végigjárták az impozáns épületet, megnézték 
a világhírű térképnyomdát, a betűöntödét, a szedőtermet, a sajtókat, 
melyeket Blaeu - Gutenberg óta első ízben - saját találmánnyal 
tökéletesített, s megfigyelték munka közben a több mint félszáz szak- 
munkást. 


Misztótfalusi belátta, Blaeunak igaza van. A nyomdai foglalkozás egész 
embert kíván. Megfogadja tanácsát, a betűkészítés művészetét fogja 
mindenekelőtt megtanulni.  Megállapodnak a  Blaeunak fizetendő 
tandíjban: félévre 200 tallérban. Lakásról, élelemről, sőt a szükséges 
szerszámokról Misztótfalusinak magának kell gondoskodnia. 


vállalja a szűkös életet. Háromévi fogarasi rektorsága idején a 
jövedelméből fukar takarékossággal külföldi útjára 350 tallérnyi tartalékot 
gyűjtött, s ezenkívül szerény ösztöndíjjal is rendelkezett. De mindez 
kevés. , Sokszor úgy kiadtam a pénzemet a könyvnyomtatónak - vallja -, 
hogy kenyérvételre is egy poltrrám sem maradt. Néha egy hónapig is 
bizony bort nem ittam." 


1681. január 15-én azt írja barátjának, Pápai Páriznak, hogy a 
betűmetszést azért tanulja, mert a biblia nyomtatásához szükséges 
betűbélyegzőket és matricákat majdan a maga munkájával kell 
előteremtenie. Ilyenek megvásárlására elég pénze sohasem lesz, hiszen 
Blaeunak csupán a matricái kerültek 6000 tallérba. 


Egy év sem telt el, s Misztótfalusi már azzal büszkélkedik, hogy százezer 
latin és héber betűt öntött, sőt Blaeu vele javíttatja a saját matricáit. 
Hollandust semmi pénzen nem tanított volna mindezekre, nehogy utóbb 
elvegye a kenyerét, de Misztótfalusi idegen, vissza fog térni hazájába, s 
ott majd öregbíti mestere hírét. 


Három év múlva Misztótfalusi annyira haladt, hogy nekifoghatott a kiadás 
előkészületeinek. Latba vetette hozzá tudományát, filológiai és teológiai 
képzettségét. Gondosan megvizsgálta a szöveget, összehasonlította az 
eredetivel s holland meg német fordításaival, egybevetette az eddigi 
magyar kiadásokat, és megállapította, hogy az utóbbiakban bizony sok a 
hiba. Károli Gáspár túl volt a 60. éven, mikor a bibliát fordította, 
nyomdásza, Mantskovit Bálint pedig nem tudott jól magyarul. A későbbi 
kiadásokat ugyan nagyjában megtisztították eredeti sajtóhibáiktól, de 
Károli szövegéhez senki sem mert nyúlni. Misztótfalusi volt az első, aki a 
különféle nyelvű bibliakiadások összehasonlítása során észrevette, hogy 
Károli fordításában sok szó, sőt több szakasz kimaradt, hogy helyenként 
hibás a fordítás és következetlen a helyesírás. 


Erdélyben hullámzott a felháborodás, mikor meghallották, hogy 
Misztótfalusi nem átallja a bibliát javítani. Teleki kancellár a hír hallatára 
azt mondta, ,méltó volna annak a tengerbe vettetni". Az egyházi 
körökben Misztótfalusit elejtették. A biblia szövegén bármily csekély 
mértékben változtatni annyi, mint a szentírást meghamisítani. A biblia 
kiadása nem magánügy. Tofeus püspök megbízta Kolosvári István 
gyulafehérvári tanárt, aki éppen követségbe készült Berlinbe, ejtse útba 
Hollandiát, s ott keressen más kiadót a biblia számára. 


Misztótfalusi makacs ember. Az akadályok csak siettetik elhatározását. Ha 
otthon nem veszik komolyan a kiadás gondolatát, ő komolyan veszi. 1683 
őszén eltökéli magát a biblia saját költségen és haladék nélkül való 
kinyomtatására. , Országostól régen mozgatták, hogy a magyar bibliát ki 
kellene nyomtattatni... Hozzáfogok én, szegény legény lévén, és 
megmutatom, hogy egy szegény legénynek szives devóciója többet 
teszen, mint egy országnak immel-ámmal való igyekezeti." 


Betűmetsző mestersége gyarapodó jövedelméből kis nyomdát bérelt. 
Magyarul tudó szedőket fogadott fel, s 4-5 hónapi betűöntés után bőséges 
készlettel nekifogott a nyomtatásnak, melynek idejét közel két esztendőre 
számította. 


Ha az ősi magyar ,csak-azért-is" hajtóereje nem is lohadt benne, nem volt 
engesztelhetetlen lélek, s igyekezett az otthon támadt ingerültséget 
csillapítani. A már meglehetősen előrehaladt szedés-nyomás közben 1684 
augusztusában, hosszú levelet írt Telekinek és Tofeusnak. Kéri, ne 
haragudjanak, hogy a nyomtatás megkezdéséről már előbb nem 
értesítette őket, de a Bécset ostromló török had elzárta az Erdély felé 
vezető utakat, nem volt, ki levelét hazavigye. Bevallja, hogy az eddigi 
kiadások szövegét bizony javította. De hát száz éve immár, hogy Károli a 
bibliát fordította, s a száz év óta a bibliatudomány mégiscsak haladt 
valamit, száz év előtti kifejezések ma már nem ugyanazt jelentik, mint 
akkor. 


Levelében kifejti nyomdászi programját is. ,Én azt akarnám, hogy a mi 
nemzetünk nem maradna abban a nagy írástudatlanságban, melyben 
eddig, hanem a magyar scholák vigeálnának. Hogy mind gyermekek, 
asszoni állatok, városiak, falusi parasztok etc. olvasni tudnának." Az 
analfabetizmus, népének lelki rákfenéje ellen küzd. Utóbbi főoka 
Erdélyben ,a könyvek szűk és drága-volta". Az olvasást a szegény ember 
a bibliából tanulja meg. Csak olcsó legyen, hogy megvehessék. Sokat kell 
nyomatni belőle, hogy egy-egy példányra kevesebb költség essék. 


1685 pünkösdjére megjelent a kiadás, szép barokk címlapján baltól 
Magyarország, jobbról Erdély címerével. Szövegét apró gyöngyszemű 
Elzevir-típusokkal nyomatta, a teljes biblia zsebformátumba csak ilyen 
sűrű betűkkel fért. 


A 3500 példányt dúsan aranyozott bőrbe köttette, - , néha dolgozott az én 
számomra 20 ember, az az négy compactor minden cselédivel, s minden 
héten legalább 100 forintot kellett nekik fizetni". Az első bekötött 
példányt megküldte Telekinek. 


Utána nyomban hozzáfogott az Újtestamentum és egy szinte liliputi 
kötetkében a Szenczi Molnár-féle zsoltárfordítás kiadásához. Mindkettő 
4200-4200 példányban 1686 folyamán jelent meg. 


A három kiadvány betűkészlete, papírja, kötése, a nyomdabérlet és a 
munkabér rengeteg pénzt emésztett. Misztótfalusi a maga keze 
munkájával teremtette elő a szükséges összegeket. Míg nappal a biblia 
nyomtatásával foglalkozott, éjjel mások számára betűket metszett. 
Betűmintalapokat küldözgetett szét mindenfelé, s Hollandiából meg 
Angliából, hova üzleti ügyben személyesen is elutazott, Németországból, 
Lengyelországból és Svédországból áramlottak hozzá a megrendelések. 
Blaeu megbánta, hogy tanította. Ezért utasította el később a tanoncnak 
jelentkező másik magyart, Töltési Istvánt. 


A megrendelések közt egzotikumok is akadtak. Örmény meg grúz 
típusokat kértek Misztótfalusitól. ,Az örmény nemzetség engemet 
keresett meg és hozzám folyamodott betűkészíttetésbeli 
bóldogittatásának okáért." 


Örmény betűinek sikerére Artsil, a grúziai Imereth volt királya, ki akarván 
nyomatni a saját költeményeit, Moszkvából, Sparwenfeld svéd diplomata 
és az amsterdami polgármester közvetítésével, nála rendeli meg az első 
grúz nyomdabetűket. 


Mindjárt utána egy másik fejedelmi megrendelő jelentkezett. III. Cosimo 
toscanai nagyherceg aki a firenzei állami nyomda újjáalakításakor 
Amsterdamban Misztótfalusival készítteti a betűfelszerelést. , Csak azt is 
nagy glóriának tarthatná a magyar nemzet - örvendez Misztótfalusi -, 
hogy mi, akik annak előtte Itáliából vettük a betüket, most azt megértük, 
hogy ők szorultanak mi reánk." Amikor pedig Cosimo dicséretei nyomán 
II. Ince pápa a vatikáni nyomda részére öntet vele betűket, arra büszke, 
hogy a katolicizmus főnyomdája az erdélyi reformátushoz fordul. 


Mindebből igen tekintélyes jövedelme volt. Cosimo egymaga 11 000 
forintot fizetett munkájáért. ,Néha targoncával tolták a pénzt 
szállásomra." 


Otthon is megnőtt a tekintélye. Teleki a fogarasi országgyűlésen 
mutogatta a követeknek a Kis Soltárt: haza kellene ám hozatni ezt az 
embert; de arra pénz kell. S rögvest megkezdte a gyűjtést, feljegyezvén, 
ki mennyit ígér. Kétszáz aranyat szedett így össze Misztótfalusi útikölt- 
ségére. 

Misztótfalusi mosolygott, amikor az összeget átnyújtották neki. , Pénzem 
van elég - mondta -, s nem szeretem magamat elkötelezni." De miután a 
hazát a visszautasítással nem akarta megbántani, megtoldotta 
ugyanannyival, s alapítványt létesített a Hollandiában tanuló magyarok 
támogatására és hazautazásuk költségeinek fedezésére. 


Tízévi amsterdami tartózkodás után roppant poggyásszal hazaindult. 
Benne volt három kiadványának együttesen mintegy 12 000 példánya, 
tekintélyes magánkönyvtárának java - a Blaeu-féle 11 fólió-kötetes atlasz 
egymaga több ládát töltött meg -, a betűöntéshez és metszéshez 
szükséges szerszámok s matricáinak egy része, melyek értékét 1200 


tallérra becsülte. Csak a betűkészletét nem csomagolta be. Túlságos nagy 
teher, otthon majd újra megönti a matricákból. Inkább eladta mint 
fémmatériát. 

Szerencsére nem olvasztották be. A világhírű típusokat a külföldi 
nyomdászattörténet , Janson-betűk"-nek nevezte, mert a hollandus Anton 
Janson betűkereskedő Misztótfalusi hazautazása után magához váltotta 
őket az öntödéből, s az ő XVII. századvégi hagyatékából származtak az 
utókorra. Először a lipcsei Ehrhardt-betűöntöde szerezte meg őket. Utána 
vagy 200 évig vándorolgattak, s muzeális értékekké léptek elő. 1919-ben 
Wilhelm Drugulintól megvásárolta őket mai tulajdonosuk, a frankfurti D. 
Stempel betűöntőcég. Az 1680-as években kelt levelezés Misztótfalusi és 
megrendelői, továbbá más országbeli nyomdák és amsterdami betűkeres- 
kedők közt, kétségtelen bizonyítékot szolgáltatnak arra, hogy metszőjük 
Misztótfalusi volt. Szerepelnek oxfordi és amsterdami 
betűmintakönyvekben, valamint firenzei nyomtatványokban. Alkotójuk 
saját betűmintalapja a második világháborúban elpusztult, s csupán fény- 
képmásolaton maradt fenn az Országos Széchényi Könyvtárban. 
Misztótfalusi vállalkozó kedvét tanúsítja a gróf J. G. Sparwenfeld 
svédországi megrendelése tárgyában váltott levelezés, melyben Kis 
hajlandónak mutatkozik nemcsak latin, germán, héber, görög, szír, grúz, 
kopt, örmény betűk, hanem kínai típusok metszésére is. 


Egész karaván telt ki poggyászából, - hacsak nem tengeren tette meg az 
utat Danzigig s onnan tovább a Visztulán. (Lassú út, - közben ráért 
lerándulni Lipcsébe.) Az első ízelítőt arról a szellemről, mellyel ezután 
meg kell birkóznia, Lengyelországban kapta. Hiába biztosította egy 
levélbeli . megállapodása Frankel Márkkal  - betűszállítmánya 
ellenértékeként - a Lengyelországon való hazautazást, egy vámjogokkal 
felruházott lengyel gróf átvizsgáltatta poggyászát, s miután ennek 
jegyzékében azt a magyar kifejezést találta: ,aranyos biblia", s ezt az 
eretnekeket üldöző főúr ,arianus biblia"-nak értelmezte, lefoglaltatta az 
összes könyvládákat. Misztótfalusi hiába magyarázkodott, hiába fordult 
más hatóságokhoz, hiába utazott segítségért Kassára, honnan 
kieszközölte Apafi fejedelem tiltakozását a lengyel királynál, ki a lefoglalás 
feloldását valóban el is rendelte, mindez nem használt semmit. A nagyúr 
kijelentette, hogy a könyveket csak a pápa őszentségének utasítására 
adná vissza. Szerencsére mégis akadt nagyobb tekintély a királyoknál. 
Rablóbanda tört a gróf birtokaira, kifosztott kolostorokat és kastélyokat, s 
mikor az a hír járta, hogy a rablók magyarok, kik Misztótfalusi 
megsarcolásáért akarnak bosszút állni, a főúr végre kiadatta a ládákat. 
De egy vagy kettő, Misztótfalusi magánkönyvtárának egyes, még soká 
megsiratott köteteivel, végképp elkallódott. 


Idehaza aztán a tetterős, pontosan számító mesterről kiderült, hogy 
gyermeteglelkű ábrándozó. Utközben a kassai és debreceni vásáron 
páratlanul olcsó áron kínált kiadványainak alig akadt vevője. Kolozsvárt a 
püspök, az egyháztanács tagjai, a tanárok és régi barátai lebeszélték róla, 
hogy magánnyomdát állítson. Rávették, hogy vegye át az egyház és a 
legszebb műhelyét rendezte be. Nyolc év folyamán mintegy száz könyvet 
nyomtatott, lélegzetelállítóan szépeket, de a kiadványai rosszul keltek, s 


erkölcsi sikerek helyett is többnyire ócsárlást aratott. Azt vallotta, 
"typographus csak jó ortographus" lehet. S küzdve az idegenszerű 
írásmódok ellen, melyeket magyar szavakban megfelelő hangértékű 
magyar betűkkel pótolt (például a c/-t k-val, a ph-t f-el, a c-t k-val stb.). 
javította a kolozsvári tanárok és hittudósok könyveinek helyesírását. 
Megharagudtak érte, s legyintettek azon állításán, hogy a következetlen 
helyesírás aláássa a közműveltséget, vagy hogy a helyesírás fölötti 
őrködés hazafias kötelesség. 


Ellenséges hangulat sűrűsödött körülötte. A város vezetősége nem 
tartotta meg ígéretét, hogy a segédeit felmentik a közteherviselés alól. 
Kérlelhetetlenül behajtották rajtuk az adót, osztrák katonákat szállásoltak 
be hozzájuk. Felszólalásaira azt a választ kapta, itt nem vagyunk 
Hollandiában. S ráeszmélt, nem lehet az örökös háborúkban 
elszegényedett hazában ugyanazokat a szociális elveket követni, 
melyeket tíz éven át az akkori leggazdagabb és legnyugodtabb országban 
tapasztalt. Mégis, Don Ouijote módjára folytatta a hadakozást a feudális 
hatalmasságok és a bürokrácia szélmalmai ellen. 


Amikor a nyomdát átvette, megígérték neki, a végzett teológusnak, hogy 
a papoknak járó elbánásban lesz része. De aztán a templomban a vargák 
közé ültették. Irult-pirult. Apró tűszúrásokat kapott a társadalmi életben 
is. Hiába nemes származású asszony a felesége, a papnék szóvá tették, 
hogy iparos neje létére tafotaruhában és muntliban mutatkozik. 


Elkeseredett. Fel akart hagyni a nyomdászattal, szét akarta rombolni 
műhelyét, s világgá menni, vissza Amsterdamba. Búcsúlevelét is megírta, 
töredéke ma is megvan. De aztán családjára gondolt, s hogy könnyítsen 
magán, megírta Maga személyének, életének és különös tselekdeteinek 
Mentségét, ezt a háborgó könyvet, telve a sértegetések és csalódások 
miatt érzett fájdalmával, kavargó érvekkel, kínos kitörésekkel, de minden 
keserűsége mellett is megható szeretettel nemzete és hazája iránt. 


A Mentség páratlan vihart okozott. Felháborodtak panaszán, hogy 
kiadványai, melyekkel a parasztokat olvasásra akarta nevelni, nyakán 
maradtak. Meg hogy piszkosnak érzi a gyenge minőségű honi anyagokat, 
a silány papírt, a puha betűfémet. Hiába akart maga papírmalmot állítani, 
lélegzeni, mert nálunk csak az boldogul s csak azt nem dorongolják le, 
akinek befolyásos jóakarója tolja a szekerét. 


Az egyházi tanács elé idézik, nyilvános bűnbánatra ítélik, műve összes 
példányait meg kell semmisítenie, állításait írásban vissza kell vonnia, s a 
visszavonást saját költségén ki kell nyomtatnia ingyenes osztogatás 
céljából. S vissza kell adnia az egyház nyomdáját is. 


A büszke ember összeroppan. Már minden mindegy, a játéknak vége, 
megadja magát. A Mentséget visszavonja és megsemmisíti, a Retractiót 
utolsó nyomtatványát, megírja. (De a sors elégtételt ad: a 
megsemmisített Mentségből mégis fennmarad két példány, a szabadon 
terjesztett Retractioból viszont egyetlenegy sem.) 


Ez izgalmak után szélhűdés éri. Egy ideig élő halott, majd 1702. március 
20-án, 52 éves korában meghal. 


Szellemi öröksége azonban diadalt arat. A magyar nyomdák az ő 
helyesírási elveit valósították meg; a latin betűket ő hangolta össze a 
magyar kiejtéssel. A nyomdászattörténet a legnagyobb betűművészek 
közé sorolja. Alakja, emlékezete tovább él, barátja, Pápai Páriz döcögős 
hőskölteményt írt róla, Dézsi Lajos — mintaszerű  életrajzban 
megelevenítette, sőt újabban ismételten regényhőst is csináltak belőle, - 
"betűmestert a máglyán". Bod Péter 1767-ben Erdély Főnixének nevezte, 
aki elégett saját lelke tüzében, de hamvából mint példakép újraéledt és 
tovább él. 


A KURUCKOR NYOMDÁSZATA 


A törökök kiűzése történelmünk nagy jelentőségű fordulata. 
Nyomdászattörténetünkben is új korszak kezdődik ekkor. Ezúttal azonban 
nem morfológiai átalakulások mutatkoznak, mert a könyvek külseje 
változatlan, hanem más a kiadványok szelleme, hangneme, az 
aktualitásokhoz új műfajokban alkalmazkodó tartalma, s más a 
nyomdáknak a kor mozgalmasságát követő változatos sorsa. 


Egyelőre nem sokat számított, hogy új területek tárultak fel, mert azok 
csak évtizedek múlva, az 1711 után következő időben értek meg a 
nyomdászat számára. I. Lipót hadseregei a felszabadított vidékeken gyér 
és tönkrement lakosságot találtak. Egykor virágzó helységek eltűntek a 
föld színéről. Csánky Dezső például Magyarország történelmi földrajzában 
oklevelekből a Hunyadiak korában mintegy ezer baranyai város, vár és 
község létét állapította meg, viszont 1686-ban a bécsi udvari kamara 
hivatalos összeírásai szerint ott alig 300 helység élte túl a százötven éves 
török megszállást, s azok lakossága is megcsappant és mohamedán lett. 
Szinte népvándorlás kezdődött. A törököktől odatelepített egyes balkáni 
népek a kivonuló legyőzött hadsereg nyomába szegődtek, abban a 
tudatban, hogy előjogaik elvesztek, s abban a félelmükben, hogy 
maradásuk esetén a ,sacra lega" kérlelhetetlen szelleme fogja őket 
sújtani. Helyükre a kormány Ausztriában és Dél-Németországban 
bevándorlókat verbuvált. Jó alkalomnak látszott ez a németesítésre. (Egy 
század alatt e bevándorlók fiai és unokái nagyrészt magyarokká váltak.) A 
jövevény iparűzők tehetősebb része azonban a délvidéki állapotok láttán 
megrettenve visszamaradt a  küzdelmektől érintetlen városokban, 
Pozsonyban, Sopronban, Győrött. 


Nyomdászatra a visszahódított területek egyelőre alkalmatlanok voltak. 
Jelentek meg ugyan budai-impresszumos nyomtatványok, de adataik 
hitelességében kételkedünk. Bocatius (Bakács) János kassai polgármester 
1605-ben tárgyalásokra érkezve, Budán nem látott egyebet, mint 
düledező házakat, istállónak szolgáló omladéktemplomokat, az utcákon 
szeméthalmokat, szanaszét heverő dögöket. A lakosság szlávul beszélő 
mohamedánokból állt. Itt két évvel a régi romokat is felborító ostrom után 
nyomtatványok jelentek volna meg? A bevonult császári hatóságok 
működésüket polgári törzskönyv és adólajstrom felfektetésével kezdték, 
de nyomdásznak, nyomdának nincsen nyoma benne. Mégis fennmaradt 


egy magyar című, de holland nyelvű jóskönyv, a Jetzö könyuetske, az Kibe 
mindennapi dolgokat irunck, mely kiadása évéül 1686-ot, helyéül Budát s 
nyomdászaként Hans Bergsteint nevezi meg. Nyilvánvaló koholmány. 
Típusai azonosak a Haarlemben Abráham Casteleym nyomdájában 
megjelent , Hollandje Mercurius" betűivel. 


Hasonló az eset a  Mahometische  Klag-Schrifft című német 
aprónyomtatvánnyal, mely azt állítja magáról, hogy ,im Jahr 1688 
Gedruckt zu Ofen in der Teutschen Truckerey". A Thökölytől félrevezetett 
szultánt gúnyolja, kinek bukása magával fogja rántani Lajos francia királyt 
is. Kopott fraktúrja, a tulajdonneveket antiguával szedő gyakorlata 
megegyezik Jacob Koppmayr augsburgi nyomtatványainak sajátságaival. 


A két koholmány a török vereség világszenzációját akarta kihasználni, 
amikor az eseményeket eldöntő városban keltezte hamis impresszumát. 


S mégis, három évvel a törökök kiűzése után, oklevéllel bizonyítható 
kísérlet történt budai nyomda létesítésére. A bécsi volt Közös Pénzügyi 
Levéltár őrzi Ouirinus Heyll német birodalmi könyvnyomtató 1689-ben I. 
Lipóthoz intézett folyamodványát, melyben kéri, hogy nemrég 
berendezett nyomdájával és teljes személyzetével Budára költözhessék. 
Ha évi 200 tallér támogatást kap, a magyarországi várak és városok 
rézmetszetes látképeivel díszíti kiadványait. Német birodalmi könyvkötők 
és egy papírmalom-tulajdonos is vele jönnének. Az udvari kamara a 
kérvényre azt felelte, pénzbeli segélyt nem adhat, egyébként nincs 
kifogása az ellen, hogy saját kockázatára Budán nyomdát. állítson. 
Heyllről, aki - úgy látszik - rézmetszőjét akarta foglalkoztatni, nem hallunk 
többé. 


Csak tizenkilenc évvel később, 1708-ban jelent meg ismét olyan könyv, 
mely nyomtatási helyéül Budát nevezi meg. Nyomdásza nevét elhallgatja. 
Régi latin nyelvtan, melyet először Heltai Gáspár adott ki Kolozsvárt, 
1556-ban. Nem igaz, amit állítólagos budai címlapja mond, ti. hogy 
javított kiadás. Ellenkezőleg, rontott kiadás, a szerző, Gregorius Molnár 
keresztnevét például elferdíti Georgiusra. Utánnyomat, mely még az 
előszót is szó szerint vette át a közel félszázaddal előbb megjelent 
sárospataki kiadásból. Nem valószínű, hogy Budán jelent volna meg, mert 
a császári hódítók 1687-ben jezsuita kollégiumot telepítettek Budára, ahol 
tehát nem volt szükség Debrecen és Kolozsvár protestáns iskoláinak 
módszerét követő református tankönyvre. A budai jezsuita cenzor alig 
engedélyezte volna. Azt hisszük, az eléggé kapós könyvet (1804-ig 35 
kiadását ismerjük) valamely engedély nélküli nyomdász a Felvidéken 
nyomatta titokban, s a cenzúra megtévesztésére koholta a budai 
impresszumot. 


A Felvidék nyomdászaira a kuruc hadjáratok ideje rákényszerítette a 
megalkuvást és színlelést. Foglalkozásuknál fogva szabadgondolkodók, 
elsősorban azonban üzletemberek, kik csak úgy boldogulhatnak, ha 
alkalmazkodnak a politikához. A kiadvány - üzleti cikk. A reformáció 
nyomdászainak állást foglaló határozottsága és elvhűsége régmúlt 
legenda számukra. Brewerék aszerint, hogy ki Lőcse ura, megrendelésre 
katolikus, lutheránus, kálvinista, kuruc és labanc szellemű munkákat 
nyomtatnak. A politikai közegek lehető megtévesztésére jó szolgálatot 


tesznek a hosszú, virágos, metaforás, bújócskázó, néha értelmetlen 
barokk címek. 


A kiadandó kéziratok sorsa a szokottnál is bizonytalanabb. , Prélum (sajtó) 
alá" küldött versek a postával labancok kezébe esnek s tűzre vettetnek. 
Volt szerző, aki nyomdába adott kéziratát üszkös törmelék alól kaparta ki. 
Számos nyomtatvány címét ezúttal is csak idézetből ismerjük; példánya 
nem maradt. A kuruc vitézi költészetből - állapítja meg Esze Tamás 
történetíró - mindössze három maradt fenn nyomtatott szövegben. Amit 
rajtuk kívül tudunk, azt kéziratos füzetekből és levelekből tudjuk. 


A ,Régi Magyar Könyvtár" alapján készített statisztika szerint 1700-tól 
1711-ig tizennégy vagy tizenöt nyomdahelyen 662 kiadvány jelent meg. A 
szegénységben leggazdagabbak az 1700-1703. esztendők - utánuk évről 
évre kevesebb lesz a termés; 1711-ből már csak két magyar könyvről van 
tudomásunk, - az egyik kolozsvári, 64, a másik komáromi, 80 oldal 
terjedelemben. A tipográfiák közt a legszorgalmasabb az Egyetemi 
Nyomda Nagyszombatban, 270 kiadvánnyal, és Breweré 95-tel. Leghátul 
kullognak Kassa, Késmárk, Komárom, Sopron, Csík és Gyulafehérvár, 
melyek együttes össztermelése tizenkét év alatt 24 aprónyomtatvány 
volt, a többi kilenc nyomda 638 kiadványával szemben. (A számokat csak 
az arányok szemléltetésére említem. Egy évtized két-három termékéből 
nyomda nem élhetett volna meg. A statisztika adatai nyilvánvalóan itt is 
hiányosak.) 


A könyvek közt legterjedelmesebb Pápai Páriz 910 lapos Dictionariuma, 
latin-magyar szótára; legrövidebbek a kurucok politikai proklamációi. A 
legnagyobb alakú nyomtatványok Rákóczi falragaszai; legkisebb Balassa 
és Rimai Istenes Énekeinek 32" debreceni (1702) és lőcsei (1704) kiadása, 
továbbá Beniczky Péter Magyar Ritmusai (Kolozsvár 1700). Balassa és 
Rimai Istenes Énekei voltak egyúttal a leggyakrabban megismételt 
kiadások: számos XVII. századi előzményük után 1700-ban két ízben, 
1701-ben négyszer, s ezenkívül 1704-ben és 1710-ben is kibocsátották 
őket. Még több kiadást érhetett II. Rákóczi Ferenc /mádsága, de ebből - a 
kuruc szabadságharc összeomlása után bekövetkező állapotok miatt - 
csak két 1703-as és egy-egy 1704-es és 1705-ös kiadás maradt ránk. 
Ugyanezen okból van oly kevés példányunk a kurucok többi politikai 
nyomtatványából plakátokból, kiáltványokból, Rákóczi 
Regulamentumából,  Proposítiójából, Proclamatiójából. Az  ónodi 
Regulamentum Universale c. kuruc hadiszabályzatról például tudjuk, hogy 
2000 példányban nyomtatták (1707), de Szabó Károly már csak kilencet 
ismer belőle. A Recrudescunt-manifesztumot Debrecenben, Lőcsén és 
Nagyszombatban nyomtatták, s - Esze Tamás számítása szerint - ez volt a 
legnagyobb példányszámú kuruc kiadvány. Ma nemzeti bibliográfiánk 
debreceni kiadásának nyolc, a nagyszombatinak öt példányát tartja 
nyilván. 


A kuruc politikai nyomtatványok közt látjuk irodalmunk és nyomdászatunk 
több új műfaját. Legnevezetesebb a Mercurius Veridicus (Igazmondó 
Merkur), a klasszikus mitológia  hírnökistenéről elnevezett első 
magyarországi hírlap. Gróf Eszterházy Antal, a kassai kuruc vezérlő 
tábornok 1705-ben Rákóczihoz intézett levelében sürgette megindítását a 


bécsi félhivatalos lap, a  ,Wienerisches  Diarium" félrevezető 
koholmányainak ellensúlyozására. Bercsényi, aki a bécsi újságot 
"nyomtatott hazugság"-nak nevezte, pártolta a javaslatot. A külföld 
tájékoztatására szánták, a kuruc külpolitika egyik eszközeként, - ezért 
latin nyelvű. Rákóczi hozzájárult, csapatparancsnokait a híranyag 
beküldésére szólította fel, s kancelláriája a jelentésekből - eleinte 
hetenként, később havonként - összeállította a 4-8 oldalas negyedrétű 
számot. Időszakossága rendszerességét a példányok ritkasága miatt nem 
tudjuk biztonsággal meghatározni. A labancok kezébe jutott számokat 
elégették; hat évfolyamából (1705-1711) mindössze hat különféle szám 
maradt fenn. Következtetéseinket az is nehezíti, hogy a számok nincsenek 
sem sorszámmal, sem megjelenésük dátumával ellátva. Idejükre 
támpontot csak az ad, hogy minden hír fölött az esemény napját közli. 
Hírszolgálata elég gyors volt. Az 1708. augusztus 3-i trencséni csatáról 
szóló tudósítás 11 nappal később, augusztus 14-én már megjelent. A napi 
események keltéből mindenesetre azt látjuk, hogy 1705 május és június 
havában a kis hírlap hetenként nyomatott Kassán. Augusztusban a lőcsei 
Brewer nyomda állította elő, szintén hetenként. Amikor 1710-ben Lőcse 
ostromzár alá került, az újságocskát Bártfán adták ki most már 
havonként, s akkor a szerkesztője Ebeczky Sámuel, Bercsényi Miklós 
főparancsnok titkára. 1710. márciusi számát mintegy 100 példányban 
még Bártfán nyomtatták, májustól novemberig azonban ismét Kassán. Az 
átköltözésről Okolicsányi Mihálynak március 24-én Bercsényihez intézett s 
Thaly Kálmán által közzétett jelentése tájékoztat bennünket. 


"Magamhoz hivattam a tipografust - Írja - s megjelentvén neki 
Excellentiád intencióját s parancsolatját, legelsőbben is azt felelte, hogy a 
tipografia nem az övé, de a nemes (Bártfa) városáé. Továbbá pedig 
tudakoztam tőle, hogy mennyi szekér kivántatik az abban levő instrumen- 
tumok alá. Ahhoz ugyan sok szekér nem kivántatnék, hanem azt 
mondotta, ha igy fog bolygatni, amint most van, nemcsak hogy nagy kár 
esik benne, de ha szekérhányásában összveegyvelednek a betük: 
esztendeig ad imprimendum rendbe nem veheti őket. Hanem ha el 
kellene juttatni innét: szintén ugy: juxta ordinem alphabeticum külön- 
külön rendbe és kötésekbe venni kellenék a betüket, mintha imprimálni 
kellenék: melly rendbe való vétel egy hónapig is - amint elöttem 
mondotta - véghez nem mehetne. Jelentettem ugyan biró uramnak (a 
bártfai városbírónak) a dolgot; egyebet nem felelt, hanem hogy notabilis 
kár és confusio nélkül nem lehet az elvitele, ha hirtelenül el kellenék 
vinni." De Bercsényi parancsa leküzdött minden akadályt. A márciusi 
szám április 5-én még Bártfán jelent meg, az áprilisi pedig május elején 
Kassán. 


Decemberben Kassa ostrom alá került, ezután nincs adat a lap sorsáról. A 
kuruc kormányzat egyéb politikai nyomtatványai több, más városban is 
készültek. Eleinte főleg Debrecenben, később többnyire Nagyszombatban. 
Bercsényi Miklós 1703-ban Nagyszombatból kiseperte a jezsuitákat. Velük 
együtt távozott Hörmann factor is. A nyomda azonban Rákóczi 
cenzorainak ellenőrzése mellett tovább dolgozott, sőt a legnagyobb 
termelését - leginkább vallásos művekkel latin, magyar s kis számban 
német és szlovák nyelven - ekkor érte el; 1707-ben 32 munkát adott ki. 


1710-ben kiadói címjegyzéke 390 régibb és újabb kiadványát sorolja fel. 
Bécsi bizományos könyvkereskedése is tovább működött, s ennek 1702- 
1705. évi elszámolásából az a meglepő tény derül ki, hogy az osztrák 
császárvárosban, az ellenség  főfészkében, éppen az Officium 
Rákóczianumból adta el a legtöbb példányt. (Darabját 30 krajcárért; a - 
Corpus Juris Hungarici példányonként 7 forintba került.) 


Debrecen is 1703-ban, július végén került kuruc kézre. Egy héttel később 
már közkézen forgott Rákóczi ott készült, díszes kiállítású oltalomlevele. A 
nyomda vezetője, Vincze György, jól értette a szakmáját. Ugyanez évben 
kiadta Rákóczi Inádságának első kiadását, 6 levélnyi magyar és latin 
szöveggel, csinos magyar motívumú záróvignettával. A következő évben 
pedig a Recrudescunt-manifestumot s 1705-ben a kuruc hadirendszabást. 
Meg kellett értük lakolnia. Október végén Herbeville nagy labanc serege 
tört rá a városra. A lakosság menekült, vele Vincze is, kinek azóta nyoma 
veszett. A város jegyzője ,Promemoria"-ban siratta meg az elpusztított 
főiskolai könyvtárt és városi nyomdát. , Typographiánk szép vala - 
kesereg -, de az is mindenestől elbomla. Nagyobb része a betüknek 
castakba rakatott vala a Tarkata nevü városháza kapujának északfelől eső 
bolt rejtekében. De az kivágattatván a crucigeri (osztrák katonák) által, a 
castakból a betük kiforgattatának s utcákon, mezőkön, táborhelyen 
széllyelszórattatának. A typographia háznál volt sotuk s egyéb eszközük is 
oda vannak... A kár legalább 4000 forint." A császári hadsereg úgy 
elpusztította a nyomdát, hogy a kuruc korszak végéig nem is lehetett 
többé üzembe helyezni. Ugyanekkor veszett oda a még Rosnyai által a 
debreceni tanácsházban elraktározott sárospataki nyomda felszerelése is. 
Ládáit szétverték, betűit elhordták, hogy ólmukból puskagolyókat 
öntsenek. 


A magyar történelemben, irodalomtörténetben és bibliográfiában az 
1711. évet - a szatmári fegyverletételt - határsorompónak tekintették. A 
nyomdászattörténetben is új korszakot kezdünk vele. Nemcsak azért, 
hogy kövesse fő forrását, a bibliográfiát (Szabó Károly időrendes , Régi 
Magyar Könyvtár"-a 1711-ig vette számba a régi magyar és 
magyarországi nyomdatermékeket), hanem azért is, mert a hazai 
nyomdászat képe 1711 után csakugyan szembetűnően megváltozik. 
Jönnek a német bevándorló nyomdászok; pezsgő vállalkozó kedvet és új 
morfológiai elemeket hoznak magukkal. Szűz területeket hódítanak meg: 
Pécs, Temesvár a jelentős teljesítményű nyomdaközpontjaink közé 
emelkedik. S a XVIII. században a hazai nyomdászat segítségével új, a 
régit mennyiségben és minőségben felülmúló magyar irodalom születik. 


sége 


